Vicks Balm Beynunkohgen Isthashigandu Dhigukurevidaanetha? - TrendingRED\nވިކްސް ބާމް ބޭނުންކޮށްގެން އިސްތަށިގަނޑު ދިގުކުރެވިދާނެތަ؟\n15 ނޮވެންބަރ 2017 - 18:00\nފަހަކަށް އައިސް ވެސްލިން އަދި ވިކްސް ބާމުން ކުރެވޭ އިތުރު ބޭނުންތަށް އިންޓަނެޓްގައި ދަނީ މަޝްހޫރުވަމުންނެވެ. އެގޮތުން މަޝްހޫރުވި އެއްކަމަކީ ވިކްސް ބާމް ބޭނުންކޮށްގެން އިސްތަށިގަނޑު ދިގުކުރުމެވެ. ވިކްސްގައި މައިގަނޑު ގޮތެއްގައި އެކުލެވިގެންވަނީ މެންތޮލް، ޕެޓްރޯލިއަމް ޖެލީ، ޔުކަލިޕްޓަސް ތެޔޮ، ކެމްފާ އަދި ޓާޕެންޓައިން އެވެ. މީގެ ގިނަ އެއްޗެއްސަކީ ކެއްސުން ކުޑަކުރުމަށް ބޭނުންކުރާ ތަކެއްޗެވެ. ނަމަވެސް މީގައި ހިމެނޭ ޔުކަލިޕްޓަސް ތެލަކީ އިސްތަށިގަނޑުގައި ލާން ބޭނުންކުރާ ތެލެކެވެ.\nމިބޭނުންކުރާ ފަރާތްތަކުން ބުނަނީ ވިކްސްގައި ހުންނަ އާވިކަމުގެ ސަބަބުން ހަންގަނޑުގައި ލޭދައުރުވުން އިތުރުވެ އިސްތަށިގަނޑު ދިގުވުމުގައި އެހީވެދޭ ކަމަށެވެ. ނަމަވެސް މީގެ ރައްކާތެރިކަން ކަށަވަރު ކުރަން އުދަނގުލެވެ. އަދި މިބޭނުންކޮށްގެން އިސްތަށިގަނޑަށް ލިބޭ ފައިދާވެސް ކަށަވަރުކުރަން ދައްޗެވެ.


2 School Ehgai Ithuru Class Room Thakeh Alhan Bayakaa Havaalu Kohfi - Vaguthu\nދެ ސްކޫލެއްގައި އިތުރު ކްލާސް ރޫމްތައް އަޅަން ބަޔަކާ ހަވާލުކޮށްފި\nތ.ކަނޑޫދޫ ސްކޫލް އަދި ތ.މަޑިފުށި ސްކޫލްގައި ކުލާސްރޫމްތަކެއް އެޅުމަށް އެޑިއުކޭޝަން މިނިސްޓްރީން ދެ ކުންފުންޏަކާއި ހަވާލުކޮށްފިއެވެ.\nމިއަދު އެ މިނިސްޓްރީގައި މިކަމަށް ބޭއްވި ނޫސްވެރިންގެ ބައްދަލުވުމުގައި މަޑިފުށި ސްކޫލް އިމާރާތްކުރުމަށް ހަވާލުކުރެވިފައި ވަނީ ޓްރައިސް މޯލްޑިވްސް ޕްރައިވެޓް ލިމިޓެޑް އާއި އެކުއެވެ. އަދި ކަނޑޫދޫ ސްކޫލް އިމާރާތްކުރުމަށް ހަވާލުކުރީ ޓީމް 3ބީ އާއިއެވެ.\nއެޑިއުކޭޝަން މިނިސްޓްރީގެ ސީނިޔާ ޕޮލިސީ އެގްރެކްޓިވް، އިބްރާހިމް އިސްމާއިލް އަލީ ވިދާޅުވީ މަޑިފުށި ސްކޫލްގެ ކުލާސްރޫމް އިމާރާތުގެ މަސައްކަތް ކުރުމަށް އެފަރާތުން ހުށައަޅުންވާފައި ވަނީ 2،285،329.39 (ދެ މިލިޔަން ދެ ލައްކަ އަށްޑިހަ ފަސް ހާސް ތިން ސަތޭކަ އޮންތިރީސް ރުފިޔާ ތިރީސް ނުވަ ލާރި) އަށް 120 ދުވަހުގެ ތެރޭގައި ނިންމުމަށް ކަމަށެވެ.\nފައުންޑޭޝަން އާއި ޕްރައިމަރީ އަދި ސެކަންޑަރީ ލެވެލް އަށް ކިޔަވައިދޭ އެ ސްކޫލްގައި މިހާރުވެސް 198 ދަރިވަރުން ކިޔަވަމުންދާ ކަމަށާއި މިއަހަރުގެ ނޮވެމްބަރ މަހު އިމާރާތުގެ މަސައްކަތް އެއްކޮށް ނިމި 2019 ވަނަ ދިރާސީ އައު އަހަރު އެ އިމާރާތުގައި ކިޔަވަން ފެށޭނެ ކަމަށް އިސްމާއިލް ވިދާޅުވިއެވެ.\nއަދި ކަނޑޫދޫ ސްކޫލްގައި އިމާރާތް ކުރުމަށް ހަމަޖެހިފައިވަނީ3ކުލާސްރޫމެއްގެ މަސައްކަތް ކަމަށާއި އެއީ 1،720،111.46 (އެއް މިލިއަން ހަތް ލައްކަ ވިހި ހާސް އެއް ސަތޭކަ އެގާރަ ރުފިޔާ ސާޅީސް ހަ ލާރި) އަށް ކަމަށެވެ. މި އިމާރާތުގެ މަސައްކަތް 87 ދުވަހުގެ ތެރޭގައި ނިންމާލެވޭއިރު މިއަހަރުގެ އޮކްޓޫބަރ މަހު އިމާރާތުގެ މަސައްކަތް އެއްކޮށް ނިމި 2019 ވަނަ ދިރާސީ އައު އަހަރު އެ އިމާރާތުގައި ކިޔަވަން ފެށޭނެ ކަމަށް އިސްމާއިލް ވިދާޅުވިއެވެ.\nމަޑިފުށި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓްރީގެ ސީނިޔާ ޕޮލިސީ އެގްރެކްޓިވް، އިބްރާހިމް އިސްމާއިލް އަލީ އަދި ޓްރައިސް މޯލްޑިވްސްގެ ފަރާތުން ސޮއިކުރެއްވީ މެނޭޖިން ޑިރެކްޓަރ އަލީ ވަހީދެވެ.\nއޭގެ އިތުރުން ކަނޑޫދޫގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓްރީގެ ސީނިޔާ ޕޮލިސީ އެގްރެކްޓިވް، އިބްރާހިމް އިސްމާއިލް އަލީ އަދި ޓީމް 3ބީގެ ފަރާތުން ސޮއިކުރެއްވީ މެނޭޖިން ޑިރެކްޓަރ މުހައްމަދު މިރުޒާއެވެ.\nމިއީ މި ސަރުކާރުން ތައުލީމީ ދާއިރާއަށް ގެންނަ ބޮޑު އިންގިލާބީގެ ތެރެއިން އެޅޭނެ ރަނގަޅު ފިޔަވަޅެކެވެ. އަދި މި ސަރުކާރުން ވަނީ ތައުލީމީ ދާއިރާއިން ގިނަ ބަދަލުތަކާއި ދަރިވަރުންނަށް ގިނަ ފުރުސަތުތަކެއް ހުޅުވާލާފައި އެވެ.


ސޫފިޔާނާ ޚިޔާލެއް: ބައެއް އަސްހާބު ބޭކަލުން ލޯބިކުރެއްވި ތިން ކަމެއްގެ ވާހަކަ |\nފުރަތަމަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. ސަލާމާއި ސަލަވާތް ލެއްވި މާތް ރަސޫލާއަށް ޚަރަދުކުރެއްވުމަށެވެ. އަދި އެކަލޭގެފާނުންގެ އަރިހުގައި ވެވަޑައިގަތުމަށެވެ. އަދި އެކަލޭގެފާނުންގެ މޫނުފުޅަށް ބައްލަވައި ނަޒަރު ހިންގެވުމަށެވެ."\nދެވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "ހައްގު ގޮތް ދެކެއެވެ. އަދި ހައްގު ބަސް ވިދާޅުވުމަށެވެ. އަދި މުންކަރާތްތައް ނަހީކުރެއްވުމަށެވެ."\nތިންވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "ފަގީރުންނާއި ނިކަމެތިންނަށް ކާއެއްޗެއް ފޯރުކޮށްދެއްވުމަށެވެ. އަދި މީސްތަކުންނަށް ސަލާން ގޮވައި ސަލާން ގޮވުމުގެ އާދަ ފެތުރުއްވުމަށެވެ. އަދި، މީސްތަކުން ނިދާފައި ތިބޭ އިރު، ދަމު ނަމާދުކުރެއްވުމަށެވެ.\nހަތަރު ވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "މެހެމާނުދާރީ އަދާކުރެއްވުމަށެވެ. އަދި، ހޫނު މޫސުމުގައި ރޯދަ ހިއްޕެވުމަށެވެ. އަދި، އިސްލާން ދީނުގެ އަދުއްވުން ބަލިކުރައްވައި އިސްލާން ދީނަށް ނަސްރު ދެއްވުމަށެވެ.\nފަސްވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. ބަނޑުހައިވެ ހުންނެވުމަށެވެ. އަދި، ބަލިވެ އުޅުއްވުމަށެވެ. އަދި، އަވަހާރަވުމަށެވެ. ދެން، އެކަލޭގެފާނު އަރިހުގައި ދެންނެވުނެވެ. އެއީ ކީއްވެތޯއެވެ؟ ދެން، ޖަވާބުގައި އެކަލޭގެފާނު ވިދާޅުވިއެވެ. "ބަނޑުހައިވުމުން އަހުރެންގެ ހިތް މަޑުމޮޅިވެދެއެވެ. ބަލިވުމުން އަހުރެންގެ ފާފަތަކަށް އުނިވެގެން ދެއެވެ. މަރުވުމުން، އިރާދަކުރެއްވިއްޔާ އަހުރެންގެ ސާހިބުވަންތަ ރަސްކަލާނގެއާ ބައްދަލުވާނެއެވެ."


Aneh olhunbolhun! Vote ge natheejaa neren tablet?!\nއަނެއް އޮޅުންބޮޅުން! ވޯޓްގެ ނަތީޖާ ނެރެން ޓެބްލެޓް؟!\n2013 ވަނަ އަހަރުގެ ރިޔާސީ އިންތިހާބުގެ ތެރެއިން ވޯޓު ކަރުދާސްތައް ގުނަނީ --\nދެ ކެންޑިޑޭޓުން ވާދަކުރާ ފުރަތަމަ ރިޔާސީ އިންތިހާބަށް ހަފުތާއަކަށްވުރެ މަދު ދުވަސްކޮޅަށްވެފައިވާއިރު އިންތިހާބާ ދިމާކޮށް ފެންމަތިވާ ކަންބޮޑުވުންތައް މަދެއް ނޫނެވެ. ފަހަރަކު ކަންބޮޑުވުމެއް ފެންމަތިވެ އިދިކޮޅު ފަރާތްތަކުން އިލެކްޝަން ކޮމިޝަން، އީސީއަށް ކުރާ އިތުބާރު އެއްކޮށްހެން ވަނީ ގެއްލިފަ އެވެ. ވޯޓްގެ ނަތީޖާ ވަކިދިމާލަކަށް އަނބުރާލަން ކަންތައްތަކެއް ރާވަމުންދާ ކަމަށް އީސީގެ މައްޗަށް ތުހުމަތު ކުރެވެނީ ގިނަ މައްސަލަތަކެއް ފެންމަތިވަމުންދާތީ އެވެ. މީގެ ކުރީގެ އިންތިހާބުތަކާ ހިލާފަށް އެތައް ކަމެއް ކުރަން އީސީއިން ވިސްނާފައި ވާތީ އެވެ. އެކި ފަހަރު އެކި ގޮތަށް\nނިންމުންތައް ބަދަލުވަމުން އަންނާތީ އެވެ.\nވޯޓު ގުނުމަށްފަހު ނަތީޖާ ވޯޓުލާ މަރުކަޒުގައި އިއުލާންކުރުމުގެ ބަދަލުގައި ނަތީޖާ ފުރަތަމަ ޓެބްލެޓަށް އެންޓާކުރަން އުޅޭ ކަމުގެ ތުހުމަތުތަކާއި އަޑުތައް މި ވަނީ ގަދަވެފަ އެވެ. މިފަހަރު ވޯޓްލާ މަރުކަޒުގައި ކުރާ އިދާރީ އެކިއެކި ކަންކަން ކުރުމުގައި ޓެބްލެޓް ބޭނުން ކުރާނެކަން އީސީއިން އޮތީ ނިންމައިފަ އެވެ. މީގެ ކުރިން މުޅިން ވެސް ބޭނުން ކުރީ ލެޕްޓޮޕެވެ. އިދިކޮޅު ފަރާތްތަކުން ބުނާ ގޮތުގައި ޓެބްލެޓް އަދި ލެޕްޓޮޕް ވެސް އިދާރީ ކަންކަމުގައި ބޭނުން ކުރުމަކީ މައްސަލައެއް ނޫނެވެ. އެކަމަކު މައްސަލަ ފެށޭ ހިސާބަކީ ނަތީޖާ އިއުލާން ކުރުމަށް ޓެބްލެޓްގެ ދައުރު ވަންނަ ހިސާބެވެ.\nމިކަން އެންމެ ފުރަތަމަ ފެންމަތި ކުރި، ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ވިދާޅުވަނީ، އިންތިހާބުގައި ވޯޓު ފޮށިތައް ކައިރީގައި އުޅޭނެ އޮފިޝަލުން ތަމްރީނު ކުރުމަށް ބޭއްވި ސެޝަންތަކުގައި އީސީއިން އިރުޝާދު ދެނީ އެންމެ ފުރަތަމަ ޓެބްލެޓަށް ނަތީޖާ އެންޓާކޮށް އީސީއަށް ފޮނުވުމަށެވެ. ވޯޓް އޮފިޝަލުންނާ ހަވާލާދީ މަހުލޫފް ވިދާޅުވާ ގޮތުގައި، މައިމަރުކަޒުގައި ނަތީޖާ އިއުލާން ކުރާނީ، ޓެބްލެޓް މެދުވެރިކޮށް ނަތީޖާ ޝީޓް އީސީއަށް ފޮނުވުމުން އެ ޝީޓް އެޕްރޫވް ކުރުމުން، ޝީޓް ޓެބްލެޓް މެދުވެރިކޮށް ޕްރިޓްކޮށްގެން އެވެ.\nރިޔާސީ އިންތިހާބު ބާއްވާނެ ތާރީހު އިއުލާން ކުރުމަށް އިލެކްޝަންސް ކޮމިޝަންއިން ބޭއްވި ބައްދަލުވުމުގެ ތެރެއިން -- އަހުމަދު ޝުރާއު |އަވަަސް\nއީސީއިން އެގޮތަށް އިރުޝާދު ދިން ކަމަށް ބުނާ، ޕްރެޒެންޓޭޝަންގެ ސްކްރީން ޝޮޓްތައް ވެސް ވަނީ މިހާރު އާންމުވެފަ އެވެ. އިލެކްޝަން ކޮމިޝަނުން ތައްޔާރުކޮށްފައިވާ ކަމަށް ބުނާ އެ ޕްރެޒެންޓޭޝަނުގައިވާ ގޮތުން ވޯޓު ގުނާ ނިމުމުން އެންމެ ފުރަތަމަ ޓެބްލެޓްގައިވާ ރިޒެލްޓް ޗެކާއިން ނަތީޖާ ޓެބްލެޓަށް އެންޓާ ކުރަންޖެހެ އެވެ. ޕްރިންޓް ކުރަން ޖެހެނީ ޓެބްލެޓުން ޖެނެރޭޓް ކުރާ ވަގުތީ ނަތީޖާ އެވެ. އޮފިޝަލުން ސޮއިކުރަން ޖެހެނީ ޓެބްލެޓުން ޖެނަރޭޓްކުރާ ޝީޓްގަ އެވެ. ވޯޓުލާ މަރުކަޒުގައި ބާރަށް ނަތީޖާ އިއުލާން ކުރާނީ އޭގެ ފަހުންނެވެ. އަދި ފެންނަ ގޮތަށް ތަށްކުރަނީ އެއަށްފަހު ކަމަށް މި ލިޔުންތަކުގައިވެ އެވެ.\nވާދަވެރި 2013 ވަނަ އަހަރުގެ ރިޔާސީ އިންތިހާބު ބޭއްވިއިރު އިލެކްޝަން ކޮމިޝަންގެ ރައީސްގެ މަގާމުގައި ހުންނެވި ފުއާދު ތައުފީގު ވިދާޅުވީ، މީގެކުރިން ރިޒަލްޑް ޗެކާއަށް ޑޭޓާ އަޅަނީ ވޯޓުލާ މަރުކަޒުތަކުގައި ނަތީޖާ އިއުލާންކުރުމަށްފަހު ކަމަށެވެ. އަދި ނަތީޖާ ޝީޓްގައި އަދަދުތައް ލިޔަނީ ގަލަމުން ކަމަށެވެ. ޓެބްލެޓަށް އަޅައިގެން ނަތީޖާ ޕްރިންޓް ކުރުމަކީ "ޖެހިގެން ހުރި ގެއަށް ކާރަކަށް އަރައިގެން ދިޔުން" ފަދަ ކަމެއް ކަމަށް އޭނާ ވިދާޅުވި އެވެ. އެއީ ގާނޫނާ ވެސް ހިލާފުވާ ކަމެއްކަން އެތައް އިންތިހާބުގައި އެތައް ޕްރެޝަރެއް ނެންގެވި ފުއާދު ވިދާޅުވި އެވެ.\nރިޔާސީ އިންތިހާބުގައި ވޯޓްފޮށި ހުޅުވުމުގެ މަސައްކަތް ކުރަނީ.\nއިދިކޮޅު ކެންޑިޑޭޓް އިބްރާހިމް މުހައްމަދު ސޯލިހު، އިބޫގެ ސްޕޯކްޕާސަން މާރިޔާ އަހުމަދު ދީދީވެސް ވިދާޅުވަނީ، ޓެބްލެޓަށް އެންމެ ފުރަތަމަ ނަތީޖާ އިއުލާން ކުރުމަކީ ބޮޑު ގޯހެއް ކަމަށެވެ. އޭނާ ވިދާޅުވީ އެއީ ކަނޑައެޅިގެން އިންތިހާބީ ގާނޫނުތަކާ ހިލާފަށް އީސީއިން ހިންގަން އުޅޭ ޖަރީމާއެއް ކަމަށެވެ. އަދި އެކަމަށް އިދިކޮޅު ފަރާތްތަކަށް އާބަސް ނުބުނާނެ ކަމަށާއި އެކަމާ ފުރިހަމަޔަށް ދެކޮޅު ހައްދަވާ ކަމަށް މާރިޔާ ވިދާޅުވެ އެވެ.\n"ފުރަތަމަ ނަތީޖާ ޓެބްލެޓަށް އެންޓާކޮށްގެން އެއަށް ފަހު ނަތީޖާ އިއުލާން ކުރުމަކީ ހަމަ ކަނޑައެޅިގެން ގާނޫނުގައި އޮތް ތަރުތީބާ ހިލާފަށް އީސީއިން ހިންގަން އުޅޭ އަމަލެއް،" މާރިޔާ ވިދާޅުވި އެވެ.\nއިންތިހާބުތަކާ ބެހޭ އާންމު ގާނޫނުގެ 57 ވަނަ މާއްދާގައިވާ ގޮތުން ވޯޓު ގުނާ ނިމުމުން ނަތީޖާ ޝީޓްގައި ސޮއިކުރާ ފަރާތްތައް ސޮއިކުރުމަށްފަހު ވޯޓުލާ މަރުކަޒުގައި ނަތީޖާ އިއުލާންކޮށް ޝީޓް އާންމުކޮށް ފެންނަ ގޮތަށް ބަހައްޓަންޖެހޭނެ އެވެ. އަދި ނަތީޖާ އިއުލާންކުރުމާއެކު ލަސްނުކޮށް އެ ނަތީޖާ މާލޭގައި ހުންނަ ވޯޓާބެހޭ މައި މަރުކަޒަށް ފޮނުވަން ޖެހޭނެ އެވެ. ގާނޫނުގައި ތަރުތީބުކޮށްފައިވާ އުސޫލަކީ މިއީ އެވެ.\nޓެބްލެޓަށް އަޅައިގެން ނަތީޖާ ޕްރިންޓް ކުރުމަކީ 'ޖެހިގެން ހުރި ގެއަށް ކާރަކަށް އަރައިގެން ދިޔުން' ފަދަ ކަމެއް ކަމަށް\nފުއާދު ތައުފީގް - އީސީގެ ކުރީގެ ރައީސް\nވޯޓު ގުނުމަށްފަހު ސޮއިކޮށް އެންމެ ފުރަތަމަ ނަތީޖާ އިއުލާން ކުރާނީ އެވެ. ޓެބްލެޓް މެދުވެރިކޮށް މައި މަރުކަޒަށް ޝީޓް ފޮނުވަން ޖެހޭނީ ޝީޓް އާންމުކޮށް ފެންނަ ގޮތަށް ބެހެއްޓުމަށްފަހު އެވެ. އެކަމަކު ސުވާލަކީ މިފަހަރު މި ތަރުތީބު ބަދަލުވީ ހެއްޔެވެ؟ ނަތީޖާ ޝީޓް ޓެބްލެޓަށް އެންޓާކޮށް އޭގެން ޖެނަރޭޓް ކުރާ ޝީޓެއް އިއުލާން ކުރުމުގެ މަގުސަދަކީ ކޮބައި ހެއްޔެވެ؟ އަދި ބޮޑު އެހެން ސުވާލެއް ވެސް އެބަ އޮތެވެ. މީގެ ކުރިން ބޭނުން ކުރި ލެޕްޓޮޕްތައް އީސީގެ ތެރޭގައި ހިރަފުސް އަރަން ހުރިއިރު އަލަށް ޓެބްލެޓްތަކެއް އޯޑަރުކޮށްގެން ގެނެސް އިންތިހާބުގެ މަސައްކަތް ކުރަނީ ކީއްވެ ހެއްޔެވެ؟\nމިފަދަ ކޮންމެ ތުހުމަތެއް ވެސް އިލެކްޝަން ކޮމިޝަނުން ދޮގު ކުރެ އެވެ. ނޫނީ އެކަމުގައި ސީދާ ޖަވާބެއް ނުދީ ކޮންމެވެސް އެހެން ވާހަކައެއް ދައްކަ އެވެ. ވޯޓު ގުނުމުގައި މި ފަހަރު ތަފާތުވުންތައް ހުންނާނެ ކަމަށް ބެލެވެން ފެށުމުން ވެސް އިލެކްޝަން ކޮމިޝަންގެ ރައީސް އަހުމަދު ޝަރީފު ވަނީ ވޯޓު ގުނުމާއި އިއުލާން ކުރުމުގެ މަރުހަލާ އަށް އެއްވެސް ތަފާތެއް ނާންނާނެ ކަމުގެ ޔަގީންކަން ދެއްވާފަ އެވެ.\nމީގެ ކުރިން ބޭއްވި އިންތިހާބުގައި، ވޯޓްލުން ކުރިޔަށް ގެންދަނީ. -- | އިލެކްޝަން ކޮމިޝަން\nޝަރީފު ނޫސްވެރިންނަށް ވިދާޅުވެފައިވަނީ ޓެބްލެޓު ބޭނުންކޮށްގެން ނަތީޖާ އިއުލާން ކުރަން އުޅޭ ކަމަށް ވާހަކަ ދެކެވުނަސް ނަތީޖާ އިއުލާން ކުރާނީ ވޯޓު ފޮށި ބަހައްޓާ މަރުކަޒެއްގެ އެންމެ އިސް ވެރިޔާ ކަމަށެވެ. ޓެބްލެޓަކުން އެކަން ނުކުރާނެ ކަމަށެވެ. ޝީޓް މަރުކަޒުގައި ތަތްކުރުމަށް ފަހުގައި ނޫނީ މައި މަރުކަޒަށް ނުފޮނުވާނެ ކަމަށް ވެސް އޭނާ ވިދާޅުވެފައިވެ އެވެ. މަރުކަޒުތަކުން ނަތީޖާ އިއުލާން ނުކުރަނީސް އެ ކޮމިޝަނަށް އެއްވެސް ނަތީޖާއެއް ނޭނގޭނެ ކަމަށް ޝަރީފް ވިދާޅުވެ އެވެ.\nޝަރީފުގެ ޔަގީންކަމާއި އާންމުވެފައިވާ ސްކްރީން ޝޮޓްތަކުގައިވާ ވާހަކަތައް ފުށު އަރާއިރު އެ ސްކްރީން ޝޮޓްތަކުގެ ހަގީގަތް އިލެކްޝަން ކޮމިޝަނުން އަވަހަށް ހާމަކުރަންޖެހެ އެވެ. ގާނޫނާ ހިލާފުވާ ގޮތަށް ޓެބްލެޓުން ނަތީޖާ ޝީޓް ޖެނެރޭޓްކުރުމާ ގުޅޭ ގޮތުން އެ ކޮމިޝަންގެ ސާފު ޖަވާބެއް ބޭނުންވެ އެވެ.\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު އިލެކްޝަންސް ކޮމިޝަން + ރިޔާސީ އިންތިހާބު 2018


Naail ge hayaathuge kuru 22 aharun, 44 dhuvas | Mihaaru\nރިޕޯޓް / ގެނބުން\nނާއިލްގެ ހަޔާތުގެ ކުރު 22 އަހަރުން، 44 ދުވަސް\nނާއިލް އޭނާގެ ބުޅާ "ޖޯ"އާ އެކުގައި: މުޅި ދަތުުރުމަތީގައި އޭނާ އުޅުނީ ބުޅާ ގޮވައިގެން\n02 ޖެނުއަރީ 2021 - 15:10\nއޭނާ އެންމެ ކުރަން ބޭނުންވި އެއް ކަމަކީ، ދޯންޏަކަށް އަރައި މަސްވެރިންނާ އެކު މަސް ބޭނުމެވެ. މޫދުގައި ޑައިވްކޮށްލާ، ކަނޑު އަޑީގެ ރީތިކަން ދެކިލުމެވެ. ހަޔާތުގެ އެންމެ ފަހު ދެ މަސް ދުވަހުގެ ތެރޭގައި އަބްދުﷲ ނާއިލް ވަނީ އެކަންކަން ކޮށްފަ އެވެ. ގިނަ ރަށްރަށަށް ދަތުރުކޮށް، މީގެ ކުރިން ނުކުރާ އެތައް ކަމެއް އެ ދުވަސްތަކުގައި ނާއިލް ކުރި އިރު، އެ ހުރިހާ ކަމެއް ވަނީ ވީޑިއޯ ވެސް ކޮށްފަ އެވެ.\nމީގެ ދެ އަހަރު ކުރިން، ކ. ތަނބުރުދޫގައި ރާޅާއަޅަން އުޅެނިކޮށް، 22 އަހަރުގެ ނާއިލް މަރުވީ، ޓީވީއެމްގެ ޓްރެވެލް ޝޯއަކަށް ޝޫޓު ކުރަން އުޅުމުގެ ތެރޭގަ އެވެ. ރަށްރަށުގެ ރީތިކަމާއި ދިރިއުޅުން ދައްކައިދޭ އެ ޕްރޮގްރާމްގެ ހޮސްޓަކީ ވެސް އޭނާ އެވެ. އެހެންވެ، އޭނާގެ ހަޔާތުގެ އެންމެ ފަހު ދުވަސްތައް، އެ ޕްރޮގްރާމުން ވަރަށް ރީތިކޮށް ކިޔައިދެ އެވެ. އެކަމަކު ނާއިލް މަރުވުމާ އެކު ޓީވީއެމުން ވަނީ ޕްރޮގްރާމް ކެންސަލްކޮށްފަ އެވެ.\nދެ އަހަރު ފަހުން، އެ ވީޑިއޯތައް ފެންނަ ޑޮކިއުމަންޓްރީ ޓީވީއެމުން ރޭ ގެނެސްދިނީ ނާއިލްގެ ހަނދާނެއްގެ ގޮތުން، އޭނާއަށް ދޭ ޓްރިބިއުޓެއްގެ ގޮތުގަ އެވެ. އެކަމަކު ނާއިލްގެ އުފާވެރި މިޒާޖާއި އޭނާ ކުރި ތަޖުރިބާތައް ފެނުނީ އަސަރުން ފުރިގެންވާ ގޮތެއްގަ އެވެ.\n"ސަލްޓަންސްގައި ނަގާނެ ވަރަށް ރީތި ރާޅު. އެހެންވެ، މި ބަލަނީ ވަރަށް ހިތްގައިމު ރާޅުކޮޅެއް އަޅާލަން ލިބޭނެ ކަމަށް،" ތަނބުރުދޫގައި އޮންނަ، ރާޅާއެޅުމަށް އެންމެ މަޝްހޫރުތަން، "ސަލްޓަންސް"އަށް ފޭބުމުގެ ކުރިން، ނާއިލް ބުނެ އެވެ.\nބޯޑުގެ ކުރީގައި ކެމެރާ ހަރުކުރާ ތަނާއި އެއަށް ފަހު މޫދަށް ފުންމާލައި، ބޯޑު މަތީގައި ފަތާފައިދާ މަންޒަރު ވެސް ވީޑިއޯތަކުން ފެނެ އެވެ. އެކަމަކު އޭގެ ވިއްސަކަށް މިނިޓް ފަހުން، ދެން އިވެނީ ނާއިލް ގެއްލުނު ހަބަރެވެ.\n"ޔުއަ ވޭވް އިޒް ވެއިޓިން" ކުރަހާފައިވާ ފާރެއް ކައިރިން ނާއިލް ހިނގާލާފައި ދަނީ\nއޭނާ ފެނުނީ، ކޯސްޓް ގާޑުން އޭނާ ހޯދަން މަސައްކަތް ކުރަނިކޮށް، ދެ ގަޑިއިރެއްހާއިރު ފަހުން ތަނބުރުދޫއަށް ލައްގާފައި އޮއްވަ އެވެ.\nރައްކާކުރެވުނީ އޭނާގެ އުފާވެރި ހަނދާންތަކެއް\nޓީވީއެމް އިން ހިންގާ "މޯލްޑިވްސް ޓީވީ"އަށް ހާއްސަކޮށްގެން ޓްރެވެލް ޝޯ ތައްޔާރުކުރީ، ރާއްޖޭގެ ހުރިހާ ރަށަކަށް ޒިޔާރަތްކޮށް، މީހުންގެ ދިރިއުޅުމާއި ރަށުގެ ރީތިކަން ގެނެސްދޭ ގޮތަށެވެ. ޝޯގެ ފުރަތަމަ އެޕިސޯޑަށް، ނާއިލް އާއި އިތުރު ދެ މީހުން ހިމެނޭ ކުރޫއެއް، ކ. ތުލުސްދުއަށް ފުރީ ފެބުރުއަރީ، 22 ގަ އެވެ.\nޝޯ ގެނެސްދީފައިވަނީ ނާއިލްގެ އަޑު އަޅައިގެންނެވެ. ރަށާ މެދު އޭނާއަށް އިހުސާސްކުރެވޭ ގޮތާއި ތަޖުރިބާތައް އޭނާ ކިޔައިދެ އެވެ. އިރުއޮއްސޭ މަންޒަރުގެ ފުރިހަމަކަމާއި ކަނޑު އަޑީގެ ރީތިކަމާއި މަސައްކަތާ ގުޅޭ ގޮތުން ރަށުގެ މީހުންނާ އޭނާ އިންޓަވިއު ކުރެ އެވެ.\n"ދުވަހަކު ވެސް ހަނދާނެއް ނުނެތޭނެ އެންމެ ފުރަތަމަ މޫދު އަޑީގައި މިލީ ނޭވާ. ހީވަނީ މުޅިން އެހެން ދުނިޔެއެއްގައި އުޅެވޭހެން. ވަރަށް ތަފާތު ކަމެއް މިއީ،" ކ. ހިންމަފުށީގައި އޭނާ ކުރި އެންމެ ފުރަތަމަ ޑައިވަށް ފަހު ނާއިލް ބުނެ އެވެ.\nކ. އަތޮޅުގެ ތިން ރަށަކަށް ކުރި ދަތުރުގައި، މި ނޫނަސް ގިނަ ކަންކަން އޭނާ އަލަށް ތަޖުރިބާ ކުރި އެވެ. އެ ހުރިހާ ކަމެއް އޭނާ ވީޑިއޯގައި ކިޔައިދިނީ، ވަރަށް އުފާވެރި ކަމެއްގެ ގޮތުގަ އެވެ.\nހަޔާތުގައި ނާއިލް ކުރި ފުރަަތަމަ އަދި އެންމެ ފަހު ޑައިވަށް ފަހު މައްޗަށް އަރައި އުފާ ފާޅުކުރަނީ: ކުރަން ބޭނުންވި ގިނަ ކަންކަން އެ ދަތުރުގައި އޭނާ ވަނީ ކޮށްފައި\nއޭނާއާ އެކު ރަށްރަށަށް ދަތުރު ކުރި ޝޯގެ ޕްރޮޑިއުސަރު، ރީޝާ ޝަރީފް (އިއްޔަ) ބުނިގޮތުގައި ރަސްމީކޮށް ވީޑިއޯ ނަގާ ވަގުތުތަކުގައި ނޫނަސް، ކެމެރާ އޮންކޮށްފައި ހުރުމުން ނާއިލްގެ ވަރަށް ގިނަ ވީޑިއޯތައް ވަނީ ނެގިފަ އެވެ. އޭނާ ބުނެލާ މާނަ ފުން ބަސްތަކާއި މަޖާ ވާހަކަތައް ވީ ފަހުން ވަރަށް އަސަރު ގަދަ އެއްޗެއްސަށެވެ.\n"އެއް ފަހަރަކު އޭނާ ބުނެފައިވޭ މިއީ އެކްޝަން ޝޯއެއް ނަމަ ތިމަންނަ މިހާރު ހުންނާނީ މަރުވެފައޭ ވެސް. އޭރު މަޖަލަކަށް ބުނެލި އެއްޗެހި ނަމަވެސް، ފަހުން ވީޑިއޯތައް ބަލާލައި އަޑުއެހުމުން ވަރަށް އެހެން މާނަތައް ވެސް ނެގޭ،" އިއްޔަ ބުންޏެވެ.\nއެކަހަލަ އެހެން މަންޒަރަކަށް އޭނާ ފާހަގަކުރީ، ރަށެއްގައި ނާއިލް ރާޅާ އަޅަން ދަނިކޮށް ފާރުގައި ކުރަހާފައި ހުރި ގްރެފިޓީއެކެވެ. "ޔުއަ ވޭވް އިޒް ވެއިޓިން" ނުވަތަ "ކަލޭގެ ރާޅު އޮތީ އިންތިޒާރުގައި"އޭ ބުނެ ގްރެފިޓީ ކުރަހާފައިވާ ފާރު ކައިރިން ނާއިލް ހިނގާލާފައި ދާ މަންޒަރު ވީޑިއޯއިން ފެންނައިރު، އިއްޔަ އާއި ކެމެރާމަނަށް ވަރަށް އަސަރު ގަދަ އެވެ.\n"ޝޯ އޭރު ކެންސަލް ކުރި ނަމަވެސް، އަލުން މި ވީޑިއޯތައް ބެލުން ވީ ވަރަށް ވަރަށް އުނދަގޫ ކަމަކަށް،" އިއްޔަ ބުންޏެވެ.\nއޭނާ ބުނިގޮތުގައި މުޅި ޝޯއިން ވެސް ނާއިލްގެ މަޖާ މިޒާޖާއި ހުނަރުވެރިކަން ފެނެ އެވެ. އޭނާއަކީ އިނގިރޭސި ބަހުން ޅެން ލިޔާ މޮޅު ޅެންވެރިއެކެވެ. އެ ދަތުރުގައި ދިއްފުށި ކައިރީގައި އޮންނަ ފިނޮޅަކަށް ގޮސް، 101 ރަށުގެ އިރުއޮއްސޭ މަންޒަރު ބަލައި އެކަމާ މެދު ލިޔަން ބޭނުންވާ ކަމަށް ބުންޏެވެ. އެ ޅެންފޮތަށް އޭނާ ދޭން ބޭނުންވި ނަމަކީ ވެސް "101 ސަންސެޓްސް" އެވެ.\nތަނބުރުދޫ މޫދަށް ފޭބުމަށް ފަހު ނާއިލް ބޯޑުމަތީގައި ފަތާފައި ދަނީ. މިއީ އޭނާގެ ހަޔާތުގެ އެންމެ ފަހު މަންޒަރަކަށް ވީޑިއޯކޮށްފައިވާ މަންޒަރު\nއެ އުއްމީދުގައި ނާއިލަށް ދަތުރު ކުރެވުނު ތިން ރަށުން ވެސް އިރުއޮއްސޭ މަންޒަރު ތަޖުރިބާކޮށް، އެކަމާ ގުޅޭ ގޮތުން އޭނާ ވަނީ ލިޔެފަ އެވެ. އޭގެ ތެރެއިން އެއް ޅެމަށް އޭނާ އަޑު އަޅާފައިވާއިރު، ޓީވީއެމުން ރޭ ގެނެސްދިން ޑޮކިއުމެންޓްރީގައި ވަނީ އެ ޅެން ގެނެސްދީފަ އެވެ.\nނާއިލްގެ އާއިލާއިން މިހާރު މަސައްކަތް ކުރަނީ އޭނާ ލިޔެފައިވާ މަދު ޅެންތައް ހިމަނައިގެން، އެ ފޮތް ނެރޭށެވެ. ދެން އެ ފޮތުގައި ހިމަނާނީ، ނާއިލްގެ އެކުވެރިން އޭނާއާ ބެހޭ ގޮތުން ލިޔެފައިވާ ޅެންތަކެވެ.\nފަސް ފިރިހެނުން ހިމެނޭ އާއިލާގެ އެންމެ ހަގު މެމްބަރަކީ ނާއިލެވެ. އޭނާގެ ދޮއްޓަށް ހުންނަ ބޭބެ، އިސްމާއިލް ނާއިލް ބުނިގޮތުގައި ރޭގެ ޑޮކިއުމަންޓަރީން ކޮއްކޮއާ ގުޅޭ ގޮތުން ކުރިން ނޭނގޭ ބައެއް ކަންކަން އެނގުނެވެ. އޭނާ މި ދުނިޔޭގައި އެންމެ ކުރަން ބޭނުންވި ކަންކަން ހަޔާތުގެ އެންމެ ފަހު ދުވަސްތަކުގައި ކުރެވުނު ކަން އެއީ ލިބުނު ބޮޑު ހިތްހަމަޖެހުމެކެވެ.\nނާއިލް ތަނބުރުދޫ މޫދަށް ފައިބާ ނަގާފައިވާ ފޮޓޯއެއް\n"22 އަހަރުގައި އޭނާ މަރުވި އިރު ވަރަށް ގިނަ ކަންކަން ކޮށްފި. ވަރަށް ގިނަ މީހުންގެ ދިރިއުޅުމުން ޖާގަ ހޯދައިފި. މިހާރު ވެސް އޭނާ ދެކެ ވަރަށް ގިނަ ބަޔަކު ލޯބިވާކަން އެނގުމަކީ ބޮޑު ހިތްހަމަ ޖެހުމެއް،" އިސްމާއިލް ބުންޏެވެ.\nޓީވީ މޯލްޑިވްސް ގެނބުން މަރު\n4 ކޮމެންޓް, 374 ރިއެކްޝަންސް\nމަރުޙޫމްއަށް ސުވަރުގެ މިންވަރުކުރައްވާށި، އާމީން. ޑޮކިއުމަންޓްރީއިން އެނގުނީ ވަރަށް މީހުންނާ ގުޅޭ އަދި އެހާމެ މަޖާ މިޒާޖެއްގެ މީހެއްކަން.\nއެއީ ޝަހީދު މަރެއް ނޫންބާ! ގައުމަށް އަންނަ ފަތުރުވެރިން ޝައުގުވެރިކުރުވުމަށާއި ލޯކަލް ޓޫރިޒަމް އިސްތިހާރުކުރުމަށް ޑޮކިއުމެންޓްރީތަކެއް ނަގަން އުޅެނިކޮށް، ރާޅެއްގެ ދަށުވެ، ވީކަމެއް ވެގެން ޒުވާނާ ނިޔާވީ. އެހެންވީމާ، އޭނާގެ ޒިކުރާ އާކުރުމުގެ ގޮތުން އަދި އެހެން ޒުވާނުންނަށް އިބުރަތެއްކަމުގައި ހެދުމަށް މިފަދަ ވީޑިއޯއެއް ރިލީޒް ކުރުމަކީ ޕީއެސްއެމްއިން ކުރި ވަރަށް ރަނގަޅުކަމެއް. އެންމެންގެވެސް ދުވާއަކީ ނާއިލްއަށް ސުވަރުގޭގެ ދާއިމީ ނިއުމަތްލިބުން.\nކަލޭމެން ބޭނުންވީމަ ޝަހީދު މަރެއްކަމަށް ނިންމަންވީދޯ.\nދެން ފައިދާއެއްކުރާނީ ހެޔޮ ދުޢާ އަކުން / ސަދަޤާތަކުން.


ރައީސް ޔާމީންގެ ވައުދެއް: ދިގުވެލިދޫގައި އެއާޕޯޓެއް އަޅައިދޭނަން – Feshun.mv\n14 ޖެނުއަރީ 2022 - 09:02\nޕީޕީއެމްގެ ސަރުކާރެއްގައި ށ. ކޮމަންޑޫއާއި ކައިރީގައި އޮންނަ ށ. ށ.ދިގުވެލިދޫގައި އެއާޕޯޓެއް އަޅައިދޭނެ ކަމަށް ރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ރައީސް އަދި ކުރީގެ ރައީސް ޔާމިން ޢަބްދުލްޤައްޔޫމު ވައުދުވެއްޖެ އެވެ.\nރައީސް ޔާމީން މިހެން ވިދާޅުވީ، ރައްޔިތުން މަޖިލިސްގެ ކޮމަންޑޫ ދާއިރާއަށް ވާދަކުރާ ޕީޕީއެމްގެ ކެންޑިޑޭޓް މޫސާ ފަތުހީގެ ކެމްޕެއިން ލޯންޗުކުރަން އިއްޔެ ހަވީރު ކޮމަންޑުއަށް ވަޑައިގެން އެރަށުގެ ރައްޔިތުންނާ ބައްދަލުކުރައްވާ ދެއްކެވި ވާހަކައިގަ އެވެ.\nރައީސް ޔާމީން ވިދާޅުވީ، ކޮމަންޑޫ ކައިރީ އޮތް ދިގުވެލިދޫ އަކީ ޕީޕީއެމްގެ ސަރުކާރެއްގައި ކޮމަންޑޫ ރައްޔިތުންނާއި މާލެއާ އަދި އެހެން ރަށްރަށާ ގާތްކޮށްދޭނެ ވައިގެ ބަނދަރެއް އޮންނާނެ ރަށެއް ކަމަށެވެ. އަދި ޕީޕީއެމްގެ ދެން އުފެދޭ ސަރުކާރެއްގައި ދިގުވެލިދޫގައި އެއާޕޯޓެއް ތަރައްގީއަށް ކުރައްވާނެ ކަމަށް ޔާމީން ވިދާޅުވި އެވެ.\nއެހެންކަމުން ކޮމަންޑޫ ދާއިރާގެ ރައްޔިތުން މިކަން ހާސިލުކުރުމަށް ފުރަތަމަ އަޅަން ޖެހޭ ފިޔަވަޅަކީ ކޮއެ ދާއިރާގެ ޕީޕީއެމްގެ ކެނޑިޑޭޓު މޫސާ ފަތުހީ އާދަމް އިންތިހާބު ކުރުން ކަމަށް ޔާމީން ވިދާޅުވި އެވެ. އަދި އެއަށްފަހު 2023 ވަނަ އަހަރުގެ ރިޔާސީ އިންތިހާބަށް ފަހު ޕީޕީއެމްގެ ރިޔާސަތެއް ގެންނަން ޖެހޭ ކަމަށް ޔާމީން ވިދާޅުވި އެވެ.\nމީގެ އިތުރުން ރައީސް ވިދާޅުވީ، ކޮމަންޑުއަށް އެންމެ ބޮޑަށް ބޭނުންވާކަމަކީ ބޯހިޔާވަހިކަން ކަމަށާއި, ބޯހިޔާވަހިކަމުގެ މައްސަލަކަމަށާއި، އެމަނިކުފާނުގެ ވެރިކަމެއްގައި އެ މައްސަލައަށް ހައްލު ލިބިގެންދާނެ ކަމަށެވެ.\nހަަމައެހެންމެ އެ ސަރަހައްދަކީ މަސްވެރި ސަރަހައްދަކަށްވާތީ ށ.ކީކިމިނީ މަސް ފެކްޓަރީ ފައިދާ ކޮމަންޑޫ ދާއިރާގެ ރައްޔިތުންނަށް ލިބޭ ގޮތަށް ޕީޕީއެމްގެ ސަރުކާރެއްގައި މަސައްކަތްކުރައްވާނެ ކަމަށް ވެސް ޔާމީން ވިދާޅުވި އެވެ.\nރައީސް ޔާމީން ވިދާޅުވި ގޮތުގައި، އެމަނިކުފާނުގެ ވެރިކަމުގައި ކޮމަންޑޫ ދާއިރާއަށް 500 މިލިއަން ރުފިޔާގެ އިންވެސްޓްމަންޓެއް ވަނީ ގެނެސްދީފައެވެ.\nކޮމަންޑޫ ދާއިރާގެ ބައި އިލެކްޝަން ބޭއްވުމަށް އިލެކްޝަންސް ކޮމިޝަނުން ނިންމާފައި ވަނީ އަންނަ މަހު ފަހެއްގަ އެވެ.\nރައީސް އަބްދުﷲ ޔާމީން, ކުޑަ


Report: Haadha bodethi maalee badhaluthakeh! Ehen gotheh hama nethee?! | Mihaaru\nރިޔާސީ އިންތިހާބު ކެންސަލްކުރަން ހުށަހެޅި މައްސަލައިގެ ޝަރީއަތަށް ވަންނަން އާންމުން ސުޕްރީމް ކޯޓު ދޮށުގައި ކިޔޫ ހަދައިގެން: ސުޕްރީމް ކޯޓުގެ ހުކުމްތަކާ މެދު މުޅި ގައުމު ވިސްނާ\nހާދަ ބޮޑެތި މާލީ ބަދަލުތަކެއް! އެހެން ގޮތެއް ހަމަ ނެތީ؟!\n23 އެޕްރީލް 2019 - 07:46 57 comments\nކޮންމެ ވެރިކަމެއް ބަދަލުވާ އިރަށް ކުރިން ސޮއިކޮށްފައި ހުންނަ އެއްބަސްވުންތައް އުވާލަނީ އެވެ. ބައެއް އެއްބަސްވުންތައް އުވާލާ އިރު ސަރުކާރުން ބުނެފައި އޮންނަނީ ދޭން ޖެހޭ ބަދަލެއް ދޭނެ ކަމަށެވެ. ފާއިތުވި 10 ވަރަކަށް އަހަރު ދައުލަތުން އެގޮތަށް ދޭން ޖެހުނު ފައިސާގެ އަދަދު ފަސް ބިލިޔަން ރުފިޔާއާ ގާތް ކުރެ އެވެ. އެކަމަކު މި މައްސަލައަށް ނިމުމެއް ނެތެވެ.\nކުރީގެ ރައީސް މުހައްމަދު ނަޝީދުގެ ސަރުކާރުން ވެލާނާ އިންޓަނޭޝަނަލް އެއާޕޯޓް (ވީއައިއޭ) ހިންގަން އިންޑިއާގެ ޖީއެމްއާރާ ހަވާލުކުރި އެއްބަސްވުން ކުރީގެ ރައީސް މުހައްމަދު ވަހީދުގެ ސަރުކާރުން އުވައިލުމުން އެ ކުންފުންޏަށް ދިވެހި ދައުލަތުން 4.1 ބިލިޔަން ރުފިޔާ ދައްކަން ޖެހުނެވެ. އެ ފައިސާ ކުރީގެ ރައީސް އަބްދުﷲ ޔާމީނުގެ ސަރުކާރުން، އެއްވެސް ޖެހިލުމެއް ނެތި، ދިނެވެ.\nހަމަ އެގޮތަށް ބޯޑާ ކޮންޓްރޯލް ސިސްޓަމެއް ގާއިމްކުރަން މެލޭޝިއާގެ ނެކްސްބިޒްއާ އެކު، ނަޝީދުގެ ސަރުކާރުން ކުރި އެއްބަސްވުން ވެސް އުވާލި އެވެ. އޭގެ ބަދަލެއްގެ ގޮތުން 231.3 މިލިޔަން ރުފިޔާ ދައުލަތުން ދައްކަން ޖެހުނެވެ.\nއޭގެ ފަހުން މިހާރު މި ފެންނަނީ ސުވާލު އުފެދޭ އެތައް މައްސަލަތަކެއްގައި ދައުލަތުން ބޮޑެތި އަދަދުތަކުން ފައިސާ ދޭން ޖެހޭ ގޮތަށް ހުކުމް އަންނަ ތަނެވެ. ދައުލަތުގެ މީޑިއާ ހިންގަން ކުރީގެ ރައީސް މުހައްމަދު ނަޝީދުގެ ސަރުކާރުން ހެދި މޯލްޑިވްސް ނެޝަނަލް ބްރޯޑްކާސްޓިން ކޮމިޝަން (އެމްއެންބީސީ) އިން އަމިއްލަ ކުންފުންޏެއް ކަމަށްވާ ބިޒްނަސް އިމޭޖް ގްރޫޕް (ބިގް) އަށް 78 މިލިޔަން ރުފިޔާ ދޭން ޖެހުމަކީ އޭގެ އެއް މިސާލެވެ. އޭގެ ތެރެއިން 30 މިލިއަން މިހާރު ވަނީ ދީފަ އެވެ.\nދެން މިދިއަ ހަފުތާގައި މި އިވުނީ އަނެއް ބޮޑު ހަބަރެވެ. ދީބާޖާ އިންވެސްޓްމަންޓް ނަމަކަށް ކިޔާ އާދައިގެ ކުންފުންޏަކާ އެކު އެމްޑީޕީ ސަރުކާރުން ވީ އެއްބަސްވުމެއް ވަހީދުގެ ސަރުކާރުން ބާތިލްކުރި މައްސަލައިގައި ދައުލަތުން 348 މިލިއަން ރުފިޔާ ދައްކަން ޖެހޭނެ ކަމަށް ދަށު ކޯޓުން ކުރި ހުކުމް ސުޕްރީމް ކޯޓުން މިދިޔަ ބުރާސްފަތި ދުވަހު ވަނީ ދަމަހައްޓައިފަ އެވެ.\nއޭޖީ ރިފްއަތުގެ ކަންބޮޑުވުން\nއާންމުން ފިއްކަނޑައިގެން ދާ ވަރުގެ މި ބޮޑު އަދަދު އެރި ގޮތެއް ވެސް ނޭނގެ އެވެ. އަދި އުތުރު ޕްރޮވިންސްގައި އެ ކުންފުނިން ފެރީގެ ޚިދުމަތް ދޭން ކުރި އިންވެސްޓްމެންޓެއް ވެސް ފެންނާކަށް ނެތެވެ. ހޭދައެއް ނުކޮށް އެކަމަކު ބަދަލެއްގެ ގޮތުން އެހާ ބޮޑު އަދަދުތަކެއްގެ ފައިސާ ރައްޔިތުންގެ މާލިއްޔާ އިން ދޭން ޖެހުމުން، އެޓާނީ ޖެނެރަލް އިބްރާހިމް ރިފްއަތު ވެސް ވަނީ ކަންބޮޑުވުން ފާޅުކުރައްވައިފަ އެވެ. އޭޖީ ނިންމަވާފައި ވަނީ އަލުން އެ ހުކުމް މުރާޖައާ ކުރަން ސުޕްރީމް ކޯޓަށް ހުށައެޅުއްވުމަށެވެ.\nރިފްއަތު ވިދާޅުވީ ދައުލަތުގެ މާލިއްޔަތާ ގުޅޭ ކަންކަމުގައި އާންމު މަސްލަހަތު ވަރަށް ބޮޑަށް ޝާމިލްވާ އިރު، ކޯޓުތަކުން މައްސަލަތައް މައުޟޫއީ ގޮތެއްގައި ބަލައި ނިންމުމަކީ ވެސް ވަރަށް މުހިންމު ކަމެއް ކަމަށެވެ.\nއެފަދަ ބޮޑު އަދަދެއް އޮންނަން ވާނީ އޮޑިޓަރެއްގެ ރިޕޯޓަށް ބަލާފައި ނުވަތަ ތަފްސީލީ ގޮތެއްގައި އެކަންކަން އިވިލުއޭޓް ކުރުމަށް ފަހު ކަމަށްވާ އިރު، ސިވިލް ކޯޓާއި ސުޕްރީމް ކޯޓުން، ދީބާޖާ މައްސަލާގައި، ހުކުމް ކުރީ އެކަންކަމަށް އެއްވެސް ވަރަކަށް ރިއާޔަތްނުކޮށް ކަމަށް ވެސް ރިފްއަތު ވިދާޅުވި އެވެ.\n"އެހެންވީމަ އެއީ އޭގެ ޒާތުގައި މައްސަލައެއް،" ރިފްއަތު ވިދާޅުވި އެވެ. އޭޖީގެ އިތުރުން، ތަޖުރިބާކާރު ގާނޫނީ ވަކީލު އަދި އެމްޑީޕީ ސަރުކާރުގައި އެޓާނީ ޖެނެރަލްކަން ވެސް ކުރެއްވި ހުސްނުއް ސުއޫދު ވެސް ވިދާޅުވެފައި ވަނީ ސުޕްރީމް ކޯޓުގެ ހުކުމް މުރާޖައާކުރަން ޖެހޭ ކަމަށެވެ. ނަމަވެސް އޭނާ ގަބޫލުކުރައްވާ ގޮތުގެ އިތުރު ތަފުސީލަކަށް ވަޑައެއް ނުގަންނަވަ އެވެ.\nނުރަނގަޅު ކަންތައްތަކެއް ހުރި!\nކުރީގެ ޑެޕިއުޓީ އެޓާނީ ޖެނެރަލް އަދި ރައްޔިތުންގެ މަޖިލީހުގެ ވިލިމާލެ ދާއިރާއަށް އިންތިހާބު ވެފައިވާ އަހްމަދު އުޝާމަކީ އެޓާނީ ޖެނެރަލް އޮފީހުގައި މަސައްކަތްކުރެއްވި އިރު ދީބާޖާގެ މައްސަލާގައި އުޅުއްވި ބޭފުޅެކެވެ. އޭނާ ވިދާޅުވީ ދީބާޖާ އިންވެސްޓްމަންޓުން ގެއްލުމުގެ ބަދަލު ހޯދަން ކޯޓަށް ހުށަހެޅި މައްސަލައިގައި ނުރަނގަޅު ކަންތައްތަކެއް އުޅޭކަން ފާހަގަކުރެވުނު ކަމަށެވެ. އަދި ސުޕްރީމް ކޯޓުގެ ހުކުމް ކުރުމުގެ ކުރިން ރިފްއަތުގެ ސަމާލުކަމަށް އެކަން ގެންނެވި ކަމަށް ވެސް ވިދާޅުވި އެވެ.\nއުޝާމް ވިދާޅުވި ގޮތުގައި މިދިޔަ ޑިސެމްބަރު މަހު އޭރު ސިވިލް ކޯޓުގެ ގާޒީިއެއް އޭނާ އަށް ގުޅުއްވައި އެ މައްސަލައާ ގުޅޭ މައުލޫމާތު ހޯދަން ސުވާލުކުރެއްވި ކަމަށެވެ. އެ ގާޒީގެ ވާހަކަތައް ހުރި ގޮތުން އެއީ ނުރަނގަޅު ކަމެއްކަން ފާހަގަކުރެވިގެން ރިފްއަތާ އެ މައުލޫމާތު ހިއްސާ ކުރެއްވި ކަމަށް ވިދާޅުވި އެވެ.\n"އަޅުގަނޑު ދެންނެވިން އެ ގާޒީއަށް ސުޕްރީމް ކޯޓުގައި އިސްތިއުނާފު ކޮށްފައިވާ އެ މައްސަލައާ ގުޅޭ ގޮތުން ސިވިލް ކޯޓުގެ ގާޒީއެއް ބަލަން ޖެހޭ ކަންކަން ހުންނާނެ ކަމަށް ގަބޫލެއް ނުކުރެވެއޭ. އެހެންވެ އެކަމުގައި ނުރަނގަޅު ކަންތައްތަކެއް އުޅޭތީ އެކަން އޭޖީއަށް ދެންނެވިން،" އުޝާމް ވިދާޅުވި އެވެ.\nމިފަދަ މައްސަލަތަކުގައި ކޯޓުތަކުން ހަމައެކަނި އަދަދުތަކެއްގެ މައްޗަށް ނުބަލައި، އެއީ އެ ކުރި ކަމަކާ އެކަށީގެންވާ ބަދަލެއްތޯ، މިހާރަށް ވުރެ ބޮޑަށް ވިސްނަން ޖެހޭނެ ކަމަށް، ގާނޫނީ ދާއިރާގެ ބައެއް ތަޖުރިބާކާރުން ގަބޫލުކުރައްވަ އެވެ.\nބޮޑެތި އަދަދުތަކުން ބަދަލު ހޯދަން ކުންފުނިތަކުން ކޯޓަށް ދާނެ އެވެ. އަދި އެއްބަސްވުމެއް އުވާލާއިރު ދޭން ޖެހޭ ބަދަލެއް ވެސް އޮންނާނެ އެވެ. އެކަމަކު އެއީ އޭގެ ޒާތުގައި ހައްގު އެއްޗެއްތޯ ނުވަތަ ނޫންތޯ ކަނޑައަޅާ އިރު، އެ ކުންފުނިތަކުން ކުރީ ކޮން ކަމެއްތޯ، ނުވަތަ އިންވެސްޓްކުރީ ކޮން އެއްޗެއްތޯ ބެލުމުގެ ޒިންމާ، ކޯޓުތަކުގެ ބޮލުގައި ވެސް އެޅެ އެވެ. ސަބަބަކީ މި ދައްކަނީ މުޅި ރައްޔިތުންގެ ހައްގެއްގެ ވާހަކަ ކަމަށް ވާތީ އެވެ.\nބައެއް އާންމުންގެ ނަޒަރުގައި އެއްބަސްވުންތައް އުވާލާ ވެރިންގެ ވެސް ޒިންމާއެއް އޮންނަން ޖެހެ އެވެ. ދީބާޖާއަށް ފައިސާ ދައްކަން ޖެހުނު ހަބަރަށް އާއްމުން ކޮށްފައިވާ ކޮމެންޓްތަކުން އެކަން އެނގެ އެވެ.\n"ވަހީދުއާ ހަވަލުކުރަން ވީނު ތި ލާރި ދައްކަން. އޭނާ ބުނެގެންނު ބާތިލްކުރީ،" ކިއުންތެރިޔަކު "މިހާރު"އަށް ކުރި ކޮމެންޓެއްގައި ވެ އެވެ.\n"މައްސަލަތަކުގައި އުސޫލުތަކާ ހިލާފެވެގެން ދައުލަތުގެ މާލިއްޔާއިން ފައިސާދޭކަށް ނުޖެހޭނެ. ވަރުވަރުން މަގާމު ދީފައި، އިއްޒަތާ ނުކުޅަދާނަ ބޮޑު މުސާރަ ދީފައި މީހުން ތިބެނީ މިކަހަލަ ކަންކަން ވިޔަނުދޭން ޒިންމާކޮށްފައި،" އެހެން ކޮމެންޓެއްގައި ވެ އެވެ.\n"ތިފައިސާ ދޭން ޖެހޭނީ މަގާމުތަކުގައި ޒިންމާ ނުނަގާ ތިބި ވެރިން. ދައުލަތެއް ނުދާން ކުށްކުރަމުންނެއް. [ތިއީ] ދައުލަތުގެ ފައިސާ ބަޔަކު ބޭނުންކުރަން ކުޅޭ ބޮޑެތި އުކުޅުތައް."\nއިތުރު ލިޔުންތައް އެމްޑީޕީ ދަތުރުފަތުރު އެމްއެންބީސީ ދިވެހި ސަރުކާރު ސުޕްރީމް ކޯޓް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) މެމްބަރު އަހުމަދު އުޝާމް (ވިލިމާލެ) ޕީއެސްއެމް އިބްރާހިމް ރިފްއަތު، އެޓާނީ ޖެނެރަލް ދީބާޖާ އިންވެސްޓްމަންޓް އެޓާނީ ޖެނެރަލް އެޓާނީ ޖެނެރަލްގެ އޮފީސް


Kaadhu kiyaanee keehvy, STO rate akee kobaa?\nއެސްޓީއޯ ކާޑު ގުދަނަނަކުން ހަނޑޫ ބަސްތާއެއް ނެރެނީ- ފޮޓޯ: އެސްޓީއޯ\nދިވެހިން ކެއުމުގައި އެންމެ އާއްމުކޮށް ބަޔަކީ ހަނޑޫ، ހަކުރު އަދި ފުށެވެ. ގުޅަ ތެއްލިއަސް، ބޯކިބާ ފިހުނަސް، ބަރަބޯ ހިލިއަސް މި ތިން ބާވަތް އަޅަން ޖެހެ އެވެ. އެހެންވެ މިއީ ދިވެހިންގެ "ޑެއިލީ ލައިފް" ގެ މުހިންމު ތިން އެކުވެރިންނެވެ. ޒަމާނުއްސުރެން ފެށިގެން ވެސް މި ތިން ބާބަތަށް ކިޔަމުން މިދަނީ "ކާޑު" އެވެ. ޒަމާން ބަދަލުވެ، އަލަށް "ފޯނު ކާޑު" އައިސް އޮޅުންތަކެއް އެރި ނަމަވެސް ކާޑުގެ މަގާމަކަށް ބަދަލެއް ނާދެ އެވެ.\nދެން އޮތީ ގިނަ ދިވެހިން ދަންނަ މިންގަނޑެކެވެ. އެއޯ އެސްޓީއޯ ރޭޓެވެ. އެސްޓީއޯ ރޭޓްއަކީ ކޮބައި ހެއްޔެވެ؟ އެސްޓީއޯ ރޭޓާއި ކާޑާ އެއްވެސް ގުޅުމެއް ވޭ ހެއްޔެވެ؟\n"އަޅުގަނޑަކަށް ބޮޑަށް ބެލެވެނީ 'ކާޑު' މި ބަސް ބޭނުން ކުރަން ފެށިފައި ވަނީ ބޮޑު ތަދުގެ ދުވަސް ވަރުން ފެށިގެން ހެން. އެކަމަކު ކާޑަކީ ރަސްމީކޮށް ބޭނުންކޮށް އުޅުނު ބަހެއް ނޫން،" ތާރީހު ދިރާސާ ކުރައްވާ އަލާ ދީދީ ވިދާޅިވި އެވެ.\nހަނޑޫ، ހަކުރު އަދި ފުށަށް "ކާޑު" މި ބަސް ބޭނުން ކުރަން ފެށި ސަބަބެއް ސީދާ ތާރީހީ ލިއުންތަކުން އެނގޭކަށް ނެތެވެ. ނަމަވެސް މި ބާވަތް ވިއްކައި ނުވަތަ ދޫކުރި ތަންތަނުގައި ކުރީ ޒަމާނުގައި މަސައްކަތް ކުރި މީހުންގެ ނަމުގެ ފަހަަތަށް ނޫނީ ކުރި އަށް "ކާޑު" މި ބަސް އިތުރު ކޮށްގެން ކިޔައި އުޅުނުކަން ތާރީހީ ބައެއް ލިއުންތަކުން ފެނެ އެވެ. އަދި އެފަދަ ބައެއް މީހުން މިހާރުވެސް ދުނިޔޭގައި އެބަތިއްބެވެ.\nދިވެހިންގެ ނަމާއި ކާޑު ގުޅިފައި!\nއަލާ ވިދާޅުވި ގޮތުގައި ކުރިން ކާއެއްޗިހި ދޫކުރާ ތަންތަނުގައި މަސައްކަތް ކުރި މީހުންގެ ނަމާއެކު "ކާޑު" ބޭނުން ކޮށްފައި ވެއެވެ.\n"މިސާލަކަށް ކުޅުދުއްފުށީ ކާޑު މޫސަ. އޭނާގެ އަސްލު ނަމަކީ އީސާ އަލީ މޫސަ. މިގޮތަށް ކާޑުގެ ނަމާއެކު ބައެއް މީހުންނަށް ނަން ދީފައި އެބަހުރި،" އަލާ ވިދާޅުވި އެވެ.\nޒަމާން ބަދަލުވެއްޖެ އެވެ. ނަމަވެސް މިހާރުވެސް އެންމެ އިހުޒަމާނުއްސުރެން ފެށިގެންވެސް ކާޑު ވިއްކަނީ ސަރުކާރުގެ ބޮޑު ކުންފުނިންނެވެ. މިހާރުގެ ނަމުން ނަމަ މިއީ އެސްޓީއޯ އެވެ. އަދި ވަކިމިން ވަރަކަށް ބައިކޮށް، ބައި އަޅަން ފަށައިފިނަމަ މިހާރު ވެސް ބުނެ އުޅެނީ ތިޔަ ބަހަނީ ހަމައެސްޓީއޯ ރޭޓުންނެވެ. އެސްޓީއޯ ރޭޓަކީ ކޮބައި ހެއްޔެވެ ؟ އެސްޓީއޯ ރޭޓް ކިޔައި އުޅެނީ ކީއްވެގެން ހެއްޔެވެ؟\nގުޅުންހުރި ދެ އެކުވެރިން\nއެސްޓީއޯ ރޭޓާއި ކާޑާ ހުރި ގުޅުން ފެންނަނީ ރާއްޖެ އަށް ހަނޑޫ، ހަކުރު އެސްޓީއޯ އިން އެތެރެ ކުރަން ފެށުމާ ހިސާބުންނެވެ. އެސްޓީއޯގެ އުފަންވުން އައިސްފައިވަނީ ދިވެހިން އަސާސީ މުދާ ރާއްޖެ އަށް އެތެރެކޮށް ވިއްކުމަށްޓަކައި އިބްރާހިމް ނާސިރުގެ ބޮޑުވަޒީރު ކަމުގައި، 1964 ވަނަ އަހަރު އުފެއްދެވި އަތިރީމާފަންނު ޓްރޭޑިން އެޖެންސީ (އޭޓީއޭ) ކުންފުނި އުފެދުނު ހިސާބުންނެވެ.\nފަހުން ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) ނަމަށް ބަދަލު ކުރެއްވީ ޖޫން 9، 1979 ވަނަ އަހަރު ރައީސް މައުމޫން އަބްދުލް ގައްޔޫމްގެ ވެރިކަމުގަ އެވެ. މިއާއެކު އެ ކުންފުންޏަށް ހަވާލުވެފައިވާ މައިގަނޑު މަސައްކަތަކީ ރާއްޖެ އަށް ބޭނުންވާ ވަރަށް ތެލާއި ކާޑު އެތެރެ ކުރުމެވެ. އެ ޒިންމާ މިހާރުވެސް އިހުލާސްތެރިކަމާއެކު އަދާކުރަނީ ހަމަ އެ ކުންފުނިންނެވެ. އެ ކުންފުންޏަކީ ކާޑާއި އެންމެ ގުޅުންހުރި ކުންފުންޏަށްވަނީ އެހެންވެ އެވެ.\nއެސްޓީއޯގެ ކުރީގެ މެނޭޖިން ޑިރެކްޓަރުކަން ކުރެއްވި މުހައްމަދު ހުސެއިން މަނިކު ވިދާޅުވި ގޮތުގައި "އެސްޓީއޯ ރޭޓް" އަކީ ހަނޑޫ، ހަކުރު އަދި ފުށުގެ ކޮންޓްރޯލް އަގެވެ.\n"އެސްޓީއޯ ރޭޓް ވަރަށް ބަދަލު ނާންނާނެ. ތެލުގެ އަގު ބަދަލުވޭ. އެކަމަކު ސަރުކާރުން މަދު ފަހަރަކު ބަދަލު ގެނެސްފިއްޔާ މި ރޭޓް [އެސްޓީއޯ ރޭޓް] ބަދަލު ވާނީ. އެހެންވެ އެގޮތަށް ކިޔައި އުޅުނު އެއްޗެއް އެސްޓީއޯ ރޭޓަކީ. އެއީ ކާޑުގެ ކޮންޓްރޯލް އަގު،" މަނިކު ވިދާޅުވި އެވެ.\n"އެސްޓީއޯ ރޭޓް" މި ފަހުގެ ތާރީހުގައި ބަދަލު ގެނެސްފައިވަނީ ރައީސް އަބްﷲ ޔާމީންގެ ވެރިކަމުގަ އެވެ. ކާޑަށް ޒަމާނުއްސުރެން ފެށިގެން ދެމުން ގެންދިޔަ ސަބްސިޑީ އެ ވެރިކަމުގައި ކަނޑާލި އެވެ. މި ބަދަލާއެކު "އެސްޓީއޯ ރޭޓް" އަށް ބަދަލު އައެވެ. ނަމަވެސް އަނެއްކާވެސް ކާޑަށް ސަބްސިޑީ ދިނުމާއެކު އަގު އިޔާދުގެ މިހާރުވެސް އެސްޓީއޯ ރޭޓް އޮތީ ހަމަ އެގޮތުގަ އެވެ.\nޒަމާން ބަދަލުވެ ކާޑުގެތައް އުވިގެން ހިނގައްޖެ އެވެ. މިހާރު މި އަސާސީ ހިދުމަތް ނުދޭ ވިޔަފާރިއެއް މަދުވާނެ އެވެ. އެސްޓީއޯ އިން ވަނީ މި ހިދުމަތް ދޭން ހާއްސަ އެޖެންޓުތަކެއް މުޅި ރާއްޖެއިން އައްޔަން ކޮށްފަ އެވެ. ނަމަވެސް އަދިވެސް ހަމަ "އެސްޓީއޯ ރޭޓް" އޮތީ އެގޮތުގަ އެވެ. ކާޑާއި އެސްޓީއޯއާ އޮތް ގުޅުމަށް ބަދަލެއް ނާދެ އެވެ.


އަތޮޅުތަކުގެ މީރާ ސެންޓަރުތަކުން ނަގުދު ފައިސާ ބަލައިގަތުން ހުއްޓާލައިފި | Sandhaanu\nއަތޮޅުތަކުގެ މީރާ ސެންޓަރުތަކުން ނަގުދު ފައިސާ ބަލައިގަތުން ހުއްޓާލައިފި\nއަތޮޅުތަކުގައި ހުރި މީރާގެ ކަލެކްޝަން ސެންޓަރުތަކުން މިއަދުން ފެށިގެން ވަގުތީގޮތުން ނަގުދު ފައިސާ ބަލައިގަތުން މެދުކަނޑާލައިފިއެވެ.\nމީރާއިން ބުނީ ނަގުދުފައިސާ ބަލައިގަތުން މެދުކަނޑާލީ މިއަދުން ފެށިގެން އަންނަ މަހުގެ 10 ވަނަ ދުވަހާއި ހަމައަށްކަމަށެވެ.\nކޮވިޑް-19 ކޮންޓްރޯލްކުރުމަށް ސަރުކާރުން އަޅާފައިވާ ފިޔަވަޅުތަކުގެ ސަބަބުތަކާ ގުޅިގެން މީރާއިން ހިދުމަތް ދެމުންގެންދާ ގޮތްތައްކަށް އަންނަނީ ބަދަލުގެންނަމުންނެވެ.\nއެގޮތުން މިއަދުން ފެށިގެން އަންނަ މަހުގެ 10 ވަނަ ދުވަހާއި ހަމައަށް މީރާގެ އަތޮޅުތަކުގެ އޮފީސްތަކުން ނަގުދު ފައިސާއާއި ޗެކު ބަލައިގަތުން ވަގުތީގޮތުން ހުއްޓާލާފައިވާކަމަށް އެ އިދާރާއިން ބުނެއެވެ.\nއެ އިދާރާއިން ބުނީ މި މުއްދަތުގައި ފައިސާ ބަލައިގަތުމަށް ހަމަޖެއްސާފައިވާނީ ޑެބިޓް އަދި ކްރެޑިޓް ކާޑު މެދުވެރިކޮށް ކަމަށެވެ.\nއަތޮޅުތެރޭގައި ހުރި މީރާގެ ކަލެކްޝަން ސެންޓަރުން ހިދުމަތްދޭގޮތަށް ބަދަލުގެނެސްފައިވާއިރު މީރާއިން ވަނީ މާލޭގައި ހިދުމަތްދޭ ގޮތްތަކަށް ވަނީ ބަދަލު ގެނެސްފައެވެ. އެގޮތުން އަންނަ މަހުގެ އަށް ވަނަ ދުވަހާއި ހަމައަށް މީރާގެ އޮފީސް ވަނީ ބަންދުކޮށްފައެވެ. އަދި އެ އޮތޯރިޓީއަށް ދައްކަންޖެހޭ ޓެކުހާއި ފީތައް އޮންލައިން ކަނެކްޓް އަދި ވާރުޕޭ މެދުވެރިކޮށް ދެއްކުމުގެ އިންތިޒާމް ވަނީ ހަމަޖައްސާފައެވެ.\nއަދި މީގެ އިތުރުން މީރާއިން ފޯރުކޮށްދޭ އެހެނިހެން ހިދުމަތްތައް ވެސް އޮންލައިންކޮށް ލިބޭނެ އިންތިޒާމް އެ އޮތޯރިޓީން ވަނީ ހަމަޖައްސާފައެވެ.


EL Chapo Ge Dhari Hayyaru Kuri Fulus Meeha Gayah 150 Vazan Aruvai Maraalaa Manzaaru... - Vaguthu\nކޮވިޑް-19: ލިބޭ ލުއިތަކާއެކު، ބަލީގެ ނުރައްކާ ކުޑަކުރުން އެންމެންގެ އަތްމައްޗަށް -6ގަޑިއިރު ކުރިން\nއެލް ޗާޕޯގެ ދަރި ހައްޔަރު ކުރި ފުލުސް މީހާ ގަޔަށް 150 ވަޒަން އަރުވައި މަރާލާ މަންޒަރު...\nއެލް ޗާޕޯ އަކީ ދުނިޔެ މިހައިތަނަށް ދުށް އެންމެ ވަރުގަދަ ޑްރަޑް ކާޓެލް، ސިނަލޯއާ ކާޓެލްގެ އެންމެ އިސް ވެރިޔާއެވެ. އެތައް ފަހަރަކު ޖަލުން ފިލި އެލް ޗާޕޯ މިހާރު އެމެރިކާގައި ހައްޔަރު ކުރެވިފައި ވީ ނަމަވެސް ދާދި ފަހުން އޭނާގެ ފިރިހެން ދަރިފުޅު ވަނީ ހައްޔަރު ކޮށްފައެވެ.\nކުޑަ ވަގުތުކޮޅަށް މެކްސިކޯގެ ސިފައިން އެލް ޗާޕޯގެ ދަރިފުޅު ހައްޔަރު ކުރުމަށް ފަހު ވަނީ ދޫކޮށްލާފައެވެ. އެއީ އޭނާ ހައްޔަރު ކުރުމާއި އެކު އެ ގޭންގުގެ މީހުންނާއި ފުލުހުންނާއި އަދި ސިފައިންނާއި ދެމެދު ބޮޑެތި ކުރިމަތިލުންތަކެއް ހިނގައި ގިނަ އަދަދެއްގެ ފުލުހުންނާއި ސިފައިން ރަހީނު ކުރުމާއި ގުޅިގެންނެވެ. ސިފައިން އޭނާ ދޫކޮށްލީ އެ ހަމަލާތައް ހުއްޓާލަން ޝަރުތު ކުރުމަށް ފަހުގައެވެ.\nއަނިޔާވެރިކޮށް މަރާލާފައިވާ ފުލުސް އޮފިސަރު\nނަމަވެސް، އެ ކާޓެލްގެ މީހުން މިވަނީ އެލް ޗާޕޯގެ ދަރިފުޅު ހައްޔަރު ކުރަން އުޅޭނަމަ ބާރުގެ ބޭނުން ކުރާނެކަން ދައްކާފައެވެ. މިގޮތުން އޭނާ ހައްުޔަރު ކުރި ފުލުސް އޮފިސަރު ވިޔަފާރިި ކުރުމަށް ޝޮޕިން ސެންޓަރަކަށް ގޮސް ކާރުން ނިކުންނަން އުޅުނު ގަޑީގައި އެ ކާޓެލް އަށް ނިސްބަތްވާ ދެ މީހަކު ވެގެން އެ ފުލުސް އޮފިސަރު މިވަނީ މަރާލާފައެވެ.\nފުލުސް މީހާ ކާރު ފަހަތުން އައިސް އޭނާ ކާރުން ފޭބުމުގެ ކުރިން އެހެން ކާރެއްގައި އައި ދެ މީހަކު ވަނީ ސެމީ އޮޓޮމަޓިކް ބަޑިތައް ހިފައިގެން ފުލުސް މީހާ އިން ކާރަށް ހަމަލާ ދީފައެވެ. 30 ސިކުންތު ތެރޭގައި އެމީހުން 155 ވަޒަން އެ ފުލުސް މީހާ އަށް އަމާޒުކޮށް ޖަހާފައި ވާއިރު، އެމީހުން އެތަނުން ދިޔައީ އޭނާ މަރާލުމަށް ފަހުގައެވެ.\nމި މަންޒަރު ދައްކުވައިދޭ ވީޑިއޯތައް މީސް މީޑިއާގައި މިހާރު އަންނަނީ ދައުރުވަމުންނެވެ. މެކްސިކޯ އަކީ މަސްތުވާތަކެތީގައި ދުނިޔޭގެ ރަސްކަން ކުރާ ގައުމު ކަމުގައި ވާއިރު، ބަޑި ގެންގުޅުމާއި މީހުން މެރުން ފަދަ ކަންކަމަކީ އެ ގައުމުގައި އާއްމު ކަންކަމެވެ.\nޖަލުގައި ހުރި އެލް ޗަޕޯގެ ވީޑިއޯއެއް އާއްމުކޮށްފި\nއެލް ޗަޕޯގެ ދަރިފުޅު އާންމުންނަށް ކާރުތަކެއް ބަހައިފި\nއެލްޗާޕޯގެ ދަރިފުޅު ސަލާމަތްކުރަން ސިފައިންނާ ދެކޮޅަށް ހަނގުރާމަ އިއުލާންކުރީ އޭނާގެ ބޭބެ!


ނޭދެމޭ ވަކިވުމެއް-52 – Esfiya\nހިތާމަ ލޯބި 13 hours ago\nދެއަތް ދެއަތާ މޮޑެމުން ދިޔަ ޒޯޔާގެ މޫނުމަތިން ހާސްކަން ފާޅުވަމުން ދިޔައެވެ. ފަޒްލާގެ ކުރިމަތީ އިށީން ވަޤުތުން ފެށިގެން މުޅިހަށިގަނޑަށް މަޑު ތުރުތުރު ލުމެއް ވެރިވެފައިވާ ފަދައެވެ. ފަޒްލާ ދައްކަން އުޅޭ ވާހަކައަކާ މެދު ޒޯޔާއަށް ވިސްނެމުންދިޔައީ އިންތިހާ އަށެވެ.\n“ޒޯޔާ މިގެނައީ ވަރަށް ބޮޑު ވާހަކައެއް ދައްކަން.. އަހަންނަށް ހީވަނީ މިކަމުން ދެމީހުންނަށްވެސް ކުރާނީ ފައިދާހެން..” ފަޒްލާ ދުރު ދުރުން ދައްކަން ފެށި ވާހަކައިގެ މިސްރާބު ހުރީ ކޮންދިމާއަކަށްކަން ލަފާކޮށްލަންވެސް ޒޯޔާއަށް ދަތިވިއެވެ.\n“ޒޯޔާ ބޭނުންތަ ޒައިކް ހޯދަން..؟” ފަޒްލާގެ ސުވާލާއެކު އިސްޖަހައިގެން އިން ޒޯޔާއަށް ހައިރާންކަމާއެކީ އިސްއުފުލާ ފަޒްލާގެ މޫނަށް ބަލައިލެވުނެވެ. އެއީ ފަޒްލާގެ ފަރާތުން އޭނާ އުންމީދުކޮށްގެން ހުރި ފަދަ ސުވާލެއް ނޫނެވެ.\n“ޖަވާބެއްްދީބަލަ.. އާއެކޭ ނުވަތަ ނޫނެކޭތަ..؟” ޒޯޔާގެ ފަރާތުން ޖަވާބެއް ނުލިބުމުން ފަޒްލާގެ މޫނުމައްޗަށް ފޫހިކަން ވެރިވެގެން ދިޔައެވެ.\nޒޯޔާ އަވަސް އަވަހަށް ބޯ ޖަހާލިއެވެ. ޒައިކް ވީތަން ފަޒްލާއަށް އެނގެނީ ބާވައެވެ؟ ޒައިކް ހޯދަދޭން ފަޒްލާ އެހީވަނީ ބާވައެވެ؟ އެފަދަ އެތައް ސުވާލު ތަކަކާއެކު ޒޯޔާގެ ހިތުގެ ހިނގުން އަވަސްވެގެން ދިޔައެވެ.\n“އެންމެ ރަނގަޅު.. އަހަންނަށް ޒައިކް ހޯދަދެވޭނެއޭ ބުނެފިއްޔާ ޒޯޔާ ޤަބޫލު ކުރާނަންތަ..؟” ފަޒްލާ އަނެއްކާވެސް ކޮށްލީ ސުވާލެކެވެ.\n“ މިފައިލްގަ މިވަނީ ޒައިކް ހޯދުމަށް ބޭނުންވާނެ ހުރިހާ މަޢުލޫމާތެއް..” ފަޒްލާ އޭނާއަށް ލައިލާ ދިން ފައިލް ޒޯޔާއަށް ދައްކާލަމުން ބުނެލިއެވެ.\n“އެކަމަކު…” ފަޒްލާ ވާހަކަ ދައްކަން ފެށުމާއެކު ޒޯޔާއަށް ނުތަނަވަސްކަން ލިބިގެން ދިޔައެވެ.\n“ޒައިކް ހޯދަދޭން އަހަރެން އެހީވާނީ ޝަރުތެއްގެ މަތިން..” ފަޒްލާ ހަރުކަށިކަމާއެކު ބުނެލިއެވެ. ޒޯޔާއަށް އިތުރަށް ކެތެއް ނުކުރެވުނެވެ. ގޮނޑިން ތެދުވަމުން ފަޒްލާއާ އޭނާ ކުރިމަތިލިއެވެ.\n“އެއީ ކޮން ޝަރުތެއްތޯ..؟ އަޅުގަނޑަށް ކުރެވޭވަރު ކޮންމެ ކަމެއްވެސް ކޮށްދޭނަން.. އެކަމަކު ޒައިކް އަޅުގަނޑަށް ބޭނުން” ޒޯޔާ ދެއަތް ޖޯޑު ކޮށްލަމުން ފަޒްލާގެ ކުރިމަތީ އާދޭސްކުރިއެވެ. ޒައިކް ފެންނާނެ ކަމުގެ އުންމީދު އާލާވުމަށްފަހު މާޔޫސްވެ ހުސް އަތާ އެނބުރި ދާކަށް ޒޯޔާ ބޭނުމެއް ނޫނެވެ.\nކެތްމަދުވެ ގޮތްހުސްވެފައިވާ ޒޯޔާގެ މޫނު ފެނުމާއެކު ފަޒްލާގެ ތުންފަތައް ވެރިވީ ނުލަފާ ހިނިތުންވުމެކެވެ. އޭނާ އެދެން އުޅޭކަންތައް ޒޯޔާއަށް ނުބައި ހުވަފެނަކަށް ވެގެން ދާނެކަން ޔަޤީނެވެ.\n“ޒައިކް ބޭނުމިއްޔާ އައިވިން ދޫކޮށްލާ!” ޒޯޔާއަށް ގަނޑުވެފައި އިރުކޮޅަކު ހުރެވުނެވެ. ފަޒްލާ ދެއްކި ވާހަކަ އޭނާގެ ކަންފަތަށް އިވުނުގޮތް ނުބައިއީހެއްޔެވެ؟ ހަރަކާތް ކުރަން ވެސް ހަނދާންނެތިފައި ހުރި މީހަކުހެން ފަޒްލާއަށް ބަލަހައްޓައިގެން ހުރުން ފިޔަވާ އިތުރު ކަމެއް ޒޯޔާއަކަށް ނުކުރެވުނެވެ.\n“އަދި އެއްފަހަރު ތަކުރާރު ކޮށްދެންވީތަ..؟” ޒޯޔާގެ ކުރިމަތީ މޫނު ޖެހޭހާ ގާތުގައި ފަޒްލާ ހުއްޓެމުން ކަންފަތް ދޮށުގައި ބުނެލިއެވެ.\n“ޒައިކް ބޭނުމިއްްޔާ އައިވިން ދޫކޮށްލާ.. ޒޯޔާއަށް ލިބެން އޮތީ އެތަނުން އެކަކު..” ފަޒްލާގެ އަޑުގައި އެއްވެސް ރަޙުމެއް ކުލުނެއް ނެތެވެ. ޒޯޔާގެ ލޮލަށް ބޮނޑިވެގެން ކަރުނަތަައް އޮހިގެން އައީ އެވަޤުތުއެވެ. އޭނާއަށް ކުރިމަތިވެފައިމިވަނީ ކޮންފަދަ އިމްތިޙާނެއް ހެއްޔެވެ؟\n“އެކަމަކު.. ކީއްވެ..؟” ޒޯޔާގެ ކަރުނަވީ ލޮލުގައިވަނީ އެތަކެއް ހާސް ޝަކުވާއެކެވެ. އޭނާއަށް އެންމެ މުހިއްމު ދެމީހުންގެ ތެރެއިން އެކަކު އިޚްތިޔާރު ކުރަން ޖެހެންވީ ކީއްވެހެއްޔެވެ.؟ އޭނާގެ ފުރިހަމަވެފައިވާ އާއިލާއާއެކު އުޅެވެން ނެތީ ކީއްވެހެއްޔެވެ..؟”\n“މިހާ ދުވަސްވީއިރުވެސް ކީއްވެކަމެއް ޒޯޔާއަކަށް ނޭނގޭތަ..؟ ތިއީ އަހަރެން އައިވިން އަށް ހޯދަދޭން ބޭނުންވީ ކަހަލަ އަންހެނެއް ނޫން.. ކަލެއާ އައިވިން ކައިވެނި ކުރީ އަހަރެން ރުޙުމެއްގައެއް ވެސް ނޫން.. ހުރި ހަމައެކަނި ދަރިފުޅުގެ މުސްތަޤުބަލަށް އަހަރެން ކުރި އުންމީދުތައް ފުނޑު ފުނޑުކޮށްލީ ކަލޭ.. އަހަރެންގެ ދަރިފުޅު މިހާރު އެއުޅޭ ހާލު ދެކިބަލަ.. އެއްވެސް އަސްލެއްނެތް ތުޙުމަތު ތަކެއްގައި ބަނދެވިފަ.. އަނެއްކޮޅުން ކަލެއާ ކަލޭ ދަރިފުޅުގެ ހުރިހާ ބަރުދަނެއް އޭނާގެ ބޮލު މަތީގެ.. އޭނާއަށް ނޭވާލާނެ ވަޤުތުކޮޅެއް ދީބަލަ.. ތި ދެމައިން އައިވިންގެ ޙަޔާތުން ދިޔުމުންނޫނީ އައިވިން އަށް ދިރިއުޅުމެއް ނުފެންނާނެ.. އަހަރެން އެދަރިފުޅަށް އެކަންތައް ކޮށްދޭނަން..” ފަޒްލާގެ ހިތުގައި ޒޯޔާ އާ އޭނާގެ ދަރިފުޅާ މެދު ނަފްރަތާއި ރުޅިވެރިކަން ނޫން އެއްޗެއް ނެތްކަން ޒޯޔާއަށް ޔަޤީންވެއްޖެއެވެ.\n”އެހެންވީމަ ޒޯޔާ ބޭނުންގޮތެއް އަވަހަށް ބުނޭ.. ޒައިކް ސަލާމަތް ކޮށްދެވެން އޮތީ އަހަރެން ބުނާގޮތް ހަދައިގެންކަން ހަނދާން ކުރާތި.. ހުދު އައިވިން އަމިއްލައަކަށްވެސް ކިތަންމެ މަސައްކަތެއް ކުރިޔަސް އެކަމެއް ނުވާނެ..”\nފަޒްލާގެ ކޮންމެ ޖުމްލައަކާ އެކު ޒޯޔާގެ ހިތުގައި އިތުރު ހައިޖާނެއް އުފެދެމުން ދިޔައެވެ. ބޮލަށް ބާރުކުރަމުންގޮސް ބޯފަޅައިގެންދާން އުޅޭހެން ހީވާން ފެށިއެވެ.\n“އައިމް ސޮރީ އައިވިން..” ޒޯޔާއަށް ދެލޯ މަރާބާރުކޮށްލުމާއެކު ހިފެހެއްޓުމެއްނެތް ކަރުނަތައް ކޯރު ހަދާފައި ކޯތާފަތަށް ފައިބައިގެން ދިޔައެވެ. ހިތުގެ ކަނަކުން ފަޒްލާގެ ވާހަކަތަކަށް ޒޯޔާއަށް އެއްބަސް ވެވުނެވެ. އޭނާގެ ސަބަބުން އައިވިންގެ ހަޔާތް ހަލަބޮލިކަމެއްގެ ތެރެއަށް ވެއްދިއްޖެއެވެ. ފަޒްލާ ބުނިފަދައިން އައިވިން އަށް ހަމަޖެހުމެއް ލިބެން އޮތީ އޭނާ އައިވިންގެ ޙަޔާތަށް ޢަލްވަދާޢު ކިޔުމުން ހެއްޔެވެ؟ އެހެނަސް އެ ޚިޔާލާއެކުވެސް ޒޯޔާގެ މެޔަށް ދިލަ ތަދު އިޙްސާސްކުރެވެމުން ދިޔައެވެ. އައިވިން އާ ނުލާ އޭނާގެ ހިތަށް ލިބެން އޮތީ ކޮން ހިތްހަމަ ޖެހުމެއް ހެއްޔެވެ؟ އަނެއްކޮޅުން ލޯބިވާ ދަރިފުޅެވެ. ޒައިކް އާ ނުލާ ދިރިހުރުމަށް ވުރެ މަރުވާން އެދެވުނު ދުވަސްތައް ގިނައެވެ. އެދަރިފުޅަކީ އޭނާގެ ހުރިހާ ހިތާމަޔަކާއި އަނިޔާއަކަށް ކެތްތެރިވުމުގެ ހަމައެކަނި ބާރެވެ.\nއެވަޤުތު ޒޯޔާ ނިންމި ނިންމުމަކީ އޭނާގެ ހަށިގަނޑުން އެއްފަޅި މަދުވެގެން ދިޔަ ކަމުގެ އިޙްސާސް ކުރެވުނު ނިންމުމެކެވެ. އެހެނަސް ޒޯޔާއަށް ލިބިގެން ދިޔަ ހިތާމައިގެ ބަދަލުގައި ފަޒްލާއަށް އިންތިހާ ދަރަޖައިގެ އުފާވެރިކަން ލިބިގެން ދިޔައެވެ.\nފަޒްލާގެ މަސައްކަތުން ޒައިކް ހޯދިގެން ދިޔައެވެ. އެއްބަސްވެވުނު ގޮތާއި އެއްގޮތަށް އައިވިން ދޫކޮށްލާފައި ޒޯޔާ ދާން ޖެހޭވަޤުތު އައީއެވެ. އޭނާއަށް ވީވަރަކުން އައިވިން އަށް އެކަމުގެ ހިލަމެއް ވިއަނުދޭން މަސައްކަތް ކުރިއެވެ. އައިވިން ގޭގައި ނެތްވަޤުތު ބަލާ ޒޯޔާ ޒައިކް ގޮވައިގެން ގެއިން ނިކުތީ ހުސް އަތާއެވެ. ރީތިވާ މޭޒުގައި އަމިއްލަ އަތުން ލިޔުނު ހަޤީޤަތެއް ނެތް ލިޔުންކޮޅު ޒޯޔާ ބޭއްވީ ހިތާއި ދެކޮޅަށެވެ. ހިތްމަތީ ހިލަގަނޑެއް ބާއްވަމުން ޒޯޔާ އައިވިންގެ ދިރިއުޅުމާއި ދުރަށް ހިނގައިގަތީ ދުވަހަކުވެސް އެދިރިއުޅުމަށް ނާންނަން ނިންމަމުންނެވެ.\nއެކި މީހުންގެ ދިިރިއުޅުމަށް އެކި ކުލަތައް ވެރިކުރަމުން ދިރިއުޅުން ކުރިއަށް ދަމުންދިޔައެވެ. ވަޤުތު އޭގެ ޒިންމާ އަދާކުރަމުން ދިޔައިރު ޙަޔާތުގެ ޞަފްޙާތައް ގަނޑަކަށް ފަހު ގަނޑެއް މާޒީއާ އެކުވަމުން ދިޔައެވެ.\nދެފަރާތަށް ކެހިގެން ދިޔަ ދޮރުގެ ތެރެއިން ދުވެފައި ކަހަލަ ގޮތަކަށް ޒޯޔާ ވަދެގެން ދިޔައެވެ. އަތުގައި އޮތް ގަޑިއަށް ބަލައިލަމުން ކޮނޑުގައި އަޅުވާފައި އޮތް އަތްދަބަސް ރަނގަޅު ކޮށްލިއެވެ.\n”ޒޯ.. ކިރިޔާ އިނގޭ ގަޑިއަށް ތިއާދެވުނީ..” ރިސެޕްޝަނުގައި އިން އަންހެން ކުއްޖާ ޒޯޔާ ފެނުމާއެކު ހިނިތުންވެލަމުން ބުނެލިއެވެ. ވަށްމޫނަކާއި ރީތި ކަޅިރަވައެއް ލިބިފައިވާ އަންހެން ކުއްޖާގެ ފަރާތުން ފެންނަނީ ހިތްހެޔޮ ކަމެވެ. އަޅާފައިވާ ލޯ ބޮޑު އައިނުގެ ސަބަބުން ފޮތްކިޔުމަށް ލޯބިކުރާ ކުއްޖެއް ކަމަށް ދައްކައެވެ.\n”ހީކުރީ މިފަހަރު ގަޑި ޖެހޭނެ ކަމަށް.. ޒައިކް ނިދާ ހޭލައިގެން ބޮޑާހާކަން ފެށީމަ ލަސްވީ އަސްލު..” ޒޯޔާވެސް އެ އަންހެން ކުއްޖާއަށް ހިނިތުންވުމެއް ރައްދުކުރަމުން ޖަވާބު ދިނެވެ.\n“މިރޭ މިއޮތް ބޮޑު އިވެންޓާ ހެދި އަވަހަށް ގެޔަކަށްވެސް ނުދެވޭނެ ޔަޤީނުންވިއްޔާ..” ރިޗެޕްޝަނުގައި އިން ދެވަނަ ކުއްޖާ ތުން ދަމާލަމުން ބުނެލިއެވެ. އޭނާގެ ވާހަކައާއެކު ޒޯޔާގެ މޫނުމައްޗަށްވެސް ކޮންމެވެސް ވަރެއްގެ ނުތަނަވަަސްކަން ވެރިވިއެވެ. އޭނާ މަސައްކަތް ކުރާ ހޮޓެލް ގައި ބޭއްވުމަށް ހަމަޖެހިފައިވާ އިވެންޓަށް ތަނުގެ ހުރިހާ މުވައްޒަފުން ހާޒިރު ވުމަަށް ވަނީ އަންގާފައެވެ. ހޮޓެލްގެ މެނޭޖަރު އިސްވެ ހުރެ ޙަފްލާއަށް މުޅި މާޙައުލު ތައްޔާރު ކުރަމުން ދިޔުމުންވެސް ޙަފްލާގެ ބޮޑުކަން ހާމަވެއެވެ. ޒޯޔާއަކީ އެފަދަ މީހުން ގިނަ ޙަފްލާ ތަކުގައި ބައިވެރިވާން ބޭނުންވާ މީހެއް ނޫނެވެ. އެހެނަސް ތަނުގެ މުވައްޒަފެއްގެ ޙައިޞިއްޔަތުން އޭނާއަކަށް އިތުރު ގޮތެއް ނެތެވެ.\nހީނާމާ ކޮމްޕްލެކްސް އަކީ މާލޭގައި ހުރި ޖާގައިގެ ގޮތުން އެންމެ ބޮޑު އަދި އަގުބޮޑު އެއް ހޮޓެލެވެ. ޖިމަކާއި ބިލިޔާޑު އަދި ޓެނިސް ފަދަ ތަފާތު ކުޅިވަރުތައް ކުޅެވޭނެ ފެސިލިޓީތަކުގެ އިތުރުން ސްވިމިންގް ޕޫލަކާއި އެކު ޕްރެޒިޑެންޓަލް ސްވީޓްތައް ހިމެނޭ މުއްސަނދިންގެ މާޙަޢުލެކެވެ. އޭގެ އިތުރުން ކައިވެނީގެ ޙަފްލާތަކާއި ބޮޑެތި އިވެންޓުތައް ބޭއްވުމަށް ޙާއްސަ ކުރެވިފައިވާ މާލަމެއްވެސް ހޮޓެލުގައި ޤާއިމު ކުރެވިފައި ވެއެވެ.\nމިރޭ އެ ހޮޓެލުގައި ބޭއްވުމަށް ހަމަޖެހިފައިވާ ޖަލްސާއަކީވެސް އާދައިގެ ޖަލްސާއަކަށް ނުވާނެކަން ޒޯޔާއަށް ޔަޤީން ކުރެވުނެވެ. ޖަލްސާއަށް ޙާޒިރުވާ މެޙެމާނުންނާއި ހަވާލުވެ އެފަރާތްތައް ބޭނުންވާ ހުރިހާ ކަމެއް ފުރިހަމައަށް ކުރުމަށް ތަނުގެ ހުރިހާ މުވައްޒަފުންނަށް ވަނީ އަމުރު ކޮށްފައެވެ. ޖަލްސާ ފެށުމުގެ ބައިގަޑި އިރެއްހާ ކުރިން ގިނަ އަދަދެއްގެ ނިއުސްކާސްޓަރުންނާއި ކެމެރާމަނުން ވަނީ ހޮޓެލަށް އައިސްފައެވެ.\nގަޑިން އަށެއް ޖެހުމާއެކު ތަފާތު އަގުބޮޑު ޝާހީ ކާރުތަކުން ހޮޓެލްގެ ދޮރުމަތި ފުރާލައިފިއެވެ. ކޮންމެ ފަރާތެއްވެސް ބޮޑީގާޑުންނާއެކު ކާރުން ނިކުމެ ހޮޓެލްގެ ތެރެއަށް މިސްރާބު ޖަހަމުން ދިޔައިރު ހަރަކާތްތަކުގައިވަނީ އަބުއި ކަމެވެ.\nޒޯޔާވެސް އެތަނުން ބައެއް މެޙެމާނުންނަށް ޢަދަބު ވެރިކަމާއެކި ދާންވީ މަގު ދައްކައިދެމުން ދިޔައެވެ. ކެމެރާތަކުގެ ފްލޭޝްތަކާއި ކައިރީގައި ތިބި ޖާނުން ވަރުގަދަ ހަށިފާރަވެރިން ފެނި ޒޯޔާ ނުތަނަވަސް ވާގޮތްވި ނަމަވެސް އެކަން ފާހަގަ ވިޔަކަ ނުދެއެވެ.\nޙަފްލާ ބޭއްވޭ މާލަމަށް ބައެއް ފަރާތްތައް ގެނައުމަށްފަހު ޒޯޔާ އަނެއްކާވެސް މިސްރާބުޖެހީ އިތުރު ފަރާތްތަކާއި ހަވާލު ވުމަށެވެ. ހޮޓެލްގެ ހޯލަށް ނިކުން އިރު އެތަނުގައި ގިނަ އަދަދަކަށް މީހުން ތިބިކަން ޒޯޔާއަށް ފާހަގަ ކުރެވުނެވެ. ޖަލްސާގައި ބައިވެރިވާ ޢިއްޒަތްތެރިން އެކަކު އަނެކަކާ ސަލާމް ކުރަމުން ދިޔައެވެ. އެކި ދިމާއަށް ކަޅި އެއްލަމުން ދިޔަ ޒޯޔާ އަށް ހުއްޓުން އެރީ ހޮޓެލް އަށް ވަންނަ ދޮރު ކުރިމަތީ ހުއްޓުނު އައިވިން ފެނުމުންނެވެ. އޭނާ ފަދައިން ކޯޓު ފަޓުލޫނުގައި ހުރި މެދު އުމުރުގެ ފިރިހެނަކާއި ހިނިތުންވެލަމުން ސަލާމް ކޮށްލި އިރު އައިވިންގެ ބޮޑީގާޑް ޒޯޔާގެ ލޮލުގައި އަޅައިގަތެވެ. ތަނުގެ ބައިބޯ މާޙައުލުންވެސް އޭނާގެ ލޮލަކަށް އައިވިން ސިއްރެއް ނުވިއެވެ. ހަދާނެ ގޮތެއްނޭނގި ހުއްޓުން އަރާފައި ހުރި ޒޯޔާއަށް ދެލޯ ބޮޑު ކޮށްލެވުނީ ކައިރީގައި ހުރި ފަރާތާއި ސަލާމްކޮށްލުމަށްފަހު ސީދާ ޒޯޔާ ހުރި ދިމާއަށް އައިވިން އެނބުރުމުންނެވެ. އައިވިންގެ ލޮލުގައިވެސް ޒޯޔާ އަޅައިނުގަނެ ނުދިޔައެވެ. އެމޫނުމަތިން ސިހުމާއި ހައިރާންކަން ފެނުނު ކަން ޔަޤީނެވެ. އެހެނަސް އެއީ ކުޑަ ހިނދުކޮޅަކަށެވެ.\nMaasha allah … mi baivx v reethi … i was so excited when zoya and aivin met ekm wonder dhn vaane gothakah kehmadhu vefa hutta thi ninmaaleevx … kihaa majaa vaane zoya and aivin ah ekee masakai kuran jehuniyyaa kommes kamehga .. and i also can’t wait forazaik and aivin scene .. v v v v v boda zaik and aivin scene eh balaahiyy vey .. btw curiously waiting for the next part 💕💕💕💕\nހިތާމަ ލޯބި February 15, 2017\nހިތާމަ ލޯބި February 14, 2021\n(5) ލޯބިން އެކުގާ


(1) ا ل م (މި އަކުރުތަކުގެ مراد ދެނެވޮޑިގެންވަނީ اللَّهއެވެ.)\n(2،3،4) (عربىންނާ) އެންމެ ކައިރި ބިމުގައި (فارسىންގެ އަތުން) رومىން ބަލިވެއްޖައޫއެވެ. އަދި އެއުރެން ބަލިވުމުގެ ފަހަށް، މަދު އަހަރުކޮޅެއްގެ ތެރޭގައި ކާމިޔާބު ހޯދާނެތެވެ. (އެބަހީ: فارسىންގެ މައްޗަށެވެ.) އޭގެކުރިންވެސް އަދި އޭގެފަހުންވެސް ހުރިހާކަމެއް މިލްކުވެގެންވަނީ، اللَّهއަށެވެ. އަދި އެދުވަހުން مؤمنން އުފާކުރާނެތެވެ.\nفِي بِضْعِ سِنِينَ لِلَّهِ الْأَمْرُ مِنْ قَبْلُ وَمِنْ بَعْدُ وَيَوْمَئِذٍ يَفْرَحُ الْمُؤْمِنُونَ\n(5) (އެއީ) اللَّهގެ نصرންނެވެ. އެކަލާނގެ އިރާދަކުރައްވާ ބަޔަކަށް نصرދެއްވަތެވެ. އަދި އެކަލާނގެއީ، عزيزވަންތަ، رحيمވަންތަ ރަސްކަލާނގެއެވެ.\n(6) اللَّهގެ وعدފުޅެވެ. اللَّه، އެކަލާނގެ وعدއާ خلافވެ ވޮޑިއެއް ނުގަންނަވަތެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\n(7) ދުނިޔޭގެ ދިރިއުޅުމުން އެއުރެންނަށް އެނގެނީ ބޭރުފުށުގެ ކަންތަކެވެ. އަދި އެއުރެންވަނީ، آخرةދުވަހާމެދު غافلވެގެންވާ ބަޔަކު ކަމުގައެވެ.\n(8) އަދި އެއުރެން، އެއުރެންގެ އަމިއްލަ نفسތަކާމެދު ފިކުރެއް ނުކުރޭހެއްޔެވެ؟ حقގޮތުގައި، އަދި ކަނޑައެޅިގެންވާ أجلއަކަށް މެނުވީ އުޑުތަކާއި، ބިމާއި، އެދެމެދުގައިވާހާ ތަކެއްޗެއް اللَّه ނަހައްދަވަތެވެ. އަދި ހަމަކަށަވަރުން، މީސްތަކުންގެ ތެރެއިން ގިނަމީހުން، އެއުރެންގެ ވެރިރަސްކަލާނގެއާ ބައްދަލުވާނޭކަމަށްވަނީ كافرވެގެންކަން ކަށަވަރެވެ.\nأَوَلَمْ يَسِيرُوا فِي الْأَرْضِ فَيَنْظُرُوا كَيْفَ كَانَ عَاقِبَةُ الَّذِينَ مِنْ قَبْلِهِمْ كَانُوا أَشَدَّ مِنْهُمْ قُوَّةً وَأَثَارُوا الْأَرْضَ وَعَمَرُوهَا أَكْثَرَ مِمَّا عَمَرُوهَا وَجَاءَتْهُمْ رُسُلُهُمْ بِالْبَيِّنَاتِ فَمَا كَانَ اللَّهُ لِيَظْلِمَهُمْ وَلَكِنْ كَانُوا أَنْفُسَهُمْ يَظْلِمُونَ\n(9) އަދި ބިމުގައި ދަތުރުފަތުރުކޮށް، އެއުރެންގެ ކުރިން އުޅުނު މީހުންގެ ނިމުންވީ ކޮންފަދައަކުންކަން ފަހެ، އެއުރެން ނުބަލަނީހެއްޔެވެ؟ އެއުރެންނަށްވުރެ ބާރުގަދަ ބަޔަކު ކަމުގައި، އެއުރެން (އެބަހީ: ކުރިން އުޅުނު މީހުން) ވިއެވެ. އަދި އެއުރެން ބިންގަނޑު (ދަނޑުގޮވާން ކުރުމަށާއި، معدنތައް ނެރުމަށް) ތައްޔާރުކުރޫއެވެ. އަދި (مكةގެ مشركން) އެ ބިން އާބާދުކުރި ވަރަށްވުރެ ބޮޑަށް، އެއުރެން އެ ބިން އާބާދުކުރޫއެވެ. އަދި އެއުރެންގެ رسولން، ފާޅުވެގެންވާ معجزاتތަކާއިގެން، އެއުރެންގެ ގާތަށް ވަޑައިގަތެވެ. ފަހެ، اللَّه، އެއުރެންނަށް އަނިޔާކުރައްވާ ކަމުގައެއް ނުވެތެވެ. އެހެނެއްކަމަކު، އެއުރެން، އެއުރެންގެ އަމިއްލަ نفسތަކަށް އަނިޔާކުރާކަމުގައި ވިއެވެ.\nثُمَّ كَانَ عَاقِبَةَ الَّذِينَ أَسَاءُوا السُّوأَى أَنْ كَذَّبُوا بِآيَاتِ اللَّهِ وَكَانُوا بِهَا يَسْتَهْزِئُونَ\n(10) ދެން ނުބައިކޮށް ކަންތައްކުރި މީހުންގެ ނިމުންވީ (އެއުރެންނަށް ލިބުނު) އެންމެ ނުބައި ޖަޒާއަށެވެ. އެއީ އެއުރެން اللَّهގެ آيةތައް ދޮގުކޮށް، އެ آيةތަކަށް ފުރައްސާރަކޮށް އުޅުނު ބަޔަކު ކަމުގައިވީތީއެވެ.\n(11) (ނެތުމުގެތެރެއިން) خلقތަކުން އަލަށް އުފައްދަވައި، ދެން އަލުން\n(12) އަދި قيامةދުވަސް އަންނަހިނދު، ކުށްވެރިންގެ އުންމީދު ކެނޑިދެއެވެ.\n(13) (اللَّه ފިޔަވައި) އެއުރެން އަޅުކަންކޮށް شريكކޮށް އުޅުނު އެއްވެސް ފަރާތެއް އެއީ، އެއުރެންނާމެދު شفاعةތެރިވާ ބަޔަކު ކަމުގައި ނުވިއެވެ. އަދި އެއުރެން އަޅުކަންކޮށް شريكކޮށް އުޅުނު ފަރާތްތަކުގެ ސަބަބުން އެއުރެންވީ كافرން ކަމުގައެވެ.\n(14) قيامةވާ ދުވަހު އެއުރެން (އެބަހީ: މީސްތަކުން) އެދުވަހުން ދެބަޔަކަށް ބައިވެގެން ދާނެތެވެ.\n(15) ފަހެ، إيمانވެ، صالح عملތައް ކުޅަމީހުން ދަންނާށެވެ! ފަހެ، އެއުރެންވާހުށީ، އުފާވެ، نعمةލިބޭ حال، (ސުވަރުގޭގެ) ބަގީޗާއެއްގައެވެ.\nوَأَمَّا الَّذِينَ كَفَرُوا وَكَذَّبُوا بِآيَاتِنَا وَلِقَاءِ الْآخِرَةِ فَأُولَئِكَ فِي الْعَذَابِ مُحْضَرُونَ\n(16) އަދި كافرވެ ތިމަންރަސްކަލާނގެ آيةތަކާއި، آخرةއާ ބައްދަލުވާނޭކަން ދޮގުކުޅަ މީހުން ދަންނާށެވެ! ފަހެ، އެއުރެންވާހުށީ عذابގެ ތެރެޔަށް حاضرކުރައްވާފައެވެ.\n(17) ފަހެ، ތިޔަބައިމީހުން ރޭގަނޑުގެ ތެރެޔަށް ވަންނަހިނދުގައްޔާއި، ފަތިހުގެ ތެރެޔަށް ތިޔަބައިމީހުން ވަންނަހިނދު، اللَّهއަށް تسبيحކިޔައި ނަމާދުކުރާށެވެ!\n(18) އުޑުތަކާއި، ބިމުގައި އެންމެހާ تعريفއާއި ثناء މިލްކުވެގެންވަނީ އެކަލާނގެއަށެވެ. އަދި އަނދިރިވަމުން އަންނަ ވަގުތުގައްޔާއި، ތިޔަބައިމީހުން މެންދުރުގެ ތެރެއަށް ވަންނަހިނދުގައި (اللَّهއަށް ތިޔަބައިމީހުން تسبيحކިޔައި ނަމާދުކުރާށެވެ!)\n(19) މަރުވެފައިވާ ތަކެތިން ދިރޭ ތަކެތި އެކަލާނގެ ނެރުއްވަތެވެ. އަދި ދިރޭ ތަކެތިން މަރުވެފައިވާ ތަކެތި ނެރުއްވަތެވެ. އަދި ބިން މަރުވެ އޮތުމަށްފަހު އެ ބިން ދިރުއްވަތެވެ. އަދި ތިޔަބައިމީހުން (قيامةދުވަހުން) ނެރުއްވާހުށީވެސް ހަމައެފަދައިންނެވެ.\n(20) އަދި އެކަލާނގެ ތިޔަބައިމީހުން ވެލީން އުފެއްދެވުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ދެން އެހިނދު، ތިޔަބައިމީހުން އިންސާނުންގެ ގޮތުގައި (ބިމުގައި) ފެތުރިގެންވަމުއެވެ.\n(21) ތިޔަބައިމީހުންނަށްޓަކައި ހަމަތިޔަބައިމީހުންގެ نفسތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ފިކުރު ހިންގާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\n(22) އުޑުތަކާއި ބިން ހެއްދެވުމާއި، ތިޔަބައިމީހުންގެ ދޫތަކާއި (އެބަހީ: ބަސްތަކާއި) ކުލަތައް ތަފާތުވެފައިވާކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. ހަމަކަށަވަރުން، އެކަމުގައި (އެފަދަ ކަންތައް) ދަންނަމީހުންނަށް ހެކިތަކެއްވާކަން ކަށަވަރެވެ.\nوَمِنْ آيَاتِهِ مَنَامُكُمْ بِاللَّيْلِ وَالنَّهَارِ وَابْتِغَاؤُكُمْ مِنْ فَضْلِهِ إِنَّ فِي ذَلِكَ لَآيَاتٍ لِقَوْمٍ يَسْمَعُونَ\n(23) އަދި ރޭގަނޑާއި ދުވާލުގެ ވަގުތުގައި ތިޔަބައިމީހުން ނިދާ ނިދުމާއި، އެކަލާނގެ فضلވަންތަކަމުގެ ތެރެއިން އެދި ތިޔަބައިމީހުން މަސައްކަތްކުރުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، އެކަމުގައި އަހާ ބަޔަކަށް ހެކިތަކެއްވާކަން ކަށަވަރެވެ.\nوَمِنْ آيَاتِهِ يُرِيكُمُ الْبَرْقَ خَوْفًا وَطَمَعًا وَيُنَزِّلُ مِنَ السَّمَاءِ مَاءً فَيُحْيِي بِهِ الْأَرْضَ بَعْدَ مَوْتِهَا إِنَّ فِي ذَلِكَ لَآيَاتٍ لِقَوْمٍ يَعْقِلُونَ\n(24) އަދި ތިޔަބައިމީހުންނަށް ބިރުދެއްކެވުމުގެ ގޮތުންނާއި (ވާރެއާމެދު) އެދުންވެރި ކުރެއްވުމުގެ ގޮތުން، ވިދުވަރު ތިޔަބައިމީހުންނަށް ދެއްކެވުމާއި، ބިންގަނޑު މަރުވުމަށްފަހު އުޑުން ފެން ވެއްސަވައި، އެ ފެނުގެ ސަބަބުން އެ ބިން އަލުން ދިރުއްވާކަން ވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، ވިސްނާބަޔަކަށް އެކަމުގައި ހެކިތަކެއްވާކަން ކަށަވަރެވެ.\nوَمِنْ آيَاتِهِ أَنْ تَقُومَ السَّمَاءُ وَالْأَرْضُ بِأَمْرِهِ ثُمَّ إِذَا دَعَاكُمْ دَعْوَةً مِنَ الْأَرْضِ إِذَا أَنْتُمْ تَخْرُجُونَ\n(25) އަދި އެކަލާނގެ أمرފުޅަށް، އުޑާއި ބިން قائمވެ އޮތުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ދެން ބިމުގެ ތެރެއިން އެކަލާނގެ ތިޔަބައިމީހުންނަށް (ކަށްވަޅުތަކުން ނުކުތުމަށް) ގޮވައިލައްވައިފިނަމަ، އެހިނދު ކުއްލިޔަކަށް ތިޔަބައިމީހުން ނުކުންނާނޫއެވެ.\n(26) އަދި އުޑުތަކާއި، ބިމުގައިވާހާ ބަޔަކު މިލްކުވެގެންވަނީ، އެކަލާނގެއަށެވެ. އެ އެންމެން އެކަލާނގެއަށް ކިޔަމަންވެގެންވެތެވެ.\n(27) އަދި އެކަލާނގެއީ (ނެތުމުގެ ތެރެއިން) خلقތަކުން އަލަށް އުފައްދަވައި ދެން އަލުން އެ إعادةކުރައްވާ ރަސްކަލާނގެއެވެ. އެކަމަކީ، އެކަލާނގެއަށް ލުއިފަސޭހަ ކަމެކެވެ. އުޑުތަކާއި ބިމުގައި އެންމެ ފުރިހަމަ مثال ވަނީ އެކަލާނގެއަށެވެ. އަދި އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\nضَرَبَ لَكُمْ مَثَلًا مِنْ أَنْفُسِكُمْ هَلْ لَكُمْ مِنْ مَا مَلَكَتْ أَيْمَانُكُمْ مِنْ شُرَكَاءَ فِي مَا رَزَقْنَاكُمْ فَأَنْتُمْ فِيهِ سَوَاءٌ تَخَافُونَهُمْ كَخِيفَتِكُمْ أَنْفُسَكُمْ كَذَلِكَ نُفَصِّلُ الْآيَاتِ لِقَوْمٍ يَعْقِلُونَ\n(28) އެކަލާނގެ ތިޔަބައިމީހުންގެ نفسތަކުން ތިޔަބައިމީހުންނަށް مثالއެއް ޖެއްސެވިއެވެ. ތިޔަބައިމީހުންނަށް ތިމަންރަސްކަލާނގެ ދެއްވި ތަކެތީގައި ބައިވެރިވާ ބަޔަކު ތިޔަބައިމީހުންގެ އަޅުންގެ ތެރެއިން ވޭހެއްޔެވެ؟ ފަހެ، ތިޔަބައިމީހުން އެކަމުގައި ހަމަހަމަވެގެންވޭ ހެއްޔެވެ؟ ތިޔަބައިމީހުންގެ އެއްބަޔަކު އަނެއްބަޔަކަށް ބިރުގަންނަ ފަދައިން، އެއުރެންދެކެ ތިޔަބައިމީހުން ބިރުގަންނަމު ހެއްޔެވެ؟ ވިސްނާބަޔަކަށް ތިމަންރަސްކަލާނގެ آيةތައް تفصيلކޮށްދެއްވަނީ އެފަދައިންނެވެ.\n(29) އަދި ކިއެއްތަ! އަނިޔާވެރިވީ މީހުން ނުދަނެތިބެ، އެއުރެންގެ އަމިއްލަ އެދުމަށް تبعވޫއެވެ. ފަހެ اللَّه މަގުފުރައްދަވައިފި މީހަކަށް ތެދުމަގު ދައްކާނީ ކާކުހެއްޔެވެ؟ އަދި އެއުރެންނަށް نصر ދޭނޭ އެއްވެސް ބަޔަކު ނުވެތެވެ.\n(30) ފަހެ، باطلމަގުން އެއްކިބާވެ، حقގެ މަގަށް تبعވެގެންވާ حال، ކަލޭގެފާނުގެ މޫނުފުޅު إسلام دينއާ ކުރިމަތި ކުރައްވާށެވެ! އެއީ މީސްތަކުން އެ فطرةއެއްގެ މައްޗަށް އުފެއްދެވި اللَّهގެ فطرةއެވެ. اللَّه އުފެއްދެވި އުފެއްދެވުމަށް ބަދަލެއް ގެނައުމެއް ނެތެވެ. ސީދާވެގެންވާ دينއަކީ އެއީއެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\n(31) އެކަލާނގެއަށް ތިޔަބައިމީހުން توبةވެ، رجوعވާ حالގައެވެ. އަދި އެކަލާނގެއަށް ތިޔަބައިމީހުން تقوىވެރިވާށެވެ! އަދި ތިޔަބައިމީހުން ނަމާދު قائمކުރާށެވެ! އަދި مشرك ންގެ ތެރެއިން ތިޔަބައިމީހުން ނުވާށެވެ!\n(32) އެއުރެންގެ دين ބައިބައިކޮށް، ބައިތަކެއް ކަމުގައިވީ މީހުންގެ ތެރެއިން (ތިޔަބައިމީހުން ނުވާށެވެ!) ކޮންމެ ބަޔަކުމެ އެއުރެންގެ ގާތުގައިވާ ގޮތާމެދު އުފާކޮށްކޮށް ތިބެތެވެ.\n(33) އަދި މީސްތަކުންނަށް ދަތި حالއެއް ޖެހިއްޖެނަމަ، އެއުރެންގެ ވެރި ރަސްކަލާނގެއަށް توبةވެ، رجوعވާ حال، دعاءކުރެތެވެ. ދެން އެއުރެންނަށް އެކަލާނގެ حضرةން رحمة އެއްގެ ރަހަ ދައްކަވައިފިނަމަ، އެހިނދު އޭގެތެރެއިން ބަޔަކު އެއުރެންގެ ވެރިރަސްކަލާނގެއަށް شريكކުރެތެވެ.\n(34) އެއުރެންނަށް ތިމަންރަސްކަލާނގެ ދެއްވި نعمةއަށް كافرވުމަށްޓަކައެވެ. ފަހެ، ތިޔަބައިމީހުން (ދުނިޔޭގައި ވަގުތުކޮޅަކަށް) އަރާމު ލިބިގަންނާށެވެ! ފަހެ، ނިކަންހުރެ ތިޔަބައިމީހުންނަށް (އޭގެ ނަތީޖާ) އެނގޭ ހުށްޓެވެ.\n(35) ނުވަތަ ތިމަންރަސްކަލާނގެއަށް އެއުރެން شريكކުރުމަށް ބުނާ حجّةއެއް ތިމަންރަސްކަލާނގެ އެއުރެންގެ މައްޗަށް ބާވައިލެއްވީ ހެއްޔެވެ؟\nوَإِذَا أَذَقْنَا النَّاسَ رَحْمَةً فَرِحُوا بِهَا وَإِنْ تُصِبْهُمْ سَيِّئَةٌ بِمَا قَدَّمَتْ أَيْدِيهِمْ إِذَا هُمْ يَقْنَطُونَ\n(36) އަދި ތިމަންރަސްކަލާނގެ މީސްތަކުންނަށް رحمةއެއްގެ ރަހަ ދައްކަވައިފިނަމަ، އެއާމެދު އެއުރެން އުފާކުރެތެވެ. އަދި އެއުރެންގެ އަތްތަކުން އިސްކުޅަ ކަންތައްތަކެއްގެ ސަބަބުން، އެއުރެންނަށް ނުބައިކަމެއް ދިމާވެއްޖެނަމަ، އެހިނދު އުންމީދު ކަނޑައިލާ ބަޔަކު ކަމުގައި އެއުރެންވޫއެވެ.\n(37) ހަމަކަށަވަރުން، اللَّه، އެކަލާނގެ އިރާދަކުރައްވާ މީހަކަށް رزق ތަނަވަސް ކުރައްވައި، އަދި (އެކަލާނގެ އިރާދަކުރައްވާ މީހަކަށް رزق) ދަތިކުރައްވާކަން އެއުރެން ނުދަންނަނީ ހެއްޔެވެ؟ ހަމަކަށަވަރުން، إيمانވާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\n(38) ފަހެ، ތިމާގެމީހާއަށާއި، مسكينއާ އަށާއި، ދަތުރުވެރިޔާއަށާއި، (މިއިން ކޮންމެ މީހަކަށް) އެމީހެއްގެ حقދޭށެވެ! اللَّهގެ وجهފުޅު އެދިގެން އުޅޭ މީހުންނަށް އެގޮތް ހެޔޮކަން ބޮޑެވެ. އަދި ދިންނަވާނޭ މީހުންނަކީ، ހަމަ އެއުރެންނެވެ.\n(39) އަދި މީސްތަކުންގެ މުދަލުން رِباގެ ގޮތުގައި އިތުރުވުމަށްޓަކައި ތިޔަބައިމީހުން ދިން އެއްޗެއް، اللَّه ގެ حضرة ގައި އިތުރުވެގެން ނުދާނެތެވެ. އަދި اللَّه ގެ وجه ފުޅު އެދިގެން زكاةގެ ގޮތުން ތިޔަބައިމީހުން ދިން އެއްޗަކާމެދު (ދަންނާށެވެ!) އިތުރުކުރާ ބަޔަކީ ހަމަ އެއުރެންނެވެ.\n(40) ތިޔަބައިމީހުން ހައްދަވައި، ދެން ތިޔަބައިމީހުންނަށް رزقދެއްވައި، ދެން ތިޔަބައިމީހުން މަރުގަންނަވައި، ދެން ތިޔަބައިމީހުން އަލުން ދިރުއްވަނީ اللَّهއެވެ. ތިޔަބައިމީހުންގެ شريكންގެ ތެރެއިން މިއިން އެއްވެސްކަމެއްކުރާ މީހަކު ވޭހެއްޔެވެ؟ އެއުރެން شريكކުރާ ކަންތަކުން އެކަލާނގެ ހުސްطاهرވަންތަވެ، މަތިވެރިވެ ވޮޑިގެންވެއެވެ.\n(41) މީސްތަކުންގެ އަތްތަކުން ހޯދައިގަތް ކަންތަކުގެ ސަބަބުން، އެއްގަމާއި ކަނޑުގައި ނުބައިކަން ފާޅުވެއްޖެއެވެ. އެއުރެން ކުރި ބައެއް عملގެ ރަހަ އެއުރެންނަށް ދެއްކެވުމަށެވެ. (އެއީ) އެއުރެން (توبةވެ) رجوعވުމަށްޓަކައެވެ.\n(42) ކަލޭގެފާނު ވިދާޅުވާށެވެ! ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ! ދެން ކުރިން އުޅުނު މީހުންގެ ނިމުންއޮތީ ކޮންފަދައަކުންތޯ ތިޔަބައިމީހުން ބަލައި ވިސްނާށެވެ! އޭގެތެރެއިން ގިނަމީހުން مشرك ން ކަމުގައިވޫއެވެ.\nفَأَقِمْ وَجْهَكَ لِلدِّينِ الْقَيِّمِ مِنْ قَبْلِ أَنْ يَأْتِيَ يَوْمٌ لَا مَرَدَّ لَهُ مِنَ اللَّهِ يَوْمَئِذٍ يَصَّدَّعُونَ\n(43) ފަހެ (އެއްވެސް މީހަކަށް) اللَّهގެ حضرةން ރައްދުކުރެއްވުމެއްނުވާ ދުވަހެއް އައުމުގެކުރިން، ކަލޭގެފާނުގެ މޫނުފުޅު ސީދާވެގެންވާ دينއަށް ކުރިމަތިކުރައްވާށެވެ! އެދުވަހުން އެއުރެން (ދެބަޔަކަށް) ބައިވެގެންދާނެތެވެ.\nمَنْ كَفَرَ فَعَلَيْهِ كُفْرُهُ وَمَنْ عَمِلَ صَالِحًا فَلِأَنْفُسِهِمْ يَمْهَدُونَ\n(44) كافرވި މީހާ (ދަންނާށެވެ!) ފަހެ، އޭނާގެ كافرކަން އޮންނާނީ، އޭނާގެ މައްޗަށެވެ. އަދި صالح عملކުޅަމީހުން (ދަންނާށެވެ!) ފަހެ، އެއުރެންގެ نفسތަކަށްޓަކައި އެއުރެން މަގު ހޯދައެވެ.\nلِيَجْزِيَ الَّذِينَ آمَنُوا وَعَمِلُوا الصَّالِحَاتِ مِنْ فَضْلِهِ إِنَّهُ لَا يُحِبُّ الْكَافِرِينَ\n(45) (އެއީ) إيمانވެ، صالح عملތައް ކުޅަމީހުންނަށް އެކަލާނގެ فضلވަންތަކަމުން އެއުރެންނަށް ޖަޒާ ދެއްވުމަށްޓަކައެވެ. ހަމަކަށަވަރުން، އެކަލާނގެ، كافرންދެކެ ލޯބިވެވޮޑިގެނެއް ނުވެތެވެ.\n(46) އުފާވެރިކަމުގެ خبرދެނިވި ގޮތުގައި، ވައިރޯޅި ފޮނުއްވާކަން އެއީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. (އެއީ) ތިޔަބައިމީހުންނަށް އެކަލާނގެ رحمةގެ ރަހަ ދެއްކެވުމަށާއި، އެކަލާނގެ أمرފުޅަށް އުޅަނދުތައް ދުވުމަށާއި، އެކަލާނގެ فضلވަންތަކަމުން ތިޔަބައިމީހުން އެދިގަތުމަށެވެ. އަދި ތިޔަބައިމީހުން\n(47) ހަމަކަށަވަރުން، ކަލޭގެފާނުގެ ކުރިންވެސް އެބޭކަލުންގެ قومގެމީހުންގެ ގާތަށް ތިމަންރަސްކަލާނގެ رسولން ފޮނުއްވީމެވެ. ފަހެ، އެބޭކަލުން އެއުރެންގެގާތަށް ވަޑައިގަތީ، ފާޅުވެގެންވާ ހެކިތަކާއިގެންނެވެ. ފަހެ (އެބޭކަލުން ދޮގުކޮށް) ފާފަކުރި މީހުންގެ ކިބައިން ތިމަންރަސްކަލާނގެ ބަދަލު ހިއްޕެވީމެވެ. އަދި مؤمنންނަށް نصرދެއްވުމަކީ، ތިމަންރަސްކަލާނގެ މައްޗަށްއޮތް حقއެއް ކަމުގައިވެއެވެ.\n(48) اللَّهއީ، ވައިރޯޅިތައް ފޮނުއްވައި، އަދި އެ ވައިރޯޅިތައް ވިލާތައް އުފުލައި، އަދި އެކަލާނގެ އިރާދަކުރައްވާ ފަދައަކުން އުުޑުގައި އެ ވިލާތައް ފަތުރުއްވައި، އަދި އެ ވިލާތައް ވަކިވަކިވެގެންދާ އެތިކޮޅުތަކެއް ކަމުގައި ލައްވާ ރަސްކަލާނގެއެވެ. ފަހެ، އެ ވިލާތަކުގެ ތެރެއިން ކެރި ނުކުންނާތީ ތިބާޔަށް ފެންނާނެތެވެ. ފަހެ، އެކަލާނގެ އަޅުތަކުންގެ ތެރެއިން އެކަލާނގެ އިރާދަކުރައްވާ ބަޔަކަށް އޭގެ نعمةދެއްވައިފިނަމަ، އެހިނދު ކުއްލިޔަކަށް އެއުރެން އުފާ حاصلކޮށްގަނެތެވެ.\n(49) އަދި އޭގެކުރިން އެއުރެންގެ މައްޗަށް ވާރޭ ވެއްސެވުމުގެކުރިން އުންމީދު ކެނޑި، މާޔޫސްވެފައި ތިބިބަޔަކު ކަމުގައި އެއުރެންވޫއެވެ.\n(50) ފަހެ، اللَّهގެ رحمةގެ އަސަރުތައް ދެކެބަލާށެވެ! ބިންގަނޑު މަރުވުމަށްފަހު، (ވާރޭގެ ސަބަބުން) އެކަލާނގެ އެ ބިންގަނޑު ދިރުއްވަނީ ކޮންފަދައަކުން ހެއްޔެވެ؟ ހަމަކަށަވަރުން، އެކަލާނގެއީ، މަރުވެފައިވާ މީހުން ދިރުއްވާ ރަސްކަލާނގެކަން ކަށަވަރެވެ. އެކަލާނގެއީ، ކޮންމެ ކަމަކަށްމެ ކުޅަދުންވަންތަ ރަސްކަލާނގެއެވެ.\n(51) (اللَّه ފޮނުއްވި رحمةގެ ސަބަބުން ބިމުންފަޅައި ހެދިގަތް ގަސްތަކުގެ މައްޗަށް) ހަމަކަށަވަރުން، ތިމަންރަސްކަލާނގެ ވައިރޯޅިއެއް ފޮނުއްވައި (އޭގެ ސަބަބުން) އެ ގަސްތައް ދޮންވެ، ހިކިގެންދާތަން އެއުރެންނަށް ފެނިއްޖެނަމަ، އޭގެފަހުންވެސް އެއުރެން كافرވުމުގައި ދެމިތިބޭކަން ކަށަވަރެވެ.\nفَإِنَّكَ لَا تُسْمِعُ الْمَوْتَى وَلَا تُسْمِعُ الصُّمَّ الدُّعَاءَ إِذَا وَلَّوْا مُدْبِرِينَ\n(52) ފަހެ، ހަމަކަށަވަރުން، ކަލޭގެފާނަކަށް މަރުވެފައިވާ މީހުންނަށް އަޑެއް ނީއްވެވޭނެތެވެ. އަދި ބީރު މީހުންނަށް އެއުރެން ފުރަގަސްދީ ދާހިނދު، ކަލޭގެފާނު ގޮވައިލައްވާ އަޑެއް ނީއްވެވޭނެތެވެ.\nوَمَا أَنْتَ بِهَادِ الْعُمْيِ عَنْ ضَلَالَتِهِمْ إِنْ تُسْمِعُ إِلَّا مَنْ يُؤْمِنُ بِآيَاتِنَا فَهُمْ مُسْلِمُونَ\n(53) އަދި ކަނުމީހުންނަށް (އެބަހީ: މަގުފުރެދުމުން ކަނުވެފައިވާ މީހުންނަށް) އެއުރެންގެ މަގުފުރެދުމުން އެއްކިބާ ކުރައްވައި، (ތެދުމަގު ދައްކަވާ) هادىއަކު ކަމުގައި ކަލޭގެފާނު ނުވަމުއެވެ. ތިމަންރަސްކަލާނގެ آيةތަކަށް إيمانވާ ބަޔަކަށް މެނުވީ، ކަލޭގެފާނަކަށް ނީއްވެވޭނެތެވެ. ފަހެ، އެއުރެންނީ، اللَّهއަށް ކިޔަމަންވާ މީހުންނެވެ.\n(54) ބަލިކަށިކަމުގެ ތެރެއިން ތިޔަބައިމީހުން ހެއްދެވި ކަލާނގެއީ، اللَّهއެވެ. ދެން ބަލިކަށިކަމަށްފަހު، ބާރެއްލައްވައި އަދި ބާރަށްފަހު ބަލިކަށިކަމާއި، ދުވަސްވުމުގެ ދެރަކަމާއި، ނިކަމެތިކަން ލެއްވީވެސް އެކަލާނގެއެވެ. އެކަލާނގެ އިރާދަކުރައްވާ އެއްޗެއް އެކަލާނގެ ހައްދަވަތެވެ. އަދި އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ރަސްކަލާނގެއެވެ.\n(55) قيامةގެ ވަގުތުޖެހޭދުވަހު ކުށްވެރިން ހިނދުކޮޅަކަށް މެނުވީ އެއުރެން ނުތިބޭކަމަށް ހުވާކުރާނެތެވެ. (ދުނިޔެމަތީގައި) އެއުރެން حقން އެއްކިބާވާ ކަމުގައިވީ އެފަދައިންނެވެ.\nوَقَالَ الَّذِينَ أُوتُوا الْعِلْمَ وَالْإِيمَانَ لَقَدْ لَبِثْتُمْ فِي كِتَابِ اللَّهِ إِلَى يَوْمِ الْبَعْثِ فَهَذَا يَوْمُ الْبَعْثِ وَلَكِنَّكُمْ كُنْتُمْ لَا تَعْلَمُونَ\n(56) އަދި އެބަޔަކަށް علمއާއި، إيمانކަން ލިބިގެންވާ މީހުން ބުނާނެތެވެ. އަލުން ދިރުއްވާނޭ ދުވަހާ ޖެހެންދެން اللَّه ކަނޑައަޅުއްވާފައިވާގޮތަށް ހަމަކަށަވަރުން، ތިޔަބައިމީހުން ތިބެއްޖައީމުއެވެ. ފަހެ، މިއީ އަލުން ދިރުއްވައި ފޮނުއްވާ ދުވަހެވެ. އެެހެނެއްކަމަކު ތިޔަބައިމީހުންވީ (އެކަން) ނުދަންނަ ކަމުގައެވެ.\n(57) ފަހެ، އެދުވަހުން އަނިޔާވެރިންނަކަށް އެއުރެން ދައްކާ عذرއަކުން މަންފާއެއް ނުކުރާނެތެވެ. އަދި ހެޔޮމަގަށް އެނބުރި ދިއުމަކަށް، އެއުރެންނަކަށް ތަނެއް ނުމެދެއްވާނޭމެއެވެ.\nوَلَقَدْ ضَرَبْنَا لِلنَّاسِ فِي هَذَا الْقُرْآنِ مِنْ كُلِّ مَثَلٍ وَلَئِنْ جِئْتَهُمْ بِآيَةٍ لَيَقُولَنَّ الَّذِينَ كَفَرُوا إِنْ أَنْتُمْ إِلَّا مُبْطِلُونَ\n(58) ހަމަކަށަވަރުން، ތިމަންރަސްކަލާނގެ މި قرآنގައި މީސްތަކުންނަށް ހުރިހާ ބާވަތަކުން مثالޖެއްސެވީމެވެ. އަދި އެއުރެންގެ ގާތަށް معجزةއަކާއިގެން ކަލޭގެފާނު ވަޑައިގެންފިނަމަ، كافرވިމީހުން ބުނާނެކަން ކަށަވަރެވެ. باطلގެ أهلވެރިން ކަމުގައި މެނުވީ ތިޔަބައިމީހުން ނުވަމުއެވެ.\n(59) (اللَّهގެ އެއްކައުވަންތަކަން) ނުދަންނަ މީހުންގެ ހިތްތަކުގައި، اللَّه ސިއްކަގައްސަވަނީ އެފަދައިންނެވެ.\n(60) ފަހެ، ކަލޭގެފާނު ކެތްކުރައްވާށެވެ! ހަމަކަށަވަރުން، اللَّهގެ وعدފުޅަކީ حقތެދެވެ. އަދި إيمان ނުވާ މީހުން (ދައްކާ ވާހަކަތަކުން) ކަލޭގެފާނުގެ ކެތްތެރިކަން ކަނޑައިލިޔަ ނުދެއްވާށެވެ!


REPORT:6mas vejje, Sarukaaruge dhuveli kihineh? | Mihaaru\nމާލޭ ކޮމާޝަލް ހާބަރު ސަރަހައްދުގައި ކޮންޓެއިނަރެއް ގެންދަނީ -- ފައިލް ފޮޓޯ: މިހާރު\n11 ޖޫން 2019 - 08:17 145 comments\nތިރީސް ބިލިއަން ރުފިޔާގެ ބޮޑު ބަޖެޓެއް މި އަހަރަށް ފާސްކުރި އިރު އޭގެ ތެރެއިން އެންމެ ބޮޑު އަދަދެއް ހޭދަކުރުމަށް ހަމަޖެހިފައި ވަނީ ރަށްރަށުގައި ހިންގާ މަޝްރޫއުތަކަށެވެ. އެކަމަށް ގާތްގަނޑަކަށް ހަތް ބިލިއަން ރުފިޔާ ހޭދަކުރުމަށް ވަނީ ފާސްކޮށްފަ އެވެ. ނަމަވެސް، އަހަރުގެ ދެ ވަނަ ކުއާޓަރު ނިމި ތިން ވަނަ ކުއާޓަރާ ކުރިމަތިލާއިރު، އަދި ސަރުކާރު އައި ފަހުން ހަ މަސް ވެ، ހަތް ވަނަ މަސް ފެށިއިރު އެ ބަޖެޓުގެ ތެރެއިން 10 ޕަސެންޓް ވެސް ވަނީ ހޭދަނުކޮށެވެ!\nކުރިއާ ޚިލާފަށް ފިނޭންސް މިނިސްޓްރީން މިހާރު ހުރިހާ މައުލޫމާތެއް ހާމަކުރަމުން ދާތީ، ގައުމުގެ މާލީ ހާލަތާއި ތަރައްގީގެ ދުވެލި ވަރަށް ސާފުކޮށް މިއޮތީ ފެންނާށެވެ! އެ ހިސާބުތަކަށް ބަލާއިރު، ގައުމުގައި ރަނގަޅު ކުރަން ހުރި ކަންކަން އާންމުންނާ ހަމައަށް ވެސް ތިލަވެ އެވެ. ވިސްނައިގަންނަން މިހާރު ވަރަށް ފަސޭހަ އެވެ. އޭގެ ތެރެއިން އާންމުން ކަންބޮޑުވުމާ އެކު ކުރާ ސުވާލަކީ މި އެވެ. ގައުމުގައި މިހާރު އެއްވެސް މަޝްރޫއެއް ނުހިނގަނީ ކީއްވެ ހެއްޔެވެ؟\nމާލޭ ބާޒާރުމަތީގައި ކުރުނބާތަކެއް އުފުލަނީ: ތަރައްގީގެ މަޝްރޫއުތައް ގުޅިފައި ވަނީ އާންމުންގެ ދިރިއުޅުމާ\nދައުލަތުގެ ބަޖެޓްގެ ތެރެއިން ބަރާބަރަށް ކުރެވޭ ހަރަދަކީ ރިކަރަންޓް ހަރަދެވެ. ތަރައްގީގެ ހިނގަހިނގާ ހުރި މަޝްރޫއުތަކަށް މި އަހަރު ކަނޑައަޅާފައިވާ ގާތްގަނޑަކަށް ހަތަރު ވަރަކަށް ބިލިއަން ރުފިޔާގެ ތެރެއިން ވަރަށް ކުޑަ މިންވަރެއް ނޫނީ ބޭނުން ކޮށްފައެއް ނެތެވެ. އޭގެ މާނައަކީ ހިނގަހިނގާ ހުރި ބައެއް މަޝްރޫއުތައް ވެސް ހުއްޓިފައި ހުރުމެވެ. އަދި އަލަށް ފަށަން ނިންމާފައިވާ މަޝްރޫއުތަކަށް ދެ ބިލިއަނަށް ވުރެ ގިނައިން ކަނޑައަޅައިފައިވާ އިރު، އެ ވެސް ބޭނުން ނުކޮށް ހުރުމުގެ މާނައަކީ އެއްވެސް މަޝްރޫއެއް ވެސް ނުފެށި ހުރި ކަމެވެ. މި އަހަރުގެ ޕީއެސްއައިޕީގެ ތެރޭގައި 700 އަށް ވުރެ ގިނަ މަޝްރޫއު ހިމެނެ އެވެ. އޭގެ ތެރެއިން ދެބައިކުޅަ އެއްބަޔަކީ ހިނގަހިނގާ ހުރި މަޝްރޫއުތަކެވެ. އެކަމަކު ފިނޭންސް މިނިސްޓްރީގެ މިދިޔަ މަހުގެ ރިޕޯޓެއްގައި ބުނެފައިވާ ގޮތުން ޕީއެސްއައިޕީ އަށް ހޭދަކުރެވިފައި ވަނީ އެންމެ 717 މިލިއަން ރުފިޔާ އެވެ.\nމަޝްރޫއުތައް ހިންގުން މުހިންމު\nތަޖުރިބާކާރުން ވިދާޅުވާ ގޮތުގައި މީގައި މުހިންމު އެތައް ބޭނުންތަކެއްގެ ތެރެއިން ހާއްސަ ދެ ބޭނުމެއް އެބަ އޮތެވެ. ސަރުކާރެއް ގެންނަނީ ވައުދުތަކަކާ އެކު ކަމަށް ވެފައި، އެ ވައުދު ފުއްދުމަކީ އޭގެ ތެރެއިން އެއް ބޭނުމެވެ. އަނެއް ބޭނުމަކީ އިގްތިސާދު ވަރުގަދަ ކުރުމާއި ރައްޔިތުންގެ ދިރިއުޅުން ދުޅަހެޔޮ ކުރުމެވެ. މަޝްރޫއުތައް ހިންގި ވަރަކަށް ދައުރުވާ ފައިސާ އިތުރުވެ ރައްޔިތުން ތަނަވަސް ވެގެން ދިއުމަކީ މީގައި އޮތް އެންމެ މުހިންމު ބޭނުމެވެ. އަނެއް ބޭނުމަކީ ރައްޔިތުން ސަރުކާރެއް ހޮވަނީ އެ މަޝްރޫއުތައް ހިންގަން ވާ ވައުދާ އެއްގޮތަށް ކަމަށް ވާތީ އެވެ.\nމާލޭ އިންޑަސްޓްރިއަލް ވިލެޖް ހެދުމުގެ މަސައްކަތް ކުރިއަށް ދަނީ: ތަރައްގީގެ އާ މަޝްރޫއުތައް ހިންގަން ޖެހޭ\nމި ރިޕޯޓަށް ވާހަކަ ދެއްކެވި ބައެއް ބޭފުޅުން ވިދާޅުވި ގޮތުގައި، ދެ ބާވަތެއްގެ މަޝްރޫއުތައް ހިމެނޭއިރު، ސަރުކާރެއް ބަދަލުވިޔަސް ލަހެއް ނުވެ ކުރިއަށް ދާން ޖެހޭ މަޝްރޫއުތަކެއް ވެސް އޭގެ ތެރޭގައި ހިމެނެ އެވެ.\n"މީގައި މި އޮންނާނީ އިގްތިސާދީ ނަފާ ލިބޭ މަޝްރޫއުތަކާއި ތަރައްގީގެ މަޝްރޫއުތައް. އެކަމަކު ތަރައްގީގެ މަޝްރޫއުތައް ނުވަތަ ޕީއެސްއައިޕީގެ މަޝްރޫއުތައް ހުއްޓިފައި އޮންނަން ޖެހޭ އެއްވެސް ސަބަބެއް ނެތް. އެއީ ބަޖެޓް ކަނޑައެޅި، ބަޖެޓް ފާސްވެ، ފައިސާ ލިބިފައި އަދި ޕްލޭން ވެސް ކުރެވިފައި ހުރި މަޝްރޫއުތައް،" އެއް ބޭފުޅަކު ވިދާޅުވި އެވެ.\n"ކޮންމެ ސަރުކާރަކުން ވެސް އަހަރުގެ ކުރީކޮޅު ޕީއެސްއައިޕީގެ މަޝްރޫއުތައް ފަށާނެ. އެކަމަކު މި ސަރުކާރުން އެކަން ކުރި ތަނެއް ނުފެނޭ."\nއަހަރު ދެ ބައި ވާއިރު، އެއް ބޭފުޅަކު ފާހަގަކުރެއްވި ގޮތުގައި، ރާއްޖޭގެ ޓޫރިޒަމް ޖޫން ޖުލައިގައި ކުރިމަތިލަނީ "މަޑުޖެހިފައި" އޮންނަ ދުވަސްކޮޅަކާ އެވެ.\n"އެހެންވެ ދެން ވާނެ ގޮތަކީ ލިބޭ އާމްދަނީ މަދުވާނެ. އެ ވަގުތު ކޮންމެ ސަރުކާރެއްގެ ވެސް ފިނޭންސް މިނިސްޓަރު ކުރައްވާނެ ކަމެއް އެއީ ފައިސާ ހިފެހެއްޓުން. ޖޫން ނިމި ޖުލައި އަކީ އަނެއްކާ އަންނަ އަހަރަށް ބަޖެޓަށް ތައްޔާރުވާ ދުވަސްކޮޅު. އެހެންވީމަ، މުޅި ޕީއެސްއައިޕީ ހިންގަން މި އޮންނަ މުއްދަތު މި ވަނީ ގާތްގަނޑަކަށް ފަހަނައަޅައި ގޮސްފައި."\nމަޝްރޫއުތައް ނުފެށި ހުރީ ކީއްވެ؟\nސަރުކާރުގެ ވަރަށް އިސް ބޭފުޅަކު ވިދާޅުވި ގޮތުގައި ސަރުކާރުގެ ދުވެލި ލަސްކަމަށް ބުނެ ދައްކާ ވާހަކަތަކުގައި އެއްވެސް ހަގީގަތެއް ނެތެވެ. އޭނާ ވިދާޅުވީ މަޝްރޫއުތަކަށް ފައިސާ ހޯދަން ރައީސް އިބްރާހިމް މުހަންމަދު ސޯލިހު ގެންދަވަނީ މަސައްކަތްޕުޅު ކުރައްވަމުންނެވެ. އަދި މަޝްރޫއުތައް އަވަސް ކުރުމަށް ޓަކައި އެމަނިކުފާނު މަސައްކަތްޕުޅު ކުރައްވަ އެވެ.\n"އެންމެ ފަހުން އިންޑިޔާގެ ބޮޑުވަޒީރު ވަޑައިގެންފައި އެ ގައުމުގެ ފެސިލިޓީ ވެސް މިވެނި ދުވަހެއްގެ ތެރޭގައި ހަމަޖެހިގެން ދާނެއޭ ވިދާޅުވީމަ ރައީސް ވިދާޅުވި ތިއަށް ވުރެ ވެސް އަވަސްކޮށްދެއްވާށޭ. މާނައަކީ ކަންކަން އަވަސްކުރުމަށް ޓަކައި ރައީސް އެބަ މަސައްކަތް ކުރައްވާ،" އޮފިޝަލް ވިދާޅުވި އެވެ.\nއިންޑިޔާ އިން ދިން އެހީގައި ތަރައްގީގެ ގިނަ މަޝްރޫއުތަކެއް ހިންގަން ނިންމާފައިވާ ކަން އޭނާ ފާހަގަކުރެއްވި އެވެ. ވިދާޅުވީ 800 މިލިއަން ރުފިޔާގެ ފެސިލިޓީގެ ތެރޭގައި އައްޑޫގައި މަގު ހެދުމާއި ބިން ހިއްކުމާއި ރަށްރަށުގައި ފެނާއި ނަރުދަމާގެ މަސައްކަތްތައް ހިންގާނެ ކަމަށެވެ.\nރަށެެއްގެ ބިން ހިއްކަނީ: ޕީއެސްއައިޕީގެ ގިނަ މަޝްރޫއުތަކެއް ހުރީ ނުފެށި\n"މީގެ އިތުރުން މި އަހަރަށް ކުރަން ހުރި ކަންކަން މެދު ފަންތީގެ ވިޔަފާރިތައް ކުރިއަރުވަން ލޯނު ދިނުން ވެސް،،" އޭނާ ވިދާޅުވި އެވެ.\nސަރުކާރުގެ ހިންގުން ލަސްކަމަށް ބުނެ އާންމު ބައެއް މީހުން ދައްކާ ވާހަކަތަކަށް ވެސް އޭނާ ޖަވާބު ދެއްވި އެވެ.\n"އެއްވެސް ޕްލޭނެއް ނެތިއެއް މި ސަރުކާރުން އެއްވެސް ކަމެއް ނުކުރާނެ. އެ ކަމެއް ކުރާނީ ދެ ފުށް ފެންނަ ގޮތަށް ރޭވިގެން،" އޭނާ ވިދާޅުވި އެވެ.\n"ވިސްނުންތެރިކަމާ އެކު ކުރިއަށް ގެންދިއުން އަޅުގަނޑުމެންގެ ޕްލޭނަކީ."\nއެއީ ރައީސް އިބްރާހިމް މުހައްމަދު ސޯލިހު ވެސް ވިދާޅުވާ ވާހަކަފުޅެކެވެ. ސަރުކާރަށް 100 ދުވަސް ފުރުމާ ދިމާކޮށް "މިހާރު"އަށް ދެއްވި އިންޓަވިއުގައި ވެސް އެމަނިކުފާނު ވިދާޅުވީ ކަންކަން ކުރައްވާނީ ވިސްނުންތެރިކަމާ އެކު ކަމަށެވެ. އަވަސްއަރުވާލައިގެން އެއްވެސް ކަމެއް ނުކުރާނެ ކަމަށް ވެސް ރައީސް ވިދާޅުވި އެވެ.\nސަރުކާރުގެ އޮފިޝަލް ވިދާޅުވީ ރައީސް އަބްދުﷲ ޔާމީންގެ ސަރުކާރުގެ ފަހު ދުވަސްކޮޅު ބޮޑެތި ބައެއް މަޝްރޫއުތައް ނިންމާފައިވާތީ، ބައެއް މީހުން އެއާ އަޅާބަލަނީ ކަމަށް ވެދާނެ ކަމަށެވެ.\n"އެކަމަކު ރައީސް ޔާމީންގެ ސަރުކާރުގައި ވެސް އެ މަޝްރޫއުތައް ނިމިފައި ވަނީ އެންމެ ފަހު ވަގުތު،" އޭނާ ވިދާޅުވި އެވެ.\nބޮޑެތި މަޝްރޫއުތައް ރާވައި، ފެށުމަށް ހަ މަސް ދުވަހަކީ ދިގު މުއްދަތެއް ނޫން ކަން ވެސް އޭނާ ފާހަގަކުރެއްވި އެވެ. ނަމަވެސް ރައްޔިތުންނަށް ވެފައި ހުރި ވައުދުތަކާއި ހިންގަން ރާވާފައިވާ ތަރައްގީގެ މަޝްރޫއުތައް ކުރިއަށް ދާނެ ކަމުގެ ޔަގީންކަން އޭނާ ދެއްވި އެވެ.\nއިދިކޮޅުން ބުނަނީ ފޯކަސްއެއް ނެތް ކަމަށް!\nރައީސް ޔާމީންގެ އިކޮނޮމިކް މިނިސްޓަރު އަދި މިހާރު މާވަށު ދާއިރާގެ މެމްބަރު މުހަންމަދު ސައީދު ސިފަކުރެއްވީ މިއީ "ފޯކަސްއެއް ނެތި ކުރިއަށްދާ ސަރުކާރެއް"ގެ ގޮތުގަ އެވެ. އޭނާ ވިދާޅުވި ގޮތުގައި ރައީސް ޔާމީންގެ ދައުރު ނިންމާފައި ހުރި ބޮޑެތި ހުރިހާ މަޝްރޫއަކީ، އެމަނިކުފާނުގެ ވެރިކަމުގެ ފުރަތަމަ ފަސް މަސް ދުވަހުގެ ތެރޭގައި އިއުލާންކޮށްފައި ހުރި މަޝްރޫއުތަކެވެ.\n"ރައީސް ޔާމީން ވެރިކަމަށް ވަޑައިގަތީ އިގްތިސާދަށް ފޯކަސްކޮށްގެން. އެމަނިކުފާނު ވިދާޅުވި އެ ސަރުކާރުގެ އަމާޒަކީ ވެއްޓިފައިވާ އިގްތިސާދު ކޮޅަށްޖަހައި ފުދުންތެރިކަން އިތުރު ކުރުމޭ. ރައީސް ޔާމީން އިތުރު ދައުރަކަށް ހޮވިއްޖެ ނަމަ އަޅުގަނޑުމެންގެ އަމާޒަކީ ބޮލަކަށް ޖެހޭ ނިސްބަތް 15،000 ޑޮލަރަށް މަތިކުރުން،" ޔާމީން އިސްކޮށް ހުންނަވައިގެން އުފެއްދި ޕީއެންސީގެ ނައިބު ރައީސްގެ މަގާމުގައި ވެސް ހުންނެވި ސައީދު ވިދާޅުވި އެވެ.\n"ކީއްވެތޯ ނުވާންވީ؟ ދެހާސް ތޭރައިގައި އެ މިންވަރު ހުރީ 6،000 ގައި. ވެރިކަން ނިމުނު އިރު 12،000 އަށް އޮތީ ބަދަލުވެފައި."\nސައީދު ވިދާޅުވީ ބޮޑެތި މަޝްރޫއުތަކެއް އަދި ނުފެށުނު ނަމަވެސް، ޕީއެސްއައިޕީގެ މަޝްރޫއުތައް ކުރިއަށް ނުދާންވީ ކީއްވެތޯ އެއީ ސުވާލު އުފެދޭ ކަމެއް ކަމަށެވެ. އަދި މި ސަރުކާރު އައީ ވަރަށް ރަނގަޅަށް ދިރާސާތައް ކޮށް، ބޮޑެތި ވައުދުތަކަކާ އެކު ކަމަށް ވާއިރު، ދެން އިތުރަށް ހަދަން ޖެހޭ ދިރާސާއެއް އޮތްތޯ އޭނާ ސުވާލު އުފެއްދެވި އެވެ.\n"ކެމްޕޭން ކުރަމުން ދިޔައިރު މާލޭގައި ދަމާފައި ހުރި ބެނާތަކަށް ބަލައިލިމަ، ހަމައެކަނި ކުނިން އެކަނި ކުރެވޭނެ ކަންކަން ވެސް ކިހާ ބައިވަރެއް ހުރިތޯ؟" ސައީދު ވިދާޅުވި އެވެ.\n"ދެން މި ކަންކަން ނުފެށެންވީ ސަބަބެއް އަޅުގަނޑަކަށް ނުވިސްނޭ."\nސައީދު ވިދާޅުވި ގޮތުގައި ބާރު ސްޕީޑެއްގައި ހިނގަމުން އައި ގައުމު ދެން ވެސް ހިންގަން ޖެހޭނީ ހަމަ އެހާ ބާރަށެވެ. އެހެން ނޫނީ ދިމާވެދާނެ މައްސަލަތައް ވަރަށް ގިނަކަން އޭނާ ފާހަގަކުރެއްވި އެވެ.\n"ދުނިޔޭގެ ބާޒާރު މިހާރު ވަރަށް ހަލަބޮލި. އަޅުގަނޑުމެން ތަރައްގީ ހުއްޓާލައިގެން ތިއްބަކަސް ޖެހިގެން އޮތް ގައުމުތައް މި ދަނީ ވަރަށް ބާރަށް ކުރިއަށް. މި ގޮތަށް އިގްތިސާދީ މަޝްރޫއުތައް ހުއްޓާލައިގެން ތިބެން ވެއްޖެ ނަމަ ރައްޔިތުންނަށް ލިބެމުން އަންނަ އާމްދަނީ އަށް އެނގުންވެ، ވިޔަފާރިތަކަށް އެނގުންވެ، އިގްތިސާދީ އަދި އިޖުތިމާއީ މައްސަލަތައް ނުކުންނާނެ،" ސައީދު ވިދާޅުވި އެވެ.\n"ހަތް މަސްވެގެން ދިޔައިރު އަޅުގަނޑުމެން ބޭނުންވާ ނަތީޖާއެއް ނޫން މި ފެންނަނީ. އަޅުގަނޑަށް ގަބޫލުކުރެވެނީ، އެ ބަސް ބޭނުން ކުރަން ބޭނޫން ނޫނަސް ހަމަ ސްލޯއީއޭ."\nކުރީގެ ސަރުކާރުން ހިންގި ފަދަ ބޮޑެތި މަޝްރޫއުތައް ނުފެށި، ނުވަތަ ތަރައްގީގެ ދުވެލި ވަރަށް ބާރުކަން އާންމުންނަށް ނޭނގޭ ކަމަށް ވާ ނަމަ، އެއީ އާ ސަރުކާރަށް އޮންނާނެ ގޮންޖެހުމެކެވެ. ބައެއް މީހުން ގަބޫލުކުރާ ގޮތުގައި، ހިޔާނާތުގެ ބޮޑެތި ތުހުމަތުތަކާއި އަނިޔާވެރިކަމުގެ އިންތަން ޔާމީންގެ ވެރިކަމުގައި ފަހަނައަޅާ ދިޔައަސް، ތަރައްގީގެ މަޝްރޫއުތަކުގައި ގައުމު އޮތީ ކުރިއަށް ޖައްސައިފަ އެވެ. އެހެންކަމުން އާ ސަރުކާރުން ފަށާނެ ބޮޑެތި މަޝްރޫއުތަކާއި، ތަރައްގީގެ އެހެނިހެން ކަންކަން ކުރިއަށް ދާ ގޮތް ބަލަން އަބަދުވެސް ރައްޔިތުން ބޭނުންވާނެ އެވެ.\nއިތުރު ލިޔުންތައް އިގްތިސާދު ރައީސް އޮފީސް މެމްބަރު މުހައްމަދު ސައީދު (މާވަށް) ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ދައުލަތުގެ ބަޖެޓު 2019 ދައުލަތުގެ ބަޖެޓް ތަރައްގީގެ މަޝްރޫއުތައް އިދިކޮޅު ފަރާތްތައް


ހައު ޓު ވިން ފްރެންޑްސް އެންޑް އިންފްލުއެންސް ޕީޕްލް -2— Ihavandhoo.com\nހައު ޓު ވިން ފްރެންޑްސް އެންޑް އިންފްލުއެންސް ޕީޕްލް - 2\n6 މެއި 20180ޢަބްދުލްމާނިޢު ޙުސައިން\nލިޔަމުން މި ދަނީ، ޑޭލް ކާނޭގީ ލިޔުއްވައި 1937 ވަނަ އަހަރު ޝާއިޢުކުރެއްވި "ހައު ޓު ވިން ފްރެންޑްސް އެންޑް އިންފްލުއެންސް ޕީޕްލް" މި ފޮތުގެ ދިވެހި ތަރުޖަމާއެވެ. މިއީ މި ތަރުޖަމާގެ2ވަނަ ބައެވެ. ތަރުޖަމާ ކުރެވެމުން ދިޔަ ވަރަކުން އިތުރު ބައިތައް ގެނެސް ދޭނަމަވެ.\n1 ވަނަ ބައި ވިދާޅުވުމަށް މި ޢިބާރާތަށް ފިއްތާލައްވާށެވެ.\n... އިޤުތިސާދީ ތަދުކަމަށްފަހު ދެމިގެންދިޔަ ދުވަސްވަރެއްގައި މި ފޮތް އިންސާނާގެ ނާރުތަކުގައި ބީހި އިންސާނާއަށް ބޮޑު އެހީއެއް ވެދިންކަހަލައެވެ. އަށާރަ ސަތޭކައިގެ އަހަރުތަކުގައި ލޮޅުމެއް ނާރައި ބައިގަރުނަށް ވުރެ ގިނަ ދުވަހަށް ދެމިގެން ދިޔަ، މި ފޮތުގެ ކާމިޔާބު ވިޔަފާރިން މިކަމަށް ހެކި ދެއެވެ.\nއިނގިރޭސި ބަހުން ރީތި ޢިބާރާތެއް ލިޔުމަށްވުރެ މިލިއަން ޑޮލަރު އެއްކުރުންވެސް މާ ފަސޭހަ ވާނެކަމަށް ޑޭލް ކާނީގީ އަބަދުވެސް ބުނެއެވެ. "ހަވް ޓް ވިން ފްރެންޑްސް އެންޑް އިންފްލުއެންސް ޕީޕްލް"، މި ޢިބާރާތް މާ މަޤުބޫލުވެ ސިޔާސީ ކާޓޫނުތަކުން ފެށިގެން ބޮޑެތި ނޮވެލްތަކުގައިމެ ކިތަންމެ ފަހަރަކު ނަޤުލުކުރެވި ނަކަލުކޮށް ބޭނުންކުރަމުން ދިޔައެވެ. މި ފޮތުގެ ތަރުޖަމާ ހުރިހާ ބަހަކަށްހެން ކުރެވިފައިވެއެވެ. މި ފޮތަކީ ކޮންމެ ޖީލަކަށްމެ ނުހަނު ބޭނުންތެރި މުޅީން އައު ފޮތެއް ކަމުގައި ވެދެއެވެ.\nމިހާ ހިސާބުން މުހިންމު ސުވާލެއް ކުރިމަތިވެއެވެ. މި ފޮތަކީ މުޅި ދުނިޔެ ބަލައިގެންފައިވާ ފުރިހަމަ ފޮތެއްކަން ސާބިތުވާއިރު އަދި އިތުރަށް ސާބިތުވަމުންދާހިނދުވެސް މި ފޮތް އިތުރަށް މުރާޖަޢާ ކުރަންވީ ކީއްވެ ހެއްޔެވެ؟ ފޮތުގެ ކާމިޔާބީއާ ކުޅެގަނެ ހަލާކުކޮށްލާން އުޅެންވީ ފަހެ ކީއްވެ ހެއްޔެވެ؟\nމި ސުވާލަށް ޖަވާބު ހޯދާއިރު، ޑޭލް ކާނީގީގެ އަމިއްލަ މި އުފެއްދުން އޭނާގެ މުޅި ޙަޔާތުގައި ވެސް ވަރުބަލިވުމެއް ނެތި މުރާޖަޢާކުރަމުން ދިޔަކަން ދަންނަން ޖެހެއެވެ. "ހަވް ޓް ވިން ފްރެންޑްސް އެންޑް އިންފްލުއެންސް ޕީޕްލް"، ޑޭލް ކާނީގީ ލިޔެފައި ވަނީ އޭނާ ކިޔަވާދެމުން ދިޔަ ކޯސްތަކުގައި، ހެޔޮގޮތުގައި މުޢާމަލާތުކުރުމާއި އިންސާނީ ގުޅުންތެރިކަން ކިޔަވައިދިނުމަށް ބޭނުންކުރާނެ ދަރިވަރުންގެ ފޮތެއްގެ ގޮތުގައެވެ. އަދިއަދާ ހަމައަށް ވެސް އެ ކޯސްތަކުގައި ކިޔަވައިދިނުމަށް މި ފޮތް ދަނީ ބޭނުންކުރަމުންނެވެ.\n↵ ހައު ޓު ވިން ފްރެންޑްސް އެންޑް އިންފްލުއެންސް ޕީޕްލް\nހައު ޓު ވިން ފްރެންޑްސް އެންޑް އިންފްލުއެންސް ޕީޕްލް - 1


SunOnline: Column: Unmeedhuge alikameh fenijje\nއުންމީދުގެ އަލިކަމެއް ފެނިއްޖެ\nއ 23 Oct 2019, 10:06\nއޮކްޓޯބަރު 15، 2019: އެންޓި ކޮރަޕްޝަން ކޮމިޝަން (އޭސީސީ)ގެ ފަރާތުން ނޫސްވެރިންނަށް މައުލޫމާތު ދިނުން -- ސަން ފޮޓޯ/ ފަޔާޒުމޫސާ\nއަލަށް ޢައްޔަނު ކުރެވުނު އެންޓި ކަރަޕްޝަން ކޮމިޝަން ވަރަށް ރަނގަޅަށް މަސައްކަތް ކުރާނެ ހެން ހީވާ ކަމަށް އަޅުގަނޑުގެ ވަރަށް ގާތް މީހެއްގެ ކައިރީ ގައި ބުނީމެވެ. އެއީ ކީއްވެތޯ ސުވާލު ކުރުމުން އަޅުގަނޑު ބުނީ އެތާގައި މަސައްކަތް ކުރައްވާ ބައެއް ބޭފުޅުން އެ މަސްއޫލިއްޔަތު އުފުއްލުވުމުގެ ކުރިން، ބައެއް ޖަލްސާތަކުގައި ބައެއް ރިޕޯޓާ ބެހޭ ގޮތުން ވާހަކަ ދެއްކެވި ތަން އަޅުގަނޑަށް ފެނިފައި ވާ ކަމުގަ އެވެ. އެ ބޭފުޅުންގެ ބަހުރުވަ އާއި ވިސްނުން ގެންގުޅުއްވާ ގޮތް ކަމުގައި އަޅުގަނޑަށް ލަފާ ކުރެވުނު ގޮތުގައި އެ ބޭފުޅުންނަކީ މީހަކު ބުނީތީވެ، ބުނިގޮތަކަށް ކަންތައް ކުރައްވާނެ ބޭފުޅުންނެއް ނޫނެވެ. އެ ބޭފުޅުން ކަންތައް ކުރައްވާނެ ކަމަށް ލަފާ ކުރެވެނީ، އެ ބޭފުޅުން ހިންގެވުމަށް ޤާނޫނު ދައްކާ މަގު ކަމުގައި އެ ބޭފުޅުން ނަށް މާނަ ކުރެވޭ ނުވަތަ ފެނިވަޑައިގަންނަވާ މަގު ގައެވެ. އެ ބޭފުޅުން ނޫނެކޭ ވިދާޅުވާން ޖެހިލުން ވެ ވަޑައި ނުގަންނަވާނެ އެވެ. އެ ބޭފުޅުންނަކީ ކިޔަވައިވިދާޅުވެގެން ތިއްބެވި އަންހެން ބޭފުޅުންނަށް ވުމާ އެކު އަޅުގަނޑަށް އެބޭފުޅުން ނަށް ވަރަށް އިތުބާރު ކުރެވޭ ކަމުގަ އެވެ. މި ވާހަކަ ދެކެވުނުތާ އެއްދުވަސް ފަހުން، ނޫސްތަކުން އަޅުގަނޑުމެން ނަށް ޚަބަރު ލިބުނީ އެންޓިކަރަޕްޝަން ކޮމިޝަނުގެ ރައީސަށް ނުފޫޒު ފޯރުވަން ބާރުގަދަ ސިޔާސީ ފަރާތަކުން މަސައްކަތް ކުރި ކަމެވެ. އަދި އޭނާ ބޭނުން ގޮތަށް ކަންތައް ނުކޮށްފި ނަމަ އަޅާނެ ފިޔަވަޅަކާ މެދު ބިރު ދެއްކި ކަމެވެ. އެ ކަމަނާވީ ގޮތް ރައްޔިތުންގެ މަޖިލީހުގެ ކޮމިޓީ އަކަށް ރަނގަޅަށް ވިދާޅުވެ ދެއްވި އެވެ. އަދި އެ ހިސާބުން ނިންމަވާ ލެއްވީ އެއް ނޫނެވެ. އިސް މަޤާމުގައި ތިއްބެވި ބައެއް ބޭފުޅުން އެ ކަމަނާގެ ފޯނު ނަންބަރު ހޯއްދަވާ އެ ކަމަނާ އަށް ގުޅަން މަސައްކަތް ކުރަމުންދާ ކަމުގައި ވެސް ވިދާޅުވި އެވެ. މިހެން ވާން ވާނެ އެވެ. މިގޮތަށް ކަންތައް ކޮށްގެން ނޫނީ މިކަހަލަ ކަންތައްތައް ނުހުއްޓުވޭނެ އެވެ. ޤަވައިދާ ޚިލާފަށް ކަންތައް ކުރުވަން އުޅޭ މީހުންގެ ވާހަކަ ޢާއްމު ކުރެވެން ވާނެ އެވެެ. އެހެން މީހުން އެ މަގުގައި ހިނގިޔަ ނުދިނުމަށެވެ. ކޮންމެ ފަދަ ބޮޑު ސިޔާސީ މަޤާމެއްގައި ހުންނެވި ބޭފުޅަކު ވިޔަސް ޤާނޫނުން ދައްކާފައި އޮތް މަގުން ބޭރުން ކަންތައް ކުރަން އުޅުއްވާ ކަމުގައިވާ ނަމަ އެ ފުރުޞަތު އެ ބޭފުޅަކަށް ދީގެން ނުވާނެ އެވެ. ކަރަޕްޝަނުގެ އަމަލެއް ވަކި މީހަކު ނުކުރާނެ ކަމަށް ވަކި ބޭފުޅަކަށް ފެނިވަޑައި ގަންނަވައިފި ނަމަ، އެއީ އެބޭފުޅާގެ ޚިޔާލެވެ. އެފަދަ ކަންކަން ބެލެހެއްޓުމަށް ޤާނޫނުން ހަވާލު ކޮށްފައި ތިބި މީހުން އެ ޚިޔާލަށް ތަބަޢަ ވާކަށް ނުޖެހެ އެވެ. އެ މީހުން ތަބަޢަވާން ވާނީ ޤާނޫނަށެވެ. ޤާނޫނީ އިމުގެ ތެރެއިން ފެންނަން ހުންނަ ކަންތަކަށެވެ.\nމާނަ ކުރުމުގެ މައްސަލަ އަކީ ރާއްޖޭގައި ނިންމުން ނިންމާ ހިސާބުގައި ތިބޭ ބައެއް މީހުންނަށް ބޮޑު މައްސަލަ އެކެވެ. އޭގެ ތެރެއިން ބައެއް މީހުން ނަށް، ޤާނޫނެއް، ނުވަތަ ކަމެއްކުރުން، ނުވަތަ ލަފްޒެއްގެ މާނަކުރެވޭ ގޮތް އަޅުގަނޑު މެން އާދައިގެ މީހުންނަށް މާނަ ކުރެވޭ ގޮތާއި ތަފާތު ވަނީ އެވެ. އަދި އެކަމުގެ ޚާއްޞަ ޢިލްމުވެރިންނަށް މާނަ ކުރެވޭ ގޮތާ ވެސް ތަފާތު ވަނީ އެވެ. ތިމާ އާ ނުބެހޭ ކަމަކާ ބެހޭ ގޮތުން އެންޓި ކަރަޕްޝަން ކޮމިޝަނުގެ އެންމެ އިސްވެރިޔާ އަށް ފޯނު ކުރުމަކީ ވެސް ނުފޫޒު ފޯރުވުމެކެވެ. ދެއްކި ވާހަކަ އެއްކިބާކޮށްފަ އެވެ. އިދާރީ ކަމެއް ދިޔަ ގޮތް ކަމުނުގޮސްގެެން ގުޅޭނެ ތަފާތު ފެންވަރުގެ އިދާރީ މުއައްޒަފުން ވެސް ތިބޭނެ އެވެ. ރަނގަޅު ނިޔަތެއްގައި ކަމެއް ކުރާ އިރު ކަންތައް ކުރެވެން ވާނީ ހަމަޖެހިފައި އޮންނަ ނިޒާމުގެ ތެރެއިން ނެވެ. ކޮމިޝަނުގެ އެންމެ އިސް ފަރާތާ ހަމައަށް ގެންދަން ޖެހޭ ކަމެއް ގެންދެވެން ވާނީ އިދާރީ އެންމެ އިސް ފަރާތްތަކުގެ ތެރެއިން ފުރޭނިގެން ނެވެ. އެ ފަރާތްތަކަށް އެކަމެއް ނުކުރެވިގެން އެ ހިސާބަށް ގެންދަން ފެނިގެން ގެންގޮސްފި ނަމަ އެވެ. އެންޓި ކަރަޕްޝަނު ކޮމިޝަނުން މި ދެއްކި ކެރުމާއި ހިތްވަރާއި ޢަޒުމުގެ ނަމޫނާ އިން އެހެން މުސްތަޤިއްލު މުއައްސަސާތަކުން ފިލާވަޅެއް ލިބިގަންނާނެ ކަމަށް އުއްމީދު ކުރަމެވެ.\nރައްޔިތުންގެ މަޖިލީހުގެ މެމްބަރުންނަކީ ސިޔާސީ ބޭފުޅުން ނެވެ. އެ ބޭފުޅުން ހޮވުމަށް ޚަރަދު ކުރި މީހުންނާއި، މަސައްކަތް ކުރި މީހުންނާއި، ފަހަތްޕުޅުން ގޭގެ އަށް ވަންނަން ހިނގި މީހުންނާއި، ލޮރީ ބުރުގައި ހަޅޭލަވަމުން ދިޔަ މީހުންގެ ކެންޑިޑޭޓަށް ގޮނޑި ކާމިޔާބު ވުމުން، އެ މީހުންނަށް ކަމަކާ ޖެހުމުން މެމްބަރުގެ އަރިއަހަށް ދާނެ އެވެ. މެމްބަރު އެކަމެއް ކޮށްދެވޭތޯ ބެލުމަށް ސިޔާސީ ފަރާތްތަކާ ގުޅާނެ އެެވެ. ރައީސް އޮފީހާ ވެސް ގުޅުއްވަފާނެ އެވެ. މައްސަލަ އެއް ނޫނެވެ. އެކަމަކު މުސްތަޤިއްލު މުއައްސަސާތަކުގެ ވެރިންނާ ގުޅުމަކީ މައްސަލަ އެކެވެ. ކޯޓުތަކުގެ ފަނޑިޔާރުންނާ ގުޅުމަކީ މައްސަލަ އެކެވެ. ރަށު މީހާ ނުވަަތަ އަތޮޅު މީހާ ނުވަތަ ގޭ މީހާ ފަނޑިޔާރަކަށް ވީ ތީވެ ރަސްމީ ގަޑީގައި އޭނާގެ އޮފީހަށް ވަދެ "އަނގަ މަޖާކުރަން" އިނަސް އެޔަށް އަޅުގަނޑުމެން ކިޔާނީ ނުފޫޒު ފޯރުވަން ވަދެ އިނުމެވެ. ރައްޔިތުންގެ މަޖިލީހުގެ މެމްބަރުން ނަށް ވެސް އެ ގޮތަށް ކޯޓަށް ވަދެ އުޅުމުގެ ފުރުޞަތު ދީގެން ނުވާނެ އެވެ. ފަނޑިޔާރުންނަށް ވެސް ރައްޔިތުންގެ މަޖިލީހަށް އެ ގޮތަށް ވަދެ އުޅުމުގެ ފުރުޞަތެއް ނުއޮވެ އެވެ.\nއެހެން ދިމާ އަކުން ވެސް އަންހެން ބޭފުޅުންގެ ކުޅަދާނަ ކަމާއި ކެރޭކަން އަޅުގަނޑުމެންނަށް ފެނިގެން ހިނގައްޖެ އެވެ. އެ ވެސް ރައްޔިތުންގެ މަޖިލީހުގެ ކޮމިޓީއެއްގައި ދެއްކެވި ވާހަކަ އަކުންނެވެ. މި ސަރުކާރުން، އިޢުލާނު ކޮށްފައި އޮތް ކަރަޕްޝަނަށް "ޒީރޯ ޓޮލަރަންސް" ދިނުމުގެ ސިޔާސަތުން ޔަޤީން ކަމާއި ހިތްވަރު ލިބިގެންނެވެ. ސަރުކާރުން ކޯޓަށް މައްސަލަ ހުށައަޅާ، ކޯޓުގައި ދަޢުވާ ކުރަން ވަކީލުން ފޮނުވާ އޮފީހުގެ ވެރިޔާ، ރައްޔިތުންގެ މަޖިލީހުގެ ކޮމިޓީއެއްގައި ވިދާޅުވީ އެމްއެމްޕީއާރުސީގެ ބޮޑު ޚިޔާނަތުގެ މައްސަލާގައި ތުހުމަތު ކުރެވޭ މީހުންނާ ބެހޭ މަޢުލޫމާތު ކޮމިޓީ އަށް ނުދެއްވޭނެ ކަމަށެވެ. އެ މައްސަލާގައި ތުހުމަތު ކުރެވޭ މީހުންގެ ތެރޭގައި ވަޒީރުން ނާއި، ފަނޑިޔާރުންނާއި ރައްޔިތުންގެ މަޖިލީހުގެ މެމްބަރުން ހިމެނޭ ކަމުގަ އެވެ. އަދި އެއިރު ހިގަމުން ދިޔަ ކޮމިޓީގައި ވެސް އެ މައްސަލާގައި ތުހުމަތު ކުރެވޭ މެމްބަރަކު އިންނެވި ކަމުގަ އެވެ. އެ މެމްބަރު ކޮމިޓީގެ މަސައްކަތުން ތަނާޒުލްވެ ވަޑައިނުގަންނަވާ ހާ ހިނދަކު އެ މަޢުލޫމާތު ނުދެއްވޭނެ ކަމަށެވެ. އަންހެނުންގެ މަސައްކަތްތެރިކަމަށް ރައީސުލްޖުމްހޫރިއްޔާ ކުރައްވާ އިތުބާރުގެ ނަތީޖާ ފެންނަން ފަށައިފި އެވެ. ( އަންހެނުން ބަދިގެ އަށް ފޮނުވަން މަސައްކަތް ކުރާ މީހުންގެ ކިބައިން މަޢާފަށް އެދެމެވެ.) އެ މީހުން މުޅި ޤައުމަށް އެ ދައްކަނީ ރީތި ނަމޫނާ އެކެވެ. މަސައްކަތް ކުރަނީ ކެރިގެން ނެވެ. ވަކި ފަރާތަކަށް ނުޖެހި އެވެ. އެފަދަ ނިންމުމަކުން އަތުވެދާނެ ނިވައި ވައިރޯޅި އަކަށް އެއްވެސް ބިރެއް ނެތި އެވެ.\nއެމްއެމްޕީއާރސީގެ ޚިޔާނަތުގައި، ސަރުކާރުގެ އިސް މަޤާމްތައް ފުރުއްވަމުން ދާ ބޭފުޅުންނާއި، ފަނޑިޔާރުން ނާއި، ފުލުހުންގެ އިދާރާގައި މަސައްކަތް ކުރައްވާ ބޭފުޅުން ވެސް ޝާމިލުވާ ކަމަށް ތުހުމަތު ކުރެވެ އެވެ. އަޅުގަނޑުމެން މި ތުހުމަތު ކުރަނީ ވަރަށް ނުފޫޒު ގަދަ ބުރަދަން ހުރި ބޭފުޅުން ނާ އެވެ. ތުހުމަތު ކުރެވޭ އެއްވެސް ބޭފުޅަކު އެއްވެސް ގޯހެއް ނުހައްދަވާ ކަމުގައި ވެސް ވެދާނެ އެވެ. އެއީ ހަމައެކަނި ތުހުމަތެއް ކަމުގައި ވެސް ވެދާނެ އެވެ. އެހެން ނަމަވެސް އެކަން ނިންމަން ވާނީ ކޮމިޓީ އަކުން ނުވަތަ ވަކި އޮފީހަކުން ނޫނެވެ. ޝަރީޢަތުން ނެވެ. ދުނިޔެ ޤަބޫލު ކުރާ އެންމެ ރަނގަޅު އާދައަކީ މިބާވަތުގެ ކަންކަމުގައި ސަރުކާރުގެ ވަޒީފާ އަދާކުރައްވާ ބޭފުޅުން އެ މަޤާމުން އެކަހެރި ވުމެވެ. ނުވަތަ އެކަހެރި ކުރުމެވެ. ސަރުކާރުގެ ތެރޭގައި ނުފޫޒުގެ ބޭނުން ކުރުމުގެ ޖާގަ އޮންނާނެ ތީވެ އެވެ. މީގެ ތެރޭގައި ރައްޔިތުން ހޮވާފައި ތިބި ބޭފުޅުން ނެއް ނުހިމެނެ އެވެ.\nއަޅުގަނޑުމެން މި ތިބީ ބަލާށެވެ. ޒީރޯ ޓޮަލަރަންސް މަސައްކަތް ކުރަނީ ކިހާ ވަރަކަށް ތޯ އެވެ. މިހާރު ވެސް ބައެއް ދިމާލުން ޒީރޯ ޓޮލަރަންސްގެ މައްޗަށް ނުފޫޒު ބާރު ގަދަ ކުރާ ތަން ފެނެ އެވެ. މުއްސަނދިިކަމުގައި ހުރި ބާރު ދައްކާ ތަން ފެނެ އެވެ. އަޅުގަނޑުމެން ނަށް އޮތީ ވާނެ ގޮތް ބަލަން ތިބުމެވެ.


Kamaaludheen ves Majilis ah kurimathilavvanee\nކަމާލުއްދީން ވެސް މަޖިލީހަށް ކުރިމަތިލައްވަނީ\nކަމާލުއްދީން: އަންނަ މަޖިލީހަށް ކުރިމަތިލެއްވުމަށް ވަނީ ނިންމަވާފަ - އަހުމަދު ޝުރާއު | އަވަސް\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ގިނަ ދުވަސްތަކެއްވަންދެން ކެބިނެޓްގައި މަސައްކަތް ކުރެއްވި އަބްދުﷲ ކަމާލުއްދީން ރައްޔިތުންގެ މަޖިލީހަށް ކުރިމަތިލެއްވުމަށް ނިންމަވައިފި އެވެ.\nކަމާލުއްދީން ކުރިމަތިލެއްވުމަށް ނިންމަވާފައިވަނީ ލ. ފޮނަދޫ ދާއިރާއަށެވެ.\nއެ ދާއިރާގެ މިހާރުގެ މެންބަރު އަބްދުލްރަހީމް އަބްދުﷲ ވެސް ޕީއެންސީ ޓިކެޓްގައި ފޮނަދޫ ދާއިރާއަށް ވާދަ ކުރައްވަ އެވެ. އެމްޑީޕީގެ ފަރާތުން ގާނޫނީ ވަކީލް މޫސާ ސިރާޖު ވާދަ ކުރައްވާއިރު ޖުމްހޫރީ ޕާޓީގެ ފަރާތުން ފާތިމަތު ޒައީމާ ވެސް ވާދަ ކުރެ އެވެ.\nރައީސް މައުމޫންގެ ސަރުކާރަށްފަހު ކަމާލުއްދީން ސިޔާސީ މަސައްކަތަށް ނުކުމެވަޑައިގެންނެވީ އެމްޑީޕީގެ ސަރުކާރަށްފަހު އެވެ. ކަމާލުއްދީން ޖުމްހޫރީ ޕާޓީއާ ގުޅިވަޑައިގެން އެ ޕާޓީގެ އިސް ސަފުގައި މަސައްކަތް ކުރައްވަން ފެއްޓެވީ 2012 ވަނަ އަހަރު އެވެ. އެއީ ރައީސް އަބްދުﷲ ޔާމީނަށް ޕީޕީއެމްގެ ރިޔާސީ ޓިކެޓް ދޭން ނިންމި ދުވަސްވަރު އެވެ. އެ ފަހަރުގެ އިންތިހާބުގައި ކަމާލުއްދީން ތާއީދު ކުރެއްވީ ގާސިމް އިބްރާހިމަށެވެ.\nނަމަވެސް ޖުމްހޫރީ ޕާޓީއިން މިދިޔަ އަހަރުގެ ތެރޭގައި ކަމާލުއްދީން ވަކިވެވަޑައިގެންނެވި އެވެ. ކަމާލުއްދީން ޖުމްހޫރީ ޕާޓީން ވަކިވެވަޑައިގެންފައިމިވަނީ އެ ޕާޓީގެ އެންމެ ފަހުގެ ކޮންގްރެސްގައި ޑެޕިއުޓީ ލީޑަރުގެ އިންތިހާބުގައި އޭނާއަށް ނާކާމިޔާބީއާ ކުރިމަތިލާންޖެހިފައި ވަނިކޮށެވެ.\nއޭގެފަހުން ކަމާލުއްދީން އިސްކޮށް އުޅުއްވީ ރައީސް މައުމޫންގެ އެމްއާރްއެމް ހަރަކާތުގަ އެވެެ. އެމްއާރްއެމްގެ ފަރާތުން ރިޔާސީ އިންތިހާބުގައި ކެމްޕެއިންގައި ރަށްރަށަށް ވަޑައިގެން ރައީސް އިބްރާހިމް މުހައްމަދު ސޯލިހަށް ކެމްޕެއިން ވެސް ކޮށް ދެއްވި އެވެ.\nކަމާލުއްދީން މަޖިލީހަށް ވާދަ ކުރައްވަނީ ރައީސް މައުމޫންގެ ތާއިދާއެކު އެވެ. ރައީސް މައުމޫން ވަނީ އެމަނިކުފާނުގެ ތާއިދާއެކު އިންތިހާބަށް ކެންޑިޑޭޓުން ނެރުމަށް ނިންމަވާފަ އެވެ. އެ ކެންޑިޑޭޓުންނަކީ ކޮބައިކަން ވަރަށް އަވަހަށް ހާމަ ކުރައްވާނެ ކަމަށް ރައީސް މައުމޫން ވިދާޅުވި އެވެ. ރައީސް މައުމޫންގެ ތާއިދުގައި މަޖިލީހަށް ވާދަ ކުރުމުގެ ޝައުގުވެރިކަން 108 ފަރާތަކުން ފާޅުކޮށްފައިވެ އެވެ.\nރައީސް މައުމޫން އަބްދުލްގައްޔޫމް މަޖިލިސް އިންތިހާބު 2019 އެމްއާރުއެމް


SunOnline: Vaccine in dhivehi tourism ah faruvaa libeyne tha?\nވެކްސިނުން ދިވެހި ޓޫރިޒަމަށް ފަރުވާލިބޭނެތަ؟\nއައިޝަތު ފަރީޙާ 11 Feb 2021, 09:29\nރާއްޖޭގެ ޓޫރިޒަމް ދާއިރާ އެންމެ ޕީކަށް އަރައިގެން ދިޔައީ 2019 ވަނަ އަހަރު އެވެ. އެ އަހަރު 1.7 މިލިއަން ޓޫރިސްޓުންގެ ރެކޯޑާއެކު 2020 ވަނަ އަހަރާ ކުރިމަތިލީ އާ އުއްމީދަކާއެކު އެވެ. އެހެން ނަމަވެސް، ކޮވިޑް19ގެ ބިޔަ ރާޅުގެ ދަށުވެ، ޓޫރިޒަމް ދާއިރާ އަށް ކުރިމަތިވީ މީގެ ކުރިން ދުވަހަކުވެސް ކުރިމަތިވެފައި ނުވާވަރުގެ ގެއްލުމަކާ އެވެ.\nމިދިޔަ އަހަރު ނިމިގެން ދިޔައީ މުޅި ދުނިޔޭގެ އިގްތިސާދުވެސް މި ރާޅުގެ ދަށުވެ، ސަލާމަތުގެ އައްސޭރިއަކަށް ދެވޭތޯ ކުރަމުންދިޔަ ބުރަ މަސައްކަތާއެކު އެވެ. ކޮވިޑުގެ ބަލިމަޑުކަމުން ސަލާމަތްވާނެ އުއްމީދަކަށް ވެކްސިންވެ ދުނިޔޭގެ އެކި ސަރަހައްދުތަކުގައި ވެކްސިން ރޯލް ކުރަން ފެށުމަކީ 2021 ވަނަ އަހަރަކީ ދުނިޔޭގެ އިގްތިސާދަށް، ދަތުރުފަތުރުގެ ދާއިރާ އަށް އަދި ޓޫރިޒަމަށް ދިރުން ގެނައުމަށް ކުރާ މަސައްކަތަށް ލިބުނު އުއްމީދެކެވެ.\nރާއްޖެއަކީ ޓޫރިޒަމަށް ބަރޯސާވާ ގައުމަކަށްވާއިރު، އެތައް ހާސް ދިވެހި އާއިލާއެއްގެ ދިރިއުޅުން ގުޅިފައި އޮތީ މި ދާއިރާ އިން ލިބޭ އާމްދަނީ އަށެވެ. ކޮވިޑުގެ ރާޅާއެކު އެތައް ހާސް ބަޔެއްގެ ދިރިއުޅުމަށް، އާމްދަނީ އަށް ނޭދެވޭ އަސަރު ކުރިއިރު، މިހާރު އެ ފަރާތްތަކަށް އޮތް އެންމެ ބޮޑު އުއްމީދަކީވެސް ކޮވިޑު ވެކްސިނެވެ.\nފެބްރުއަރީ މަހުގެ އެއްވަނަ ދުވަހުން ފެށިގެން ރާއްޖޭގައި ކޮވިޑް ވެކްސިން ޖަހަންް ފަށާފައިވާއިރު ޓޫރިޒަމް ސިނާއަތުގައި ކުރީސަފުގައި މަސައްކަތްކުރާ ފަރާތްތަކަށް އިސްކަންދީގެން ވެކްސިން ޖަހަން ފެށުމަކީވެސް ޓޫރިޒަމް ސިނާއަތަށް ލިބުނު ބޮޑު ހިތްހަމަޖެހުމެކެވެ.\nޓޫރިޒަމް ސިނާއަތުގެ ފްރަންޓްލައިން މަސައްކަތްތެރިންނަށް ވެކްސިން ޖަހަން ފެށުމަށް ބޭއްވި ރަސްމިއްޔާތުގައި ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވީ ރާއްޖޭގެ އިގްތސާދު ކޮޅަށް ޖަހައި ފަތުރުވެރިކަން ކުރިއެރުވުމަށް އެންމެ އިސްދައުރެއް އަދާކުރީ ޓޫރިޒަމް ސިނާއަތުގެ ކުރީ ސަފުގައި ހަރަކާތްތެރިވާ މުވައްޒަފުން ކަމަށެވެ.\nވެކްސިނާއެކު ރާއްޖެ ވެގެންދާނީ ޓޫރިޒަމަށް އޮތް އެންމެ ރައްކާތެރި އެއް މަންޒިލަށް ކަމަށެވެ.\nދާއިރާގައި މަސައްކަތްކުރާ މުވައްޒަފުންނަށް ވެކްސިން ދޭން ފެށުމާއެކު އެފަރާތްތަކަށް ލިބުނު ހިތްހަމަ ޖެހުންވެސް ބޮޑެވެ. އެންމެ ފުރަތަމަ ވެކްސިން ޖެހި މީހުންގެ ތެރޭ ހިމެނޭ ގެސްޓްހައުސް މުވައްޒަފަކު ވެސް ބުނީ، މިއީ ގެސްޓުންނާ އެންމެ ގާތުން މަސައްކަތް ކުރާއިރު ރައްކާތެރިކަމުގެ ގޮތުން އެޅުނު މުހިއްމު ފިޔަވަޅެއް ކަމަށެވެ.\n"ގާތްގަނޑައަކަށް އަހަރެއް މިދިޔައީ މި ޕެންޑެމިކްގައި. އެކަމަކު ވެކްސިންއާއެކު މުޅިން އާ އުއްމީދެއް މި ލިބުނީ،" އެންމެ ފުޅާ ދާއިރާއެއްގައި ގެސްޓްހައުސް ހިންގާ އެއް ކުންފުނީގައި މަސައްކަތްކުރާ އެ މުވައްޒަފު ބުންޏެވެ.\nމިމަހުގެ ހަތަރު ވަނަ ދުވަހު ޓޫރިޒަމް ސިނާއަތުގެ މަސައްކަތްތެރިންނަށް ވެކްސިން ދޭން ފެށިފަހުން އިއްޔެ އާއި ހަމައަށް 562 މީހަކަަށް ވެކްސިން ދީފައިވެ އެވެ.\nވީއައިއޭ ގައި ރެޕުންތަކެއް -- ސަން ފޮޓޯ: އިބްރާހިމް އިފާޒް\nދުނިޔޭގެ އެކި ސަރަހައްދުތަކުގައި ވެކްސިން ޖަހަން ފެށުމަކީ ވެސް ރާއްޖޭގެ ޓޫރިޒަމަށް އޮތް އުއްމީދެކެވެ. ބަލި މަޑުކަމުގެ ސަަބަބުން ދަތުރު ކުރަން ފަސްޖެހިފައި ތިބި މީހުން، އަހަރަކަށްވުރެ ގިނަ ދުވަހު ދަތުރުނުކުރެވި ތިބުމަށްފަހު، ވެކްސިނުން ރައްކާތެރިކަން ލިބިގަނެގެން، އެމީހުންގެ ޗުއްޓީ ދަތުރު ޕްލޭންކުރަން ފެށުމަކީ ރާއްޖެ ފަދަ މަންޒިލުތަކަށް މިވަގުތު ލިބޭ އެންމެ ބޮޑު ހިތްހަމަ ޖެހުމެވެ.\n"އެތައް ބަޔަކު އެބަތިބި ކޮވިޑާއެކު ވެކޭޝަން ކެންސަލް ކުރަން ޖެހުނު. ދަތުރު ކުރަން އެންމެ ރައްކާތެރި ނޫންކަން ގަބޫލުކޮށްގެން ގޭގައި ތިބި. އެމީހުންނަށް ވެކްސިނަކީ ލިބޭނެ ހިތްހަމަ ޖެހުމެއް. ހާއްސަކޮށް ވެކްސިން ޖަހައިގެން ޕީސީއާރު ނެގެޓިވްއަކާ ނުލައި ދަތުރު ކުރެވޭނަމަ، އެއީވެސް ޕްލަސް ޕޮއިންޓަކަށް ވެދާނެ. ރާއްޖެެ ކަހަލަ ޑެސްޓިނޭޝަންތަކަށް ލިބުނު އެންމެ ބޮޑު ހިތްހަމަ ޖެެހުމަކީ ވެކްސިން. ދެން ކުރަން ޖެހޭ ކަމަކީ ރަނގަޅަށް ޕްރޮމޯޝަން ޖެއްސުން، ރާއްޖެ ރައްކާތެރިކަމާ، ކީއްވެކަން ރާއްޖެ ރައްކާތެރިވަނީ،" ޓޫރިޒަމް ދާއިރާގައި މަސައްކަތްކުރާ މީހަކު އޭނާގެ ހިޔާލު ހިއްސާކުރިއެވެ.\nވެކްސިނާއެކު ޓޫރިޒަމަށް ދިރުން އަންނާނެ ކަމަށް ލަފާކޮށް މި އަހަރު ރާއްޖެ އަންނާނެ ކަމަށް ކުރިން ލަފާކުރި ޓޫރިސްޓުންގެ އަދަދު ވެސް މިހާރު ވަނީ މަތިކޮށްފައެވެ. މިނިސްޓަރު މައުސޫމް ވިދާޅުވީ މިހާރު ލަފާކުރަނީ މި އަހަރު 1.5 މިލިއަން ޓޫރިސްޓުން ރާއްޖެ އަންނާނެ ކަމަށެވެ.\nސަރުކާރުގެ އަނެއް ވިސްނުމަކީ ރާއްޖެއަށް ވެކްސިން ޓޫރިޒަމް ތައާރަފު ކުރުމެވެ. މިނިސްޓަރު ވިދާޅުވީ ރާއްޖޭގެ އާބާދީ އަށް ވެކްސިން ދެވުމުން ވެކްސިން ޓޫރިޒަމް ކޮންސެޕްޓު ތައާރަފު ކުރުމުގެ ވިސްނުންވެސް އެބައޮތް ކަމަށެވެ. މި ކޮންސެޕްޓާއެކު ރާއްޖެ އަންނަ ޓޫރިސްޓުންނަށް ވެކްސިން ދެވޭނެ ކަމަށް މިނިސްޓަރު ވިދާޅުވިއެވެ.\n"ރައީސް ސޯލިހު ގެންގުޅުއްވާ ވިސްނުންފުޅެއް، އަޅުގަނޑުމެން ވެސް ވަރަށް ތާއިދުކުރާ ވިސްނުންފުޅެއް، ވެކްސިން ޓޫރިޒަމަކީ... ތިން 'ވީ'، ވިޒިޓް، ވެކްސިން، ވެކޭޝަން ޓޫރިޒަމް ކުރިއަށްގެންދިއުމުގެ ވިސްނުން އެބައޮތް،" އިއްޔެގެރައްޔިތުންގެ މަޖިލީހުގެ ޖަލްސާގައި މައުސޫމް ވިދާޅުވިއެވެ.\n"އެއްބައި ސައިންސުވެރިން އެބަ ބުނޭ ހަތަރު ހަފުތާއަށް ފަހު ދެވަނަ ޑޯޒު ޖަހަން. ބައެއް މައުލޫމާތުގައި އެބަހުރި ތިން ހަފުތާއަށް ފަހު ދެ ވަނަ ޑޯޒު ޖަހާ ވެކްސިން ގެންގުޅޭ ކަމަށް ވެސް. އެހެންވީމަ ކޮންމެ ގޮތެއްވިޔަސް ތިން ހަފުތާއަށް ފަތުރުވެރިން ތިބޭނެ. ދިގު މުއްދަތަކަށް ފަތުރުވެރިން ތިބުން ވާނީ ވަރަށް ބޮޑު ފައިދާއަކަށް." މިނިސްޓަރު ވިދާޅުވި އެވެ.\nވެކްސިން ޓޫރިޒަމް ފެށޭ ގައުމެއްގެ ގޮތުގައި ރާއްޖެ ހިމެނޭނެ ކަމަށް މިނިސްޓަރު ވިދާޅުވި އެވެ.\nޓޫރިސްޓުންނަށް ވެކްސިން ޖަހައިދީގެން އިތުރު އާމްދަނީއެއް ހޯދުމަކީވެސް އޮތް މަގެކެވެ.\nކޮވިޑުގެ ބަލިމަޑުކަމުގެ ސަބަބުން ބޮޑު އަޑިގަނޑަކަށް ވެއްޓުނު ރާއްޖޭގެ އިގްތިސޯދަށް ދިރުން ލިބޭނެ އެއްޗަކަށް ކޮވިޑް ވެކްސިން ވެދާނެ ކަމަށް އުއްމީދު ކުރެވެމުންދާއިރު މިއީ އިގްތިސޯދުގެ މައި ސިނާއަތް، ޓޫރިޒަމަށް ވެސް އޮތް އެންމެ ބޮޑު އުއްމީދެވެ.\nހާއްސަކޮށް ދުނިޔޭގެ އާބާދީގެ ބޮޑު ބަޔަކަށް ވެކްސިން ދެވުމަކީ ރާއްޖެ އަށް ލިބޭނެ ހިތްހަމަޖެހުމަކަށް ވާނެ އެވެ.


Central Asian zonal volleyball association ge raees kamah Latheebe hovijje - One Online\nމިއަދު ބޭއްވި ޖަލްސާގެ ތެރެއިން ---\nސެންޓްރަލް އޭޝިއަން ޒޯނަލް ވޮލީބޯޅަ އެސޯސިއޭޝަންގެ ރައީސްގެ މަގާމަށް ވޮލީބޯޅަ އެސޯސިއޭޝަންގެ އިންތިހާބީ ރައީސް، މުހައްމަދު ލަތީފް (ލަތީބެ) ހޮވިއްޖެއެވެ.\nސެންޓްރަލް އޭޝިއަން ޒޯނަލް ވޮލީބޯޅަ އެސޯސިއޭޝަން ތަމްސީލުކުރަނީ ސެންޓްރަލް އޭޝިއާގެ އިތުރުން ދެކުނު އޭޝިޔާގެ 14 ގައުމެކެވެ. ރާއްޖޭގެ އިތުރުން އެ އެސޯސިއޭޝަން ތަމްސީލު ކުރަނީ އިންޑިއާގެ، ބޫޓާން، ނޭޕާލް، އުޒުބަކިސްތާން، ޕާކިސްތާން އިތުރުން އިރާން، ބަންގްލަދޭޝް، ތުރުކަމެނިސްތާން، ސްރީލަންކާ، ކިރިގިސްތާންގެ އިތުރުން ކަޒަކިސްތާނެވެ. ލަތީބެ ހޮވިފައި ވަނީ ހަތަރު އަހަރުގެ ދައުރަކަށެވެ.\nއެމަގާމަށް ހޮވުމާއި ގުޅިގެން ލަތީބެ "ވަން" އަށް ވިދާޅުވީ މި ކާމިޔާބީއަކީ ރާއްޖެއަށް ލިބުނު ވަރަށް ބޮޑު ކާމިޔާބީއެއް ކަމަށާއި، އުންމީދަކީ ބައިނަލްއަގުވާމީ ގިނަ ފައިދާތަކެއް ލިބުން ކަމަށެވެ.\n"މި ކާމިޔާބީއަކީ ދިވެހި ރާއްޖެއަށް ލިބުނު ބޮޑު ކާމިޔާބީއެއް. އުންމީދަކީ ވަރަށް ބޮޑު ފައިދާތަކެއް ވުން. މި މަގާމުގެ ސަބަބުން ރީޖަނަލް، ޒޯނަލް އޮފީހެއް ރާއްޖޭގައި ހުޅުވިގެންދާނެ. އެ އޮފީހުގެ ސަބަބުން ބައިނަލްއަގުވާމީ މަސައްކަތްތަކެއް ރާއްޖޭގައި ކުރެވިގެންދާނެ. ހަގީގަތުގައި މިއީ އަޅުގަނޑު އެކަނި ކުރި މަސައްކަތްތަކުގެ ނަތީޖާއެއް ނޫން. މިއީ ކުރީގެ ރައީސް ޔާމީންގެ ސަރުކާރުބް ދެއްވި އެއްބާރުލުމާއި އެހީތެރި ކަމުގެ އިތުރުން މިއަދުގެ ރައީސް އިބްރާހީމް މުހައްމަދު ސޯލިހްގެ ސަރުކާރުން ގައުމީ ޓީމުތަކުގެ ކަންކަމަށް ގެނައި ބަދަލާއި، ކުޅުންތެރިންގެ ކަންކަމަށް ކުރާ ހަރަދުތަކަށް ގެނައި ރަނގަޅު ކަންކަމުގެ ސަބަބުން ލިބުނު މަގާމެއް. މިއަދުވެސް ގޮވާލާނީ ދެބަސްވުން ހުއްޓާލުމަށް،" ލަތީބެ ވިދާޅުވިއެވެ.\nރާއްޖޭގެ ވޮލީ ބޯޅައިގައި ގިނަ މައްސަލަތެއް އޮތްއިރު، އެންމެފަހުގެ އިންތިހާބުގައިވެސް ބޮޑެތި މައްސަލަތަކެއް ފެންމަތިވެފައި ވެއެވެ. މިދިޔަ އަހަރު އޮކްޓޯބަރު މަހު ތެރޭގައި ވީއޭއެމްގެ ރައީސްގެ އިތުބާރު ނެތްކަމުގެ މައްސަލައެއްގައި، ލަތީބެއަށް މަގާމު ގެއްލުނު ކަމަށްވެސް ފާސްކޮށްފައި ވެއެވެ. އެހެން ނަމަވެސް އެ ނިންމުން ވޮލީގެ މައި އިދާރާ އެފްއައިވީބީން ބަލައިގެންފައެއް ނުވެއެވެ.\nލަތީބެގެ އިތުބާރު ނެތްކަމުގެ ވޯޓް ނެގީ އެސޯސިއޭޝަންގެ އާންމު ޖަލްސާގައެވެ. އެ ޖަލްސާގައި ވީއޭއެމްގެ މެންބަރު އަށް ކްލަބުގެ ތެރެއިން ހަ ކްލަބަކުން ބައިވެރިވިއެވެ.\nއެ ބައްދަލުވުމަކީ ވީއޭއެމްގެ ހިންގާ ކޮމިޓީން ބޭއްވި ބައްދަލުވުމެކެވެ. ބައްދަލުވުމުގެ ރިޔާސަތު ނައިބު ރައީސް އަލީ ފަޒާދު ބެލެހެއްޓެވި އިރު، ކޯޗާސް ކޮމިޝަންގެ ޗެއާމަން މުހައްމަދު ސާޖިދާއި ބީޗް ވޮލީބޯލް ޑިވެލޮޕްމަންޓްގެ ޗެއާމަން އަބްދުﷲ ނަޝީދު ވެސް ބައިވެރިވެވަޑައިގެންނެވިއެވެ.\nވީއޭއެމްގެ އާންމު ބައްދަލުވުމުގައި ލަތީފުގެ އިތުބާރު ނެތްކަމުގެ މައްސަލަ ހުށަހަޅާފައިވަނީ ދިވެހި ސިފައިންގެ ކްލަބު (ޑީއެސްސީ) އިންނެވެ. ޑީއެސްސީގެ އެ ހުށަހަޅުމަށް ތާއީދުކުރީ މޯލްޑިވިއަން ރެކްރިއޭޝަން ކްލަބުންނެވެ. އެ ހުށަހެޅުން ފާސްވެފައިވަނީ އިއްތިފާގުންނެވެ.\nވީއޭއެމްގެ ރައީސްކަމުން ލަތީފް ވަކިކޮށްފައި މިވަނީ ސްޕޯޓްސް ކޮމިޝަނަރު އަހްމަދު ސަލީމް (ހީނާ ސަލީމް) އާއި ލަތީފާ ދެމެދު މައްސަލަތަކެއް ޖެހިފައިވަނިކޮށެވެ. އެ މައްސަލަތައް ފެށިގެންދިޔައީ ވީއޭއެމްގެ އިންތިހާބީ ކޮމިޓީ އަތުން ހިންގާ ކޮމިޓީގެ ބާރުތައް ނަގައި، އެ ބާރުތައް ނޯމަލައިޒޭޝަން ކޮމިޓީއަކާ ހަވާލުކުރުމުންނެވެ.\nކޮމިޝަނަރ އޮފް ސްޕޯޓްސްގެ އެ ނިންމުން ވޮލީބޯޅައިގެ މައި އިދާރާ، އެފްއައިވީބީން ބަލައިގަނެފައެއް ނުވެއެވެ. އެފްއައިވީބީން ބަލައިގަންނާނީ ވީއޭއެމްގެ އިންތިހާބީ ކޮމިޓީ ކަމަށް ބުނެ، އެސޯސިއޭޝަން އަލުން އިންތިހާބީ ކޮމިޓީއާ ހަވާލުކުރުމަށް އެ ފެޑެރޭޝަނުން އެންގި ނަމަވެސް، އެ އެންގުމާ އެއްގޮތަށް އަމަލުކޮށްފައެއް ނުވެއެވެ.\nވީއޭއެމްގެ ކުރީގެ ރައީސް މުހައްމަދު ރިޔާޒް ކުރިމަތިކުރުވި ސުވާލުތަކަކަށް ޖަވާބުދެމުން ވެސް އެފްއައިވީބީން ބުނީ ނޯމަލައިޒޭޝަން ކޮމިޓީ ބަލައިނުގަންނަ ކަމަށެވެ. އަދި އެ ކޮމިޓީން ބާއްވާ އިންތިހާބު ބަލައިނުގަންނާނެ ކަމަށް ވެސް އެފްއައިވީބީން ރިޔާޒަށް ފޮނުއްވި ސިޓީގައި ބުނެފައި ވެއެވެ.\nމިއަދު ރާއްޖެއަށް ލިބުނު މަގާމާ ގުޅިގެން ލަތީބެ އިތުރަށް ވިދާޅުވީ ރާއްޖެއަށް އޭސިއާގެ އެންމެ މަތީ މަގާމުތަކަށަވެސް ދެވޭނެ ކަމަށާއި، ބޭނުންވަނީ ކުޅިވަރު އާއިލާގެ އިތުރުން ވޮލީ އާއިލާގެ އެކުވެރިކަން ކަމަށެވެ. ލަތީބެ ވިދާޅުވީ ބައިނަލްއަގުވާމީ އިތުރު ފުރުސަތުތައް ރާއްޖެއަށް ފަހިކޮށްދިނުމަށް މަސައްކަތް ކުރާނެ ކަމަށާއި، ސްޓޭކް ހޯލްޑަރުންނާ މަޝްވަރާކުރަން ތައްޔާރު ކަމަށެވެ.\nގުޅޭ ޓެގު ވޮލީބޯޅަ އެސޯސިއޭޝަން ވޮލީ ބޯލް


Kuruvaahaka: Alhu anbimeehaa -2 - AO News Kuruvaahaka: Alhu anbimeehaa -2\nހޯމަ , 18 ނޮވެމްބަރު 2019\nލިޔަން ކިޔަން ނުދަންނަ ނަމަ، ޑިމެންޝިއާ ޖެހުމުގެ ނުރައްކާ ތިން ގުނައަށް އިތުރުވޭ!\nއަފްރާޝީމް ގެ މަރާގުޅޭ ކަންތައްތައް މަޖިލީހުން ބަލަނީ\nދައުލަތުން އުފުލި ދައުވާ ތަކަށް މަލް ކުރީ އިންކާރު\nފްރާންސްގައި 150 މީޓަރުގެ ބްރިޖެއް ވެއްޓިއްޖެ\nދިވެހި ފިލްމީ ތަރި މަލްގެ މައްޗަށް މިއަދު ދައުލަތުން ދައުވާ އުފުލައިފި\nޕެނަލް ބޯޑަކަށް މައްސަލަ ޖެހި އައްޑޫގެ ގުޅިފައިވާ ރަށްތަކުން ކަރަންޓް ކެނޑިއްޖެ\nސުޕްރީމް ކޯޓުގެ ފަނޑިޔާރުން ވަކި ކުރުމަށް 69 މެމްބަރުން ވޯޓު ދެއްވި\nކުރުވާހަކަ: އަޅު އަނބިމީހާ-2\nހައިރާންކަމާއެކު އަހަރެން ވަށައިގެން ހޯދާލީމެވެ. މަންމަ ނުވަތަ ބައްޕަ ވިޔަސް ފެނޭތޯއެވެ.\nކުއްލިއަކަށް މީހުންގަނޑުގެ ތެރެއިން ފުރޭނިގެން އައިސް އަހަރެންގެ ގައިގައި ބައްދައިގަތީ ބޮޑުބޭބެގެ އަންހެނުން ސައިނާދައްތައެވެ. އެއީ ކުޑައިރުއްސުރެންފެށިގެންވެސް އަހަރެމެންނާ އެހާ ގާތް ބައެއް ނޫނެވެ. ލޭގެ ތިމާގެ ކަން އޮތްކަމުގައި ވިޔަސް އެކުވެރިކަމާއި އެކުވަންތަ ގުޅުމެއް ނޯވެއެވެ. ސައިނާދައްތަ އެގޮތަށް އައިސް އަހަރެންގެ ގައިގައި ބައްދައިގަތުމުން އަހަރެންގެ ހައިރާންކަން އިތުރަށް ބޮޑުވީއެވެ.\n“ސައިނާއްތާ..ކިހިނެއްވެގެން މިއުޅެނީ. ކީއްވެ އެންމެން މިގޭގައި މިތިބީ؟” ކަންބޮޑުވެފައި ހުރި އަހަންނަށް އަހާލެވުނެވެ.\n“ރޫބީ. ހިތްވަރުގަދަކުރޭ. މަންމައާއި ބައްޕައަށް ހެޔޮ ދުއާކުރޭ…ދާދި ދެންމެ ހިނގި މަގުމަތީގެ ކާރު އެކްސިޑެންޓެއްގައި މަންމައާއި ބައްޕަ….” ސައިނާ ދައްތަގެ ވާހަކަ އެހާ ހިސާބަށް ދިޔައިރު ވެގެން އުޅޭގޮތުގެ މަންޒަރު އަހަންނަށް ތަފްސީލުވާންފެށިއެވެ. އަދި ދެން ވާން އުޅޭ ގޮތްވެސް އަހަންނަށް އިޙްސާސްވިއެވެ.\n“މަންމާ..!ބައްޕާ..!” އަޑުގައި ނެތްތަނަށް ހަޅޭލަވަމުން އަހަންނަށް ދުއްވައިގަނެވުނުކަން އެނގުނެވެ. ދެން ވީގޮތެއް ނޭނގުނެވެ.\nހަމައަކަށް އެޅި ތަންދޮރު އެނގޭވަރުވީއިރު އަހަރެންގެ އުފާވެރި ދުނިޔެ އޮތީ ވީރާނާވެ ޖަންގައްޔަަކަށް ވެފައެވެ. އުފާވެރިކަމާއި މަޖަލާއި ހީނ އުޅުމަކީ އަހަރެން ހަނދާން ހުރި އެއްޗެއް ހެނެއްވެސް ހިއްޔެއްނުވެއެވެ. މަންމައާއި ބައްޕަގެ ލޮބުވެތި ފިރުމުންތަކާއި އަޅާލުމާއި ލޯބިވެތިބަސްތައް ހަނދާންވެ ރޮއި ރޮއި ދެލޯ ފާރުވެ ނިމިއްޖެއެވެ.\nއަހަރެންގެ ހާލަތު ހުރިގޮތުން ކަމަށް ބުނެ ބޮޑުބޭބެ އާއި ސައިނާދައްތަ އަދި އެމީހުންގެ އަންހެންދަރިފުޅު ލިއުޝާ އަހަރެމެންގެ ގެއަށް ބަދަލުވިއެވެ. އަހަންނަކީ އަދި ކުޑަކުއްޖަކަށް ވުމާއެކު އަހަންނަށް ބަލަދުއަރާ މީހަކަށް ހުރީ ބޮޑުބޭބެ ކަމަށްވުމުންނެވެ. ބައްޕަގެ ވިޔަފާރިއާއި ގެއާއި އަދި އަހަރެން ބޮޑުބޭބެގެ ފުރިހަމަ ބެލުމުގެ ދަށަށް ދިޔައީއެވެ.\nފުރަތަމަ ކޮޅު އެމީހުން އަހަންނަށް ވަރަށް ހެވެ. އެހެނަސް އެކަން ދެމިއޮތީ އެހެންމީހުންގެ ހިތްތަކުން މަންމަމެންގެ ހިތާމަވެރި ނިމުން އައިގޮތުގެ އެހާދިސާ ހަނދާން ނެތެން ދެނެވެ. މީހުން އެވާހަކަ ދައްކައި އަހަންނަށް ވަމުން އައި ހަމްދަރުދީ ހުއްޓާލަން ދެނެވެ. ފުރިހަމަ ތިން މަސް ނުވަނީސް ގޭތެރޭގެ ހާލަތު ބަދަލުވީއެވެ. ގޭގެ ރާނީގެ މަގާމުން ގޭގެ ނޯކަރަށް އަހަރެން ބަދަލުވީއެވެ. މަންމައާއި ބައްޕަގެ ކޮޓަރި ބޮޑުބޭބެއާއި ސައިނާދައްތަ ނެގިހެން އަހަރެންގެ އަމިއްލަ ކޮޓަރި ލިއުޝާ އަށް ދޭން ޖެހުނީއެވެ. ލިއުޝާ އަހަންނަށް ވުރެ ދޮށީ އެންމެ ދެއަހަރެވެ. އެހެންކަމުން ބޮޑު ކޮޓަރިއެއް ބޭނުންވާނީ ބޮޑު ކުއްޖާއަށް ކަމަށް ބުނެ އަހަރެންގެ އަމިއްލަ ކޮޓަރިން އަހަރެން ބޭރުކޮށް ގޭގައި ހުރި ކުޑަކޮޓަރިގަނޑަކަށް އަހަރެން ބަދަލުކޮށްލީއެވެ. އަހަންނަކަށް އިދިކޮޅު ހަދައި އަޑުއުފުލާކަށް ނުކުރުނެވެ. ހިތާހިތުން ކިތަންމެ ހާސަރުތަކެއް ދެމި ކަމުގައި ވިނަމަވެސް މޭގައި ހިލަ ބަނދެގެން ހުރެ އެމީހުން ބުނި ގޮތަކަށް ކަންތައްތައް ކުރީއެވެ.\nކުރީކޮޅު ސައިނާ ދައްތައާއި ލިއުޝާ އަހަންނާ ލޯބިން ވާހަކަ ދެއްކިޔަސް މިހާރު އަހަންނަކީ އެމީހުންނަށް ހުރި ބޮޑު އުދަގުލަކަށް އޮތީ ވެފައެވެ. ލިއުޝާއަހަރެން ދެކެ އެންމެ ރުޅިއަންނަ އެއްސަބަބަކީ އޭނާއަށް ވުރެ އަހަރެން ރީތިވުން ކަމުގައި އެތަކެއްފަހަރު ބުނެފިއެވެ. އެއްދުވަހަކު އައި ރުޅީގައި އަހަރެންގެ ފަން ދިގު އިސްތަށިގަނޑުގައި ހިފައި ލިއުޝާ ހިތުހުރި ގޮތަކަށް އިސްތަށިގަނޑު ބުރިކޮށްލިއެވެ. ބަދަލުގައި ސައިނާ ދައްތަ ދިނީ ހިތްވަރެވެ. ބޮޑުބޭބެ ބުނެލިހައިވެސް އެއްޗަކީ ތިކަހަލަ ސަމާސާކުރާކަށް ނުވާނެ ކަމަށެވެ. އެހާ ހިސާބުން އެކަން ނިމުނީއެވެ. ހިތުގައި ޖެހުނީ އަހަންނެވެ. އަހަރެންގެ ބޮލުން ބުރިކޮށްލި ދިގު އިސްތަށިގަނޑުގެ ބައިތައް އުނގުމަތީގައި ބަހައްޓައިގެން ކޮޓަރީގެ ކަނެއްގައި ރޯން އަހަންނަށް އިނދެވުނީ ކިހާއިރެއްވަންދެން ކަމެއްވެސް ނޭނގެއެވެ. އެއިސްތަށިގަނޑަކީ މަންމަ އެންމެ ލޯބިވާ އެކައްޗެވެ. ދުވާލަކު ގޮތަކަށް އަހަރެންގެ ދިގު އިސްތަށިގަނޑު ޑިޒައިންކޮށް ރީތިކޮށްދިނުމަކީ މަންމަ ވަރަށް ކުރާހިތްވާ ކަމެކެވެ. އެހެނަސް…މަންމަގެ ވަކިވުމާއެކު ހުރިހާ ކަމެއް ބަދަލުވީއެވެ…! ބައެއްފަހަރު ހިތަށް އަރައެވެ. އެކްސިޑެންޓްވީ ކާރުގައި އަހަންނަށް ވެސް އިނދެވުނު ނަމައެވެ..!\nއެހެން ހާދިސާއެކެވެ. އަހަރެން ބަދިގެ ތެރޭގައި މަސައްކަތެއްގައި ހުއްޓާ ލިއުޝާ އައިސް އަހަރެންގެ ދެކޮނޑުގައި ބާރަށް ހިފަމުންގޮސް ފާރުގައި ޖައްސާ ތަތްކޮށްލިއެވެ.\n“އައްދޯއި..ތަދުވޭ…” ރޮމުން އަހަންނަށް ބުނެލެވުނެވެ.\n“ތަދުކުރާށޭ މިއުޅެނީ..ކަލޭ ކީއްވެ އަހަރެންގެ ބޯއިފްރެންޑުން އަންނަ ވަގުތުތަކުގައި އެމީހުންނަށް ތުއި ދެއްކެން ބޭރަށް ނިކުންނަނީ” ދެލޯ ބޮޑުކޮށްލަމުން ލިއުޝާ ހަޅޭލަވައިގަތެވެ. ވެގެން އުޅޭގޮތް އަދިވެސް އަހަންނަކަށް ނޭނގެއެވެ.\n“ދޫނީ. ކިހިނެއްވެގެން ތިއުޅެނީ. މިއަދު ހާދަގަދަ ރުޅިއެއް އައިސްގެން ތިއުޅެނީ. ކިހިނެއްވީ؟” ލިއުޝާގެ ވަކިތަކުން އަހަރެން ސަލާމަތް ކުރުމުގެ ބަދަލުގައި ސައިނާދައްތަ ދުރުގައި ހުރެގެން ގޮވާލިއެވެ.\n“މިއަދު މީނަ މަރާލާނަން. މިއީ އަހަންނަށް ހުރި ބޮޑު ދުއްޕާނެއް!. އިއްޔެ މިތަނަށް އިއްސެ އައީމަ މީނަ ވޭތަ އިއްސެގެ ކުރިމައްޗަށް އަންނަން. މީނަ ފެނިފަ އިއްސެ ބުނީ ތިމަންނައަށް ރީތީ ކަލޭގެ ކޮއްކޮއޭ. ކޮންމެ ފަހަރަކު މީނައަކާ ހެދި މަގޭ ބޯއިފްރެންޑްސް މަ ދޫކޮށް ދަނީ” އަހަރެންގެ ކަރުގައި ބާރަށް ހިފަމުން ލިއުޝާ ހަޅޭލަވަމުން ދިޔައެވެ.\nނޭވާހާސްވެ ތެޅެމުން ފޮޅެމުން ދިޔަ ވަގުތު ބޮޑުބޭބެގެ އަމުރުވެރި އަޑު އަހަންނަށް އިވުނެވެ.\n“ލިއުޝާ! ކީއްތިކުރަނީ! ތިކަން ވަގުތުން ހުއްޓާލާ” ބޮޑުބޭބެގެ އަޑަށް އަހަރެންގެ ކަރުގައި ހިފަހައްޓާފައިވާ ލިއުޝާގެ އަތަށް ދޫކަމެއް އައެވެ. އަދި މަޑުމަޑުން އަހަރެން ދޫކޮށް ދުރައްދިޔައެވެ.\n“ބައްޕާ..މިހާރު ބައްޕަވެސް އޭނަ ސައިޑަށް ޖެހުނީތަ؟” ޅަ ވެލަމުން ލިއުޝާގޮސް ބައްޕަގެ އަތުގެ މުލައްދަނޑީގައި ހިފިއެވެ.\n“ރޫބީ. މިރޭ އެބަޖެހޭ ޕާޓީއަކަށް ދާން. ލިއުޝާގެ އަތުުން ރީތި ހެދުމެއް ހޯދައިގެން ރީތިވެގެން ތައްޔާރުވާތި. މިއީ އަހަރެމެންގެ ވިޔަފާރީގައި މުހިއްމު ރެއެއް. ރޫބީ އަކީ މި ވިޔަފާރީގެ ވެރިއާއެއްނު” ބޮޑުބޭބެ އަޑުން އަހަންނަށް އިހްސާސް ކުރެވުނީ މަކަރުވެރިކަމެވެ. ކޮންމެވެސް ބޮޑު ކަންތައްގަނޑެއް ހިންގުމަށް އަހަރެންގެ ބޭނުންކުރަން އުޅޭ ކަމެވެ.\nމަންމަޔާއި ބައްޕަ ނިޔާވި ހާދިސާއަށް ދެއަހަރު ފުރެން ހަމަ އެންމެ ހަފްތާއަކަށް ވެފައިވާ އިރު އަދި އަހަރެންގެ އުމުރުންވެސް 18 އަހަރު ފުރެން ގާތްވުމާއެކު އެހާހިސާބުން މި ވިޔަފާރީގެ ބަލަދުވެރިޔާކަމަށް އަހަރެން ވެގެން ދާނެ ކަަން ބޮޑުބޭބެމެންނަށް އެނގެއެވެ. އެކަމަށްޓަކައި ޖަހަން ޖެހޭނެ ހުރިހާ މަކަރުވެރި މަޅިއެއް އެމީހުން ޖަހާނެކަން ވެސް އަހަންނަށް ދުވާލުގެ އިރުހެން އަހަންނަށް ސާފުވެ އެނގެއެވެ. އަމިއްލަ ފައިމައްޗަށް އަހަންނަށް ތެދުވެވޭ ހިސާބުން ފެށިގެން އެމީހުންގެ ބާރު އަހަރެންގެ މައްޗަކަށް ނުހިނގާނެ ކަންވެސް އެމީހުންނަށް އެނގޭނެއެވެ. މިހާރު މިގޮތަށް މަޑުމަޑުން ހުރިނަމަވެސް އެހިސާބުން ފެށިގެން އަހަރެންވެސް އެހެން ނުހުންނާނެކަން އެމީހުން ރަނގަޅަށް ދަންނާނެއެވެ.\nމިރޭގެ ޕާޓީއަކީ މިފަދައިން ޖަހާ އެއް މަޅިކަމަށް ވުމީ ޔަގީން ކަމެއްކަން އަހަންނަށް ވިސްނުނެވެ. އަދި އަމުދަކުން ޕާޓީގައި އަހަރެން އަޅަންޖެހޭ ނިވާކަން ބޮޑު ހެދުމުގައި ގިނަ ބައެއްގެ ކުރިމައްޗަށް އަހަރެން ނެރެން އުޅޭކަމީ އެމީހުން ކުޅޭ ކުޅިވަރުގެ ބައެއްކަން ވެސް އަހަންނަށް ގަބޫލުކުރެވުނެވެ.\nއަހަރެން ތައްޔާރުވީ ހިތާ ދެކޮޅަށެވެ. ސައިނާ ދައްތަ އައިސް ގަދަކަމުން އަހަރެންގެ މޫނުގައި އެކިވައްތަރުގެ ކުލަ އުނގުޅައި މޭކަޕްކޮށްދިނެވެ. ޕާޓީތަކަށް ދާންޖެހޭނީ ރީތިވެގެން ކަމަށް ބުނެއެވެ. މަށީގެ ބުދެއްފަދައިން އެމީހުން ހެދިގޮތެއް ހެދިގެން އަހަރެން އިނީއެވެ.\nހޮޓެލް ޖެންގައި އޮތް އެޕާޓީ ނުހަނު ފުރިހަމައެވެ. މާލޭގެ ނަން މަޝްހޫރު މުއްސަނދި ވިޔަފާރިވެރިން އެތަނުގައި ތިއްބެވެ. ބައެއް މީހުންނަކީ ބައްޕަގެ ރައްޓެހިން ކަމުން އަހަންނަށް އެމީހުން ވަކިކުރަން އެނގުނެވެ. އެތަނުން ބައެއް މީހުން އައިސް އަހަންނާ ވާހަކަ ދައްކައި ހާލު އަހުވާލު އޮޅުން ފިލުވިއެވެ. ނަމަވެސް އަހަންނަށް ހުރެވުނީ ވަރަށް އުނދަގޫވެފައެވެ. ކަކުލުން ތިރި ނިވާނުވާ ކުރު ސްކާޓަކާއި ތުނިތުނި ހުދުކުލައިގެ ގަމީސްކޮޅުން އަހަރެންގެ ވަނާތައް ހާމައަށް ފެންނާން ހުރުމުން އެކަމާ އަހަރެން ލަދުގަތެވެ. ލިއުޝާއަށް މިކަހަލަ ހެދުން ރީތިވިއަސް އަހަންނަކަށް މިއީ ރީތި ވައްތަރެއް ނޫނެވެ. މިހެދުމުގައި އަހަރެން ހުންނައި އިރު ވަށައިގެން ތިބި ގިނަ ފިރިހެނުންގެ ލޯ އަހަންނަށް އަމާޒުވެފައިވާ ކަމުގައި އަހަންނަށް ހީކުރެވުނެވެ.\nޕާޓީއަށް އަހަރެން އައީ ބޮޑުބޭބެގެ އާއިލާއާއި އެކު ކަމަށް ވިޔަސް ހޯލަށް އައިސް ވަނުމާއެކު އެކި މީހުން އެކިތަނަށް ގޮސް ގެއްލިއްޖެއެވެ. އަހަރެން އެކަނިވެރިވިއެވެ. ވާހަކަ ދައްކައި ހަދާލާނެ ދެކިފަރިތަ މީހަކު ނެތުމުންނެވެ. އެހެންކަމުން ޖޫސްތައްޓެއް ހިފައިގެން މަޑުމަޑުން އެނބުރިއެނބުރި އަހަރެން ހުރީއެވެ.\nކުއްލިއަކަށް އަހަރެންގެ އުސް ފައިވާނުގެ ކަށިން މީހެއްގެ ބޫޓަށް އެރުނެވެ. އެއާއެކު އެމީހަކު ތެޅިގަތެވެ.\n“ސޮރީ ސޮރީ…” ކަންބޮޑުވެފައި އަހަންނަށް ބަލާލެވުނެވެ. އެވަގުތު ކުރިމަތީގައި ފެންނަން ހުރި ރީތި ޒުވާން ފިރިހެންމީހާގެ ފެނިފައި އަހަރެންގެ އަތްފައި ފިނިވިއެވެ.\n“އިޓްސް އޯކޭ..” ސަޅި ހިނިތުން ވެލުމަކުން އަހަންނަށް ބަލާލަމުން އޭނަ އަހަންނާ ކާރިވެލިއެވެ.\n“ތިހާ ރީތި އަންހެން ކުއްޖަކަށް އެހާކުޑަކުޑަ ކަމެއް ކުރެވިގެން ސޮރީ ބުނާކަށް ނުޖެހޭނެ. ” އަހަރެންގެ ފައިން ފެށިގެން ބޮލާ ހަމައަށް ދަހިވެތި ނަޒަރަކުން ބަލަމުން އޭނާ ބުންޏެވެ.\n“ތޭންކްސް” އޭނަގެ ނަޒަރުން ސަލާމަތް ވުމަށް މަސައްކަތް ކުރަމުން އަހަރެން ދުރަށް ބަލަން ފެށީމެވެ.\n“އުހުން..އަދި ތިހާ ވަރަކުން ނުނިމޭނެ. ޕާޓީގައި އަހަރެން ތިކުއްޖާ އާއެކު ނަށާލަން ބޭނުން” ހުއްދައެއް ހޯދުމެއް ނެތި އަހަރެންގެ އުނގަނޑުގައި އޭނަގެ ދެއަތުން ވަށާލަމުން އޭނަ އާއި ގާތަށް އަހަރެން ދަމާލިއެވެ.\n“ނޫން. އަހަންނަކީ ނަށަން އެނގޭ މީހެއް ނޫން. އަހަންނަކީ ތިހީކުރާ ކަހަލަ މީހެއްވެސް ނޫން” ބިރުން ހުރެ އަހަރެން ވަށައިގެން ހޯދާލީމެވެ. އެއްވެސް މީހަކު މިދިމާއަށް ބަލާތޯއެވެ. އެހެނަސް އެންމެން ތިބީ އެމީހެއްގެ މަޖަލުގައި މަޝްއޫލުވެގެންނެވެ. މިތަނުން އަހަރެން ސަލާމަތްކޮށްދޭނެ އެއްވެސް މީހަކު އަހަންނަކަށް ދުރުދުރުން ވެސް ފެންނާކަށް ނެތެވެ.\n“ބޭނުމިއްޔާ އަހަރެންގެ ރޫމަށް ވެސް ދެވިދާނެ…އަހަންނަށް ތިކުއްޖާ ވަރަށް ރީތި..ތިޔަ ޒުވާންކަން…އަދި ތިޔަ ރީތި ކަން…” އޭނަގެ ހަށިގަނޑު އަހަންނާ ގާތްކުރަން އުޅޭހެން އަހަންނަށް ހީވިއެވެ. މިއީ އަދި ހީކުރިވަރަށް ވުރެ މާ ނުރައްކާ ކަމެއްކަން އަހަރެންގެ ހަވަނަ ހިއްސު އަހަންނަށް ވިސްނައިދިނެވެ. އަންހެނުންނާ މެދު މިފިރިހެން ވެރިން ހީކުރާ ގޮތްތާއެވެ. އެމީހުންނަށް ނޭނގޭ އެއްޗަކީ ކޮންމެ ކޮންމެ އަންހެނަކީ އެމީހުން ބޭނުންހާ ގޮތަކަށް ނެއްޓޭނެ ބުދުތަކެއް ނޫންކަމެވެ.\nއެވަގުތު އަތަށް ލެވުނުހައި ބާރަކާ އެކު އަހަރެން އޭނަގެ މޫނުމަތީގައި ބާރަށް ޖެހީމެވެ.\n“އައުޗް!!؟؟؟” ހައިރާން ކަމާއި ރުޅިވެރިކަން އެކުލެވޭ ދެ ލޮލަކުން އަހަންނަށް ބަލާލަމުން އޭނާ މޫނުގައި ފިރުމާލިއެވެ.\n“ހަނދާން ކުރާތި. މި އެތިފަހަރުގެ އަގު ކަލޭ އަދާކުރަން ޖެހޭނެ. އަހަންނަކީ އަދި ކާކުކަން ކަލެއަށް ނޭނގެނީހެން ހީވަނީ” ބިރުވެރިރާގަކަށް އަހަންނަށް އިންޒާރުދެމުން އޭނާ ބުންޏެވެ.\n“ލިއަމް..ކިހިނެއްވީ؟؟؟ މީހުންގަނޑުގެ ތެރެއިން ބޮޑުބޭބެ އެދިމާއަށް އަންނަތަން ފެނުނެވެ.\nދެފަޔަށް ލެވުނުހައި ބާރަށް ލާފައި އަހަރެން ދުއްވައިގަތީ ބޭރަށް ނިކުންނާށެވެ. ޕާޓީގައި އަހަރެން ކުރި ކުށުގެ ސަޒާ ގެއަށް ދިއުމުން ލިބޭނެކަން އަހަންނަށް އެނގެއެވެ. އެހެނަސް އެވަގުތު އަހަންނަށް އެނޫން ގޮތެއް ނެތީއެވެ. އަމިއްލަ ނަފުސުގެ އަގަށް ވުރެ ވަކި އަގުބޮޑު އެއްޗަކީ ކޮބައިހެއްޔެވެ.\nހޮޓަލުން ބޭރަށް ނިކުމެ ބާރު ހިނގުމެއްގައި އަހަރެން ގެއާ ދިމާއަށް މިސްރާބު ޖެހީމެވެ.\nކުރުވާހަކަ: އަޅު އަނބިމީހާ\nކުރުވާހަކަ: އަޅު އަނބިމީހާ- 3